Paġna Nhar id-19 ta' Settembru 2013, il-Kumitat Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar (Opinjoni fuq inizjattiva proprja) Is-Sezzjoni Speċjalizzata għax-Xogħol, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar is-7 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tat-30 ta' April 2014), il-Kumitat Ekonomiku u Soċjali Ewropew adotta din l-Opinjoni b'187 voti favur, 2 voti kontra u 9 astensjonijiet. Il-Kumitat Ekonomiku u Soċjali Ewropew jagħraf li ż-żieda fil-mobbiltà taż-żgħażagħ ċittadini tal-UE fil-qasam tax-xogħol hija wirja importanti u milqugħa ta' waħda mil-libertajiet fundamentali tal-Unjoni Ewropea u dejjem aktar ta' sikwit kawża ta' bżonz. Hija tpatti għal sitwazzjonijiet kritiċi fis-swieq tax-xogħol tal-pajjiżi ta' oriġini u ospitanti. Iż-żgħażagħ ħaddiema migranti jikkontribwixxu għall-iżvilupp ekonomiku u soċjali tal-pajjiż ospitanti u barra minn hekk iġibu magħhom rikkezza immaterjali: id-diversità li toffri opportunitajiet ġodda għall-intrapriżi u għas-soċjetà. Filwaqt li dawn il-migranti żgħażagħ tax-xogħol qed jilqgħu l-opportunitajiet tax-xogħol li jsibu u ħafna drabi jintegraw tajjeb fil-post tax-xogħol tal-pajjiż ospitanti, l-integrazzjoni soċjali tagħhom lil hinn mill-post tax-xogħol fl-ambjent il-ġdid qed twassal għal sfidi ġodda għas-soċjetà. L-ammont ta' żgħażagħ ċittadini Ewropej li jaħdmu fi Stati Membri differenti minn dawk ta' oriġini huwa eteroġenju. Kollha għandhom dritt li jirċievu appoġġ fil-fażi ta' dħul, b'mod partikolari dawk b'kompetenzi lingwistiċi u mezzi finanzjarji aktar limitati. Il-KESE huwa tal-fehma li l-bżonnijiet speċifiċi u l-problemi relatati mal-integrazzjoni soċjali u l-involviment ta' ċittadini żgħażagħ tal-UE li qed jaħdmu fi Stat Membru ieħor u li qed jgħixu f'pajjiż ospitanti mhux fuq bażi temporanja biss, għandhom jingħataw attenzjoni ikbar. Jekk dan ma jsirx il-persuni kkonċernati u l-pajjiżi ospitanti jistgħu jiltaqgħu ma' problemi serji. Il-KESE jwissi lill-istituzzjonijiet tal-UE u lill-Istati Membri dwar iż-żieda fil-ksenofobija u r-razziżmu kontra l-minoranzi u l-immigranti, u jitlob li tittieħed azzjoni b'mod determinat kontra din l-imġiba u l-gruppi li jħeġġuha. Il-Kummissjoni Ewropea hija mħeġġa tappoġġja lill-Istati Membri fl-isforzi tagħhom sabiex joħolqu miżuri ta' integrazzjoni iktar effettivi għal dan il-grupp ta' migranti żgħażagħ li diġà għandhom xogħol fi Stat Membru ieħor u dan billi jiżdiedu l-iskambji ta' esperjenza u ta' djalogu. Għal dan il-għan, il-KESE jħeġġeġ żieda fil-programmi finanzjati fl-ambitu ta' "Your First Eures Job. L-integrazzjoni hija proċess ta' natura soċjali li jiżviluppa fir-relazzjoni bejn il-persuni u l-gruppi, u tmur f'żewġ direzzjonijiet peress li tinvolvi kemm lill-immigranti kif ukoll lis-soċjetà ospitanti. L-ewwel nett il-Kummissjoni Ewropea għandha tiffaċilita l-iskambju ta' prattiki tajbin u tiddokumenta ideat u prattiki li ħadmu u li jgħinu lil dawn il-migranti żgħażagħ fl-isforzi tagħhom sabiex jintegraw fis-soċjetà. Tista' tirrikonoxxi u tenfasizza pereżempju l-importanza ta' strateġiji u proġetti interkulturali u interġenerazzjonali li jagħmlu parti minn ''kultura ta' merħba'' fil-pajjiżi ospitanti bħala miżuri ta' appoġġ promettenti. L-UE approvat strumenti ġodda kontra d-diskriminazzjoni taċ-ċittadini Ewropej li jeżerċitaw id-dritt għaċ-ċirkolazzjoni ħielsa u dawn għandhom jiġu applikati b'mod effiċjenti fil-livell nazzjonali. Soċjetà li tippermetti d-diskriminazzjoni kontra l-immigranti mhix soċjetà integrattiva. Il-Kummissjoni għandha tiżgura li din il-ġabra ta' ideat u proġetti li diġà ġew ittestjati hija disponibbli għall-Istati Membru filwaqt li tirrakkomanda li din tintuża b'mod kreattiv. L-Istati Membri għandhom jiġu mħeġġa jinfurmaw lill-Kummissjoni bi kwalunkwe miżuri li ħadmu u li diġà intużaw minn entitajiet diversi fil-pajjiżi tagħhom sabiex tkompli tikber id-dokumentazzjoni u magħha l-iskambju tal-esperjenza. Pass ieħor li jissuġġerixxi l-KESE huwa li l-Kummissjoni tevalwa l-possibbiltà ta' miżuri adattati oħra u kif jistgħu jiġu implimentati. Importanti li tiżviluppa pjan ta' implimentazzjoni u appoġġ ta' strateġiji u prattiki li diġà ġew ittestjati u huma innovattivi permezz tal-programmi, il-pjattaformi, il-fondi u l-inzjattivi tal-UE. Il-KESE jipproponi lill-Kummissjoni tappoġġja l-miżuri tal-imsieħba soċjali u tas-soċjetà ċivili, li għandhom rwol importanti x'jaqdu fl-integrazzjoni permezz tal-akkoljenza u l-parteċipazzjoni tal-immigranti. Il-KESE huwa tal-fehma li l-Kummissjoni għandha tiffoka fuq li tinvolvi liż-żgħażagħ, permezz tal-organizzazzjonijiet tas-soċjetà ċivili tagħhom, fi proċessi importanti ta' pjanar u teħid tad-deċiżjonijiet dwar din it-tema sabiex ikunu jistgħu jesprimu l-bżonnijiet u d-diffikultajiet tagħhom u b'hekk ikunu jistgħu jiġu indirizzati b'suċċess. Il-partijiet soċjali u l-istess intrapriżi li jipprovdu impjieg għaż-żgħażagħ barranin għandhom tassew responsabbiltà kbira. Il-KESE jixtieq involviment akbar fit-tfassil ta' programmi ta' integrazzjoni mmirati għall-ħtiġijiet tal-ħaddiema żgħażagħ. Iż-żgħażagħ tal-UE qed isiru dejjem iktar mobbli. Ħafna minnhom jitilqu jfittxu xogħol fi Stat Membru ieħor b'riżultat tal-qgħada kerha tal-impjieg f'pajjiżhom (iżda mhux biss). Huma qegħdin għalhekk jeżerċitaw id-dritt fundamentali tagħhom tal-moviment ħieles fi ħdan l-Unjoni, jikkontribwixxu fl-għan ta' iktar mobbiltà fil-qasam tax-xogħol u jużaw l-opportunitajiet li jirriżultaw minn dan. Legalment għandhom l-istess drittijiet li għandhom iċ-ċittadini tal-pajjiż ospitanti, iżda jiffaċċjaw ukoll sfidi speċifiċi u għandhom il-ħtiġijiet partikolari tagħhom. Il-kategorija ta' ċittadini żgħażagħ Ewropej li jaħdmu fi Stati Membri differenti mill-pajjiż tal-oriġini hija eteroġenja. Fil-fatt dawn huma qabelxejn żgħażagħ imħarrġa tajjeb, iżda anke żgħażagħ bi ftit kwalifiki u li għaddejjin minn diffikultajiet ekonomiċi, jieħdu l-pass kuraġġuż li jibnu futur lil hinn minn art twelidhom. Dawn tal-aħħar, b'mod partikolari, jiltaqgħu ma' diffikultajiet maġġuri biex jintegraw peress li ħafna drabi ma jkollhomx biżżejjed ħiliet lingwistiċi u mezzi ekonomiċi adegwati meħtieġa biex jibnu pożizzjoni soċjali soda fil-pajjiż ospitanti. Jeħtieġ għalhekk li dawn iż-żgħażagħ ikollhom il-possibbiltà li jintegraw tajjeb sabiex ikunu jistgħu jieħdu sehem u jaqdu rwol attiv fis-soċjetà tal-pajjiż ospitanti, soċjetà li ftit li xejn ikunu jafu malli jaslu, biex b'hekk ikunu jistgħu jgħixu aspetti importanti taċ-ċittadinanza fl-ambjent il-ġdid tagħhom ukoll. Il-Kummissjoni Ewropea, permezz tal-iskema "L-ewwel impjieg EURES tiegħek", prevista fil-qafas tal-inizjattivi ewlenin Żgħażagħ Attivi u l-Inizjattiva dwar l-Opportunitajiet taż-Żgħażagħ, qed tippromovi l-mobbiltà professjonali taż-żgħażagħ sabiex jintlaħaq l-għan, stabbilit fl-Istrateġija Ewropa 2020, ta' rata ta' impjieg ta' 75 % u t-titjib tal-funzjonament tas-swieq tax-xogħol Ewropej. Din l-inizjattiva tindirizza, dak li s'issa ġie pjuttost minimizzat jiġifieri d-diffikultajiet fl-integrazzjoni soċjokulturali f'ambjent ġdid permezz tal-integrazzjoni u l-involviment fis-soċjetà ospitanti bl-iktar mod komprensiv possibbli. Fl-istess waqt il-KESE jagħraf il-bżonn li titfassal opinjoni oħra li tanalizza l-ispejjeż soċjali u effetti oħra li jridu jindirizzaw il-pajjiżi u r-reġjuni ta' oriġini permezz tal-mobbiltà tax-xogħol u l-migrazzjoni b'mod partikolari taż-żgħażagħ. Din l-opinjoni tfittex li żżid is-sensibilizzazzjoni dwar dan l-aspett importanti tal-integrazzjoni ta' ħaddiema migranti żgħażagħ tal-UE kemm fil-pajjiżi ospitanti u ta' oriġini kif ukoll fil-livell tal-UE. Hija tenfasizza l-bżonn urġenti ta' azzjoni adegwata bil-għan li jsir paragun bejn approċċi individwali u esperjenzi speċifiċi sabiex jiġu żviluppati approċċi bbażati fuq l-evidenza u r-riżultati fl-Istati Membru li jiġu promossi fil-livell tal-UE. Sa ċertu punt il-pajjiżi u l-intrapriżi ospitanti diġà joffru miżuri ta' assistenza pjuttost effettivi, madanakollu dawn jiffokaw primarjament fuq l-aspetti relatati mal-post tax-xogħol. F'każijiet eċċezzjonali biss huma akkumpanjati wkoll minn strateġiji ġenerali ta' ta' "kultura ta' merħba". Fil-qafas tal-YFEJ (l-Ewwel impjieg EURES tiegħek) ġew promossi programmi għall-integrazzjoni tal-ħaddiema żgħażagħ organizzati minn min iħaddem (korsijiet tal-lingwa u taħriġ għall-integrazzjoni b'għajnuna amministrattiva bħala appoġġ tat-trasferiment). Ħafna drabi għad hemm nuqqas ta' strateġiji, strutturi, metodi u esperjenzi adattati sabiex dawn iż-żgħażagħ jingħataw, u b'mod effettiv, l-appoġġ, l-għajnuna u saħansitra l-isfida li jintegraw fis-soċjetà u l-kultura tal-pajjiż ospitanti. L-approċċi u l-miżuri rilevanti għandu jkollhom bażi interġenerazzjonali u interkulturali speċifika. Dawn jistgħu jagħtu kontribut sinifikanti ħafna fl-integrazzjoni u l-eżerċitar taċ-ċittadinanza tal-Unjoni fil-pajjiż ospitanti. F'dan il-proċess għandu jintuża kemm jista' jkun l-għarfien mill-esperjenzi tal-ġenerazzjoni anzjana. B'mod partikolari immigranti minn pajjiżi differenti ta' oriġini u li diġà integrati sew jistgħu, permezz tad-diversità fl-għeruq kulturali tagħhom, joffru elementi innovattivi ta' appoġġ reċiproku u forom differenti ta' solidarjetà. Integrazzjoni professjonali u soċjali mingħajr suċċess kif ukoll in-nuqqas ta' rikonoxximent tal-identità u l-ħtiġijiet partikolari ta' dawn iż-żgħażagħ jistgħu jwasslu għal problemi kbar kemm għalihom kif ukoll għas-soċjetà ospitanti. Tamiet diżappuntati u dubji ġodda dwar il-perspettivi tagħhom ħafna drabi jwasslu mhux biss għat-telf tal-attitudni pożittiva tal-bidu lejn il-pajjiż ospitanti iżda anki għal fehmiet u mġiba aggressivi u radikali. Iż-żgħażagħ għandu jaslilhom il-messaġġ "Intom importanti għalina, merħba u se ngħinukom" biex tingħata risposta għall-impressjoni "Intom problema u qegħdin iddejquna". L-aħħar iżda mhux l-inqas għandu jiġi evitat li ż-żgħażagħ kompetenti u motivati jemigraw b'frustrazzjoni lejn pajjiż terz b'konsegwenza li titlifhom l-Unjoni Ewropea. Għalkemm fl-Unjoni Ewropea diġà jeżistu sistemi tajbin ta' konsultazzjoni u appoġġ għaż-żgħażagħ li qed ifittxu xogħol fl-UE – bħal pereżempju "Żgħażagħ Attivi", l-EURES, il-Portal Ewropew dwar il-Mobilità fix-Xogħol eċċ. – u għalkemm il-pajjiżi ospitanti żviluppaw diversi miżuri f'dan il-qasam, dawn il-programmi huma primarjament, jekk mhux esklussivament, iffokati fuq aspetti tal-politika tas-suq tax-xogħol jew relatati mal-post tax-xogħol. Id-diversi oqsma oħra tal-ħajja taż-żgħażagħ, problemi u ħtiġijiet partikolari oħra fil-biċċa l-kbira jitħallew barra jiġifieri ma jeżistux possibbiltajiet ta' appoġġ u fejn jeżistu m'humiex biżżejjed. Problema sinifikanti għaċ-ċittadini l-ġodda tal-pajjiż ospitanti hija li fil-bidu ma jkunux midħla tal-istrutturi u l-proċessi pubbliċi u ftit li xejn jifhmu d-drawwiet u l-kultura tas-soċjetà. Dan, flimkien man-nuqqas ta' ħiliet lingwistiċi li ħafna drabi jkun il-każ, itaqqal l-aċċess għad-drittijiet u servizzi pubbliċi b'mod qawwi u jġorr miegħu r-riskju tal-iżvantaġġ ekonomiku u soċjali, b'mod partikolari lil hinn mill-ħajja tax-xogħol. Diffikultajiet fil-ħajja ta' kuljum jistgħu jinqalgħu fit-tiftix tal-akkomodazzjoni, l-aċċess għal servizzi ġenerali u speċifiċi bħal pereżempju s-saħħa u l-affarijiet soċjali kif ukoll firxa wiesgħa ta' ħtiġijiet oħrajn tal-ħajja, inkluż it-tfassil tal-ħin liberu u l-prattika tar-reliġjon. Dawn id-diffikultajiet jolqtu lill-ħaddiema kollha li jinsabu fi Stat differenti minn dak ta' oriġini. Jekk ma jkunx hemm biżżejjed opportunitajiet ta' parteċipazzjoni fis-soċjetà jew l-aċċess għal dawn l-opportunitajiet ikun diffiċli, jeżisti r-riskju tal-iżolazzjoni. Dan jista' jibda minn sitwazzjonijiet żgħar ta' kuljum iżda jwassal għal esperjenza ta' tiċħid, diskriminazzjoni u distanza soċjali b'konsegwenzi psikoloġiċi konsiderevoli li jwasslu għal iżolazzjoni soċjali u emozzjonali. Għal dawn iż-żgħażagħ, sitwazzjoni bħal din hija partikolarment diffiċli peress li ma jistgħux jirrikorru għall-assistenza minn netwerks qodma tar-relazzjonijiet bħall-familji, grupp ta' ħbieb antiki jew il-grupp ta' nies li kibru magħhom. Għalhekk pass importanti ħafna għal integrazzjoni soċjali ta' suċċess fis-soċjetà ospitanti hija l-parteċipazzjoni fil-ħajja ġenerali tal-komunità permezz ta' sehem f'attivitajiet soċjali, politiċi, kulturali, sportivi jew ukoll reliġjużi – u dan pereżempju fi ħdan klabbs, għaqdiet, assoċjazzjonijiet u trade unions. Madankollu ħafna drabi jeżistu diversi ostakli għall-parteċipazzjoni mingħajr problemi minn żgħażagħ barranin u ħafna drabi barra minn hekk hemm in-nuqqas ta' miżuri xierqa ta' inizjazzjoni, inkoraġġiment u introduzzjoni. Tali nuqqas faċilment iwassal għal sentiment ta' faqar (mhux faqar materjali) fost il-migranti żgħażagħ, li wkoll għandu effetti diżastrużi. F'dan ir-rigward il-KESE jqis li huwa essenzjali li jissaħħaħ in-netwerk tal-EURES, li s'issa deher li mhux qed jaħdem tajjeb, la fit-tlaqqigħ tad-domanda mal-provvista u lanqas mil-lat ta' appoġġ għall-inklużjoni u l-integrazzjoni. Dan l-aħħar punt isir iktar rilevanti bl-estensjoni riċenti tan-netwerk tal-EURES għat-traineeships u l-apprendistati, u huwa mistenni li n-numru ta' żgħażagħ involuti fil-proċessi ta' mobilità Ewropea se jkun dejjem akbar. Kontribut fundamentali għall-iżvilupp ta' programmi ta' integrazzjoni jistgħu jiġu mill-kooperazzjoni bejn il-pajjiż ospitanti u dak ta' oriġini, li permezz ta' approċċ olistiku, tippermetti "migrazzjoni konsapevoli" u tiffavorixxi l-ħolqien ta' netwerk interkulturali tranżnazzjonali iktar qrib il-ħaddiem migrant żagħżugħ". Apparti fil-qasam tax-xogħol, huwa ta' benefiċċju kbir għall-migranti ħaddiema żgħażagħ li jsibu appoġġ fejn jidħol il-bżonn tagħhom ta' netwerk. Dan jista' jseħħ permeżż ta' komunikazzjoni strutturata jew l-organizzazjoni ta' avvenimenti lokali jew reġjonali li jinizjaw u jippromovu l-iskambju tal-esperjenza u l-ksib ta' informazzjoni dwar drittijiet u obbligi, diffikultajiet u abbuż, soluzzjonijiet possibbli eċċ. Il-mezzi ta' komunikazzjoni soċjali għandhom rwol importanti x'jaqdu fl-iżvilupp ta' netwerks ta' relazzjonijiet ġodda. Billi l-migranti ħaddiema żgħażagħ fil-biċċa l-kbira huma motivati ħafna u entużjasti, għandhom ikunu ppreżentati firxa wiesgħa ta' possibbiltajiet u modi mhux ikkumplikati, sabiex jiddefinixxu, jiżviluppaw u jimplimentaw proġetti intraprenditorjali tagħhom stess. Fi proċessi bħal dawn jistgħu jiġu appoġġjati minn persun ikbar minnhom u li għandhom iktar esperjenza b'mod partikolari fir-rigward ta' opportunitajiet fis-suq, kundizzjonijiet tekniċi u amministrattivi, finanzjament, reklutaġġ tal-persunal eċċ fil-kuntest soċjoekonomiku tal-pajjiż ospitanti. Il-parteċipazzjoni u l-integrazzjoni ta' ħaddiema żgħażagħ barranin lil hinn mill-post tax-xogħol huwa qasam vast u importanti li jitlob miżuri meħtieġa ta' appoġġ u żvilupp, madankollu fil-biċċa l-kbira tiegħu huwa qasam minsi. Mhux biżżejjed għaż-żgħażagħ li jippparteċipaw f'kors biex jitgħallmu ħiliet lingwistiċi bażiċi fil-lingwa tal-pajjiż ospitanti u fil-lingwa teknika tax-xogħol tagħhom. Sabiex ikunu jistgħu jkampaw fl-ambjent ġdid ta' ħajjithom, jissodisfaw bżonnijiet personali u jkunu involuti b'mod attiv fis-soċjetà, huwa meħtieġ ħafna iktar minn hekk. B'mod partikolari hemm il-ħtieġa ta' informazzjoni affidabbli, orjentazzjoni adattata, għajnuna prattika biex jorbtu t-tagħlim tal-lingwa ma' diversi sitwazzjonijiet konkreti tal-ħajja kif ukoll appoġġ personali affidabbli f'każijiet ta' fallimenti u diżappunt. Pariri u miżuri ta' appoġġ, fost elementi oħra, huma kruċjali meta wieħed ikun qed ifittex l-akkomodazzjoni, fil-każ ta' kunflitti fejn tidħol akkomodazzjoni, fl-organizzazzjoni ġernerali tal-ħajja ta' kuljum, kwistjonijiet ta' finanzi u taxxa, fl-isforzi fil-qasam tal-edukazzjoni, fl-għażla bejn l-attivitajiet soċjali, kulutrali, reliġjużi, sportivi u ta' divertiment kif ukoll fl-eżerċitar tad-drittijiet taċ-ċittadini u l-parteċipazzjoni politika. F'dawn l-oqsma kollha tista' tingħata għajnuna kbira minn żgħażagħ barranin oħra u kompatrijotti b'iktar esperjenza fil-pajjiż ospitanti u ċittadini anzjani mill-pajjiż ospitanti li lesti jipprovdu l-appoġġ fuq bażi personali. Fit-tfassil ta' miżuri ta' assistenza u ta' konsultazzjoni wieħed għandu jiddistingwi bejn is-soluzzjoni ta' problemi u bżonnijiet differenti ħafna minn xulxin. Ħafna drabi din kwistjoni ta' diffikultajiet tal-bidu, ta' natura legali, materjali jew teknika li bl-għajnuna adattata relattivament faċli jiġu solvuti. Mill-banda l-oħra huwa ħafna iktar diffiċli li jingħelbu l-ostakoli fil-proċess tal-integrazzjoni soċjali, li jistgħu jitolbu appoġġ konsistenti fuq perjodu twil. F'sitwazzjoni fejn iridu jitieħdu deċiżjonijiet diffiċli jew anki f' sitwazzjonijiet ta' kunflitt, importanti għall-immigranti żgħażagħ li jkollhom kuntatti bħal ''sponsors'' jew ''mentors'' jew professjonisti mill-programm EURES li jistgħu jitolbuhom pariri u li magħhom jistgħu jiżviluppaw relazzjoni ta' fiduċja. Importanti huwa li dawn il-persuni jkollhom esperjenza interkulturali u b'hekk il-komprensjoni meħtieġa u fl-istess waqt ikunu jafu jikkomunikaw tajjeb u għandhom il-kompetenza li jgħinu lin-nies jgħinu lilhom infushom. L-imsieħba soċjali kif ukoll l-intrapriżi li jimpjegaw liż-żgħażagħ barranin għandhom responsabbiltà kbira. Huma jistgħu joffru wkoll pariri u appoġġ konkret relatat mal-ħajja barra mix-xgħol billi jħeġġu b'mod partikolari lil ħaddiema ikbar li jkunu disponibbli fil-post tax-xogħol bħala ''sponsors'' jew ''mentors'' billi jaħdmu flimkien mal-migranti ħaddiema żgħażagħ u joffrulhom il-pariri iżda li b'mod partikolari wkoll joffrulhom appoġġ lil hinn mill-post tax-xogħol. Il-fatt li dan, mingħajr appoġġ, ftit li xejn huwa possibbli fl-intrapriżi ż-żgħar u ta' daqs medju, huwa sfida partikolari li għaliha għadhom iridu jinstabu soluzzjonijiet, pereżempju billi jiġi previst li dawn l-attivitajiet jiġu inklużi fil-programmi finanzjati fl-ambitu tal-YFEJ (Your First Eures Job).. L-organizzazzjonijiet tas-soċjetà ċivili tradizzjonalment huma dawk li jindirizzaw il-problemi tal-persuni lil hinn mill-post tax-xogħol u joħolqu l-possibbiltajiet għal integrazzjoni soċjali mtejba kif ukoll koeżjoni msaħħa tas-soċjetà. Huma għandhom, permezz ta' opportunitajiet fl-oqsma tal-attivitajiet soċjali, kulturali, sportivi u kwalunkwe attivitajiet oħrajn tal-ħin liberu mfassla b'mod immirat lejn il-problemi u l-bżonnijiet partikolari tal-migranti tax-xogħol żgħażagħ, jinkorporaw dan il-grupp importanti u determinanti għall-futur b'mod iktar ċentrali fit-tfassil sħiħ tal-attivitajiet tagħhom. Kemm fil-kuntest relatat mal-post tax-xogħol kif ukoll fil-qasam mhux professjonali huwa ta' vantaġġ kbir jekk adulti esperjenzati jiġu amalgamati ma' migranti żgħażagħ. L-għarfien u l-ġudizzju ta' bnedmin ikbar fl-età, li huma lesti jaqsmu l-esperjenzi tagħhom maż-żgħażagħ – mhux biss biex jgħallmuhom iżda biex jassistuhom – hu ta' valur partikolari ħafna. Minn dan jirriżultaw mhux biss soluzzjonijiet adegwati għal problemi diffiċli, iżda wkoll forma importanti ta' djalogu li jippromwovi l-koeżjoni soċjali. Dan huwa ta' benefiċċju kbir għal dawk kollha kkonċernati. Jekk l-imsieħba tad-djalogu mbagħad iġibu magħhom ukoll firxa wiesgħa ta' sfond kulturali, dan iwassal għal esperjenzi importanti f'soċjetà miftuħa u multidimensjonali, li tagħti l-aċċess u l-possibbiltà ta' parteċipazzjoni lil kulħadd. Minkejja l-programmi istituzzjonali ta' assistenza u ta' appoġġ li jeżistu, fattur li jiddetermina s-suċċess tal-miżuri huma r-relazzjonijiet personali. Esperjenzi personali, komunikazzjoni diretta, impenn individwali, fiduċja fil-kapaċità ta' ħaddieħor, esperjenzi komuni huma l-katalisti ta' integrazzjoni promettenti f'dinja tax-xogħol ġdida u b'mod partikolari f'soċjetà differenti. L-iżgurar ta' appoġġ personali individwali permezz ta' kuntatti diretti huwa importanti u jista' jitwettaq permezz ta' organizzazzjoni strutturata ta' parteċipazzjoni volontarja. Min jista' jew għandu jipprovdi din l-għajuna jiddependi mill-kultura rispettiva tal-pajjiż ospitanti. Huwa importanti li ma jsirux sforzi biex jiġu imposti soluzzjonijiet unformi la fil-livell nazzjonali u l-anqas Ewropew. Dawn bżonnijiet u diffikultajiet umani li għalihom m'hemmx approċċ stabbilit iżda li jitolbu risposti varjati, flessibbli u innovattivi skont l-oriġini tal-persuna kkonċernata u s-sitwazzjoni personali tagħhom kif ukoll il-kundizzjonijiet lokali. Importanti għall-istrateġiji promettenti li jiġu dokumentati sistematikament l-opportunitajiet eżistenti u l-prattiki ta' suċċess u li dawn jiġu evalwati abbażi tar-riżultati u koordinati u reklamati permezz ta' miżuri immirati ta' informazzjoni. Kooperazzjoni mill-qrib bejn il-fornituri u l-unitajiet organizzattivi responsabbli kif ukoll l-involviment permanenti tal-istrutturi li jirrappreżentaw lil dawk interessati u kkonċernati importanti sabiex dan ikun ta' suċċess. B'mod partikolari l-għan għandu jkun li jiġi żgurat li l-bżonnijiet u d-diffikultajiet speċifiċi tal-migranti ħaddiema żgħażagħ jinftiehmu tajjeb, li l-istrateġiji u l-miżuri jitfasslu b'mod immirati, li r-riżorsi jintużaw b'mod adegwat u li jiġi żgurat is-segwitu. Il-migranti ħaddiema żgħażagħ għandhom ikunu involuti b'mod konġunt fid-deċiżjonijiet u l-evalwazzjonijiet kollha. Il-mobbiltà tal-migranti żgħażagħ tirrifletti waħda mil-libertajiet fundamentali tal-Unjoni Ewropea. Iż-żgħażagħ qed jużaw l-opportunitajeit li toffrilhom il-migrazzjoni tax-xogħol. Dan jista' jtaffi l-problemi tas-suq tax-xogħol kemm għall-pajjiżi ta' oriġini kif ukoll għall-pajjiżi ospitanti. Is-sitwazzjoni speċifika tal-migranti żgħażagħ tal-UE li jaħdmu fi Stat Membru ieħor u li jirrappreżentaw parti importanti ħafna tal-ġejjieni tal-Ewropa għandha tiġi dokumentanta, analizzata u mifhuma aħjar. B'mod partikolari għandha titqies iktar l-integrazzjoni lil hinn mill-ħajja tax-xogħol taż-żgħażagħ minn Stati Membri oħra tal-UE fis-soċjetà tal-pajjiż ospitanti li fiha sabu xogħol, billi din assoċjata ma' sfidi u diffikultajiet sinifikanti. Il-Kummissjoni Ewropea għandha żżid is-sensibilizzazzjoni dwar dan fuq livell transkonfinali, toħloq dokumentazzjoni u tippromovi l-iskambju tal-esperjenza u d-djalogu. Il-Kummissjoni Ewropa għandha tiġi mħeġġa tieħu l-passi sabiex tiddokumenta l-prattiki ta' suċċess immirati li jindirizzaw id-diffikultajiet speċifiċi li jiffaċċjaw il-ħaddiema migranti żgħażagħ fir-rigward tal-integrazzjoni soċjali u l-involviment tagħhom fil-pajjiż ospitanti. B'mod partikolari l-approċċi interġenerazzjonali u interkulturai ta' appoġġ għal dawn iċ-ċittadini żgħażagħ tal-UE fl-isforzi tagħhom sabiex jinvolvu ruħhom u jipparteċipaw b'mod effettiv fis-soċjetà għandhom jingħataw attenzjoni sinifikanti bħala elementi importanti ta' ''kultura ta' merħba''. Il-Kummissjoni għandha għalhekk tħeġġeġ lill-Istati Membri jimitaw dawn il-prattiki b'mod kreattiv. Fl-istess waqt l-Istati Membri għandhom jiġu mħeġġa jinfurmaw lill-Kummissjoni Ewropea dwar strateġiji innovattivi, programmi u miżuri konkreti, li diġà ġew ittestjati u li huma immirati biex jiffaċilitaw u jappoġġjaw l-integrazzjoni soċjali tal-ħaddiema żgħażagħ minn Stati Membri oħra bil-għan li jissaħħaħ l-iskambju tal-esperenzja dwar forom differenti ta' appoġġ u possibbiltajiet fil-qasam. Abbażi ta' din id-dokumentazzjoni Ewropea, il-Kummissjoni Ewropea għandha tanalizza jekk għadx hemm bżonn ta' azzjoni u ta' kif dan jista' jsir. Barra minn hekk għandhom jiżviluppaw strateġija li tapplika u tappoġġja elementi ta' prattiki innovattivi li diġà ġew pruvati permezz tal-programmi eżistenti, il-pjattaformi, il-fondi u l-inizjattivi tal-UE. Il-Kummissjoni Ewropea għandha tiżgura li ż-żgħażagħ, permezz tal-organizzazzjonijiet tas-soċjetà ċivili tagħhom jaqdu rwol sinifkanti sabiex jiggarantixxu li l-bżonnijiet u d-diffikultajiet tagħhom jiġu dokumentati tajjeb, mifhuma u fl-aħħar mill-aħħar indirizzati permezz ta' għajuna speċifika għalihom. Brussell, 30 ta' April 2014 Nhar il-11 ta' Lulju 2013, il-Kumitat Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar Il-Kummissjoni Konsultattiva dwar il-Bidliet Industrijali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-8 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tat-30 ta' April), il-Kumitat Ekonomiku u Soċjali Ewropew adotta din l-Opinjoni b'156 vot favur u 2 voti kontra. Kif miftiehem mill-Kunsill Ewropew fil-konklużjonijiet tiegħu ta' Ġunju 2013, il-KESE jqis li l-Istati Membri għandhom jagħmlu kull sforz biex jiżguraw li l-Inizjattiva favur l-Impjieg taż-Żgħażagħ (YEI) u l-Garanzija għaż-Żgħażagħ (YG) ikunu kompletament operattivi mingħajr dewmien. L-allokazzjoni ta' fondi nazzjonali u Ewropej għall-edukazzjoni u t-taħriġ, għall-impjieg u l-qgħad fit-tul taż-żgħażagħ għandhom jiżdiedu sostanzjalment. Il-KESE jirrakkomanda bil-qawwi li l-pjani ta' azzjoni konkreti li diġà ġew adottati mill-Istati Membri biex jindirizzaw il-qgħad fost iż-żgħażagħ u l-impjegabbiltà taż-żgħażagħ jitressqu għal valutazzjoni regolari, bl-involviment tas-soċjetà ċivili. Il-KESE jemmen li f'dawn il-pjani u fil-programmi għandhom jittieħdu miżuri konkreti biex jippermettu lill-gradwati żgħażagħ jiksbu ħiliet għax-xogħol, inklużi, fost oħrajn, tagħrif espert fil-ġestjoni u l-ħidma f'tim, abilitajiet ta' soluzzjoni tal-problemi u kreattività biex itejbu l-versatilità u l-possibilitajiet tagħhom fis-suq tax-xogħol. Il-KESE jirrakkomanda li l-Istati Membri, u l-awtoritajiet kollha involuti, għandhom jikkunsidraw l-impjegabbiltà bħala proċess kontinwu li jaffettwa l-ħajja tax-xogħol kollha. L-Istati Membri għandhom ifasslu u joħolqu għodod u kundizzjonijiet sabiex jgħinu lin-nies jaġġornaw, itejbu u jevalwaw il-livell ta' impjegabbiltà tagħhom. It-tisħiħ tar-rikonoxximent u tat-trasparenza tal-ħiliet u l-kwalifiki jaqdi rwol importanti biex l-impjegabbiltà taż-żgħażagħ li qed ifittxu xogħol titqabbel mal-bżonnijiet tas-suq kif ukoll mal-mobilità tagħhom. Il-KESE jappoġġja l-politiki tal-UE sabiex jiżdiedu r-rikonoxximent u t-trasparenza tal-ħiliet, il-kompetenzi u l-kwalifiki u l-għodod relatati, bħall-QEK, il-Klassifikazzjoni Ewropea ta' Ħiliet, Kompetenzi, Kwalifiki u Impjiegi, il-Europass u s-sistemi tal-assigurazzjoni tal-kwalità u tal-krediti. Il-KESE jsostni b'konvinzjoni li r-responsabbiltà tal-impjegabbiltà mhijiex biss individwali. L-impjegabbiltà hija kwistjoni li għandha tiġi indirizzata u maqsuma bejn il-partijiet interessati kollha: il-gvernijiet, l-imsieħba soċjali, l-universitajiet, l-iskejjel, l-awtoritajiet lokali u l-ħaddiema individwali, fost oħrajn. Sħubija aħjar bejn l-intrapriżi u l-istituzzjonijiet edukattivi hija rakkomandata ferm, u f'dan ir-rigward, programmi ta' taħriġ ta' kwalità għolja organizzati mill-kumpanija għandhom jiġu promossi f'konformità mal-prinċipji u l-metodi tal-Alleanza Ewropea għall-Apprendistati u l-Qafas ta' Kwalità għat-Traineeships propost. L-Istati Membri għandhom jipprovdu inċentivi għal dawk l-universitajiet u l-unitajiet ta' riċerka u żvilupp li joffru korsijiet ta' lawrja li jaqblu mal-ħtiġijiet tas-suq globalizzat. Dan jista' jkun utli wkoll f'termini tal-promozzjoni ta' livell għoli ta' professjonaliżmu. Il-KESE jtenni l-konvinzjoni tiegħu li l-inizjattivi tal-UE maħsuba biex jindirizzaw il-problema tal-qgħad fost iż-żgħażagħ għandhom jirriżultaw f'miżuri konkreti li jippromovu politika industrijali effettiva immirata lejn l-avvanz tal-industrija Ewropea u jagħtu spinta lill-kompetittività tagħha b'mod soċjalment aċċettabbli u sostenibbli. Il-KESE jirrakkomanda li l-Istati Membri jagħtu attenzjoni partikolari lill-effetti negattivi tal-użu sistematiku ta' kuntratti temporanji għaż-żgħażagħ, li għandhom implikazzjonijiet importanti għax-xbieki tas-sigurtà soċjali (inqas kontribuzzjonijiet) u l-koeżjoni soċjali tal-Istati Membri. Il-KESE jħoss li l-investiment fit-titjib tal-impjegabbiltà taż-żgħażagħ hija kruċjali għall-futur tal-ekonomiji u s-soċjetajiet Ewropej. L-inizjattivi approvati għandhom ikunu aċċessibbli faċilment miż-żgħażagħ kollha mingħajr diskriminazzjoni jew preġudizzji sessisti, u għandhom ikunu akkumpanjati b'miżuri konkreti għall-inklużjoni. Il-partijiet interessati rilevanti (inklużi l-imsieħba soċjali u l-organizzazzjonijiet taż-żgħażagħ) fuq livell lokali, reġjonali u nazzjonali għandhom ikunu involuti fit-tfassil, l-implimentazzjoni u l-evalwazzjoni tar-riżultati ta' dawn l-inizjattivi. Għandhom ikomplu jiġu żviluppati miżuri nazzjonali u lokali konkreti li joffru tagħlim tul il-ħajja aċċessibbli għal kulħadd, bil-parteċipazzjoni tal-imsieħba soċjali u tas-soċjetà ċivili u b'evalwazzjoni regolari tar-riżultati. F'mudelli ta' tagħlim ibbażati fuq ix-xogħol, bħas-sistema ta' tagħlim parallela, parti sinifikanti tat-taħriġ jitwettaq fi ħdan il-kumpaniji. Iż-żgħażagħ għandu jkollhom il-possibbiltà li jalternaw bejn tagħlim fl-iskola u taħriġ fuq ix-xogħol f'kumpanija.Il-KESE huwa konvint mis-suċċess tas-sistemi ta' tagħlim paralleli, kif implimentati f'xi wħud mill-Istati Membri. Ir-responsabbiltajiet kondiviżi, kemm min-naħa tal-pubbliku kif ukoll min-naħa tan-negozji, sabiex ikun hemm investiment fil-futur, huma kruċjali għal skemi ta' apprendistati li jkollhom suċċess. Il-Kumitat jirrakkomanda passi li għandhom jittieħdu biex jiżguraw il-kwalità u r-rilevanza tal-attivitajiet proposti, u biex jistabbilixxu qafas xieraq, fejn ir-responsabbiltajiet, id-drittijiet u l-obbligi ta' kull parti interessata jiġu fformulati b'mod ċar u jkunu jistgħu jiġu nfurzati fil-prattika. Id-djalogu soċjali bejn min iħaddem u t-trejdjunjins għandu jibqa' jiġi żviluppat u użat bħala għodda importanti biex jidentifika perspettivi futuri tas-suq tax-xogħol, biex ikattar il-ħolqien tal-impjiegi, biex jaqsam prattiċi ta' taħriġ aktar adegwati għall-ħtiġijiet tas-suq tax-xogħol u biex iħeġġeġ lin-nisa u l-irġiel żgħażagħ biex itejbu l-ħiliet u l-kapaċitajiet tagħhom sabiex jirrispondu aħjar għall-ħtiġijiet tal-industrija li qed jiżviluppaw. Il-KESE jikkunsidra li l-industriji u l-impriżi għandhom jinvestu fl-għodda tal-produzzjoni u jimplimentaw il-politiki tas-salarji u ta' komunikazzjoni tagħhom sabiex is-settur industrijali jsir aktar attraenti. It-titjib tad-djalogu bejn l-intrapriżi u l-assoċjazzjonijiet ta' taħriġ vokazzjonali jista' jirrappreżenta pass importanti sabiex naffrontaw it-tema tal-impjegabbiltà u jista' jnaqqas l-iżbilanċ bejn il-provvista u d-domanda. L-inizjattivi kollha adottati biex itejbu l-impjegabbiltà taż-żgħażagħ għandhom ikunu ffinanzjati b'mod adegwat, permezz tal-FSE u fondi strutturali oħra. Il-KESE jirrakkomanda li, meta jintużaw il-Fondi Strutturali, għandha ssir enfasi partikolari fuq l-impjegabbiltà taż-żgħażagħ, inkluża azzjoni biex jiġu pprogrammati mill-ġdid fondi mhux minfuqa, fejn xieraq. L-industrija Ewropea tinkludi firxa wiesgħa ta' kumpaniji, fosthom kumpaniji kbar, SMEs, u mikroindustriji, b'rekwiżiti tax-xogħol differenti. Għalhekk għandha bżonn ħaddiema b'ħiliet u kapaċitajiet differenti. Dawn id-differenzi għandhom jiġu kkunsidrati fit-tfassil tas-sistemi ta' edukazzjoni u taħriġ. Id-djalogu soċjali bejn min iħaddem u t-trejdjunjins għandu jibqa' jiġi żviluppat u użat bħala għodda importanti biex jidentifika perspettivi futuri tas-suq tax-xogħol, biex ikattar il-ħolqien tal-impjiegi, biex jaqsam prattiċi ta' taħriġ aktar adegwati għall-ħtiġijiet tas-suq tax-xogħol u biex iħeġġeġ lin-nisa u l-irġiel żgħażagħ biex itejbu l-ħiliet u l-kapaċitajiet tagħhom sabiex jirrispondu aħjar għall-ħtiġijiet tal-industrija li qed jiżviluppaw. Il-kriżi finanzjarja li bdiet fl-2008 dgħajfet serjament ħafna ekonomiji Ewropej u sa issa l-irkupru qed iseħħ bil-mod ħafna. Kwistjoni li tista' tagħmel l-irkupru aktar diffiċli u li l-konsegwenzi tagħha għall-ġejjieni jistgħu jkunu saħansitra aktar inkwetanti hija l-kriżi tal-qgħad fost iż-żgħażagħ, li teħtieġ li l-gvernijiet, min iħaddem, il-ħaddiema u s-soċjetà ċivili jaħdmu flimkien biex jippromwovu, joħolqu u jżommu impjiegi diċenti u produttivi. Il-kunċett ta' "impjegabbiltà" m'għandu l-ebda definizzjoni universalment aċċettata, huwa kunċett dinamiku u hemm xejra ġenerali lejn twessigħ biex jinkludi fatturi kuntestwali. Minkejja l-importanza tagħha fil-kwistjonijiet tas-suq tax-xogħol, l-impjegabbiltà hija diffiċli biex titkejjel; hemm approċċi multipli għad-definizzjoni tal-impjegabbiltà. L-impjegabbiltà hija affettwata kemm minn fatturi marbuta mal-provvista kif ukoll mad-domanda, li spiss m'humiex fil-kontroll tal-individwu. Fi żmien ta' kriżi ekonomika u soċjali, l-Ewropa teħtieġ li jiġu utilizzati bl-aħjar mod il-kreattività, l-enerġija u l-kapaċitajiet potenzjali kollha tal-popolazzjoni tagħhom, minn kull sfond soċjoekonomiku. Organizzazzjonijiet tas-soċjetà ċivili b'saħħithom u attivi sew, għandhom rwol abilitanti importanti. L-impjegabbiltà hija ddeterminata ħafna mill-kwalità u r-rilevanza tal-edukazzjoni u t-taħriġ ipprovduti mill-awtoritajiet nazzjonali u lokali. Filwaqt li jinnota li l-awtoritajiet lokali qed jaħdmu biex jinstab il-bilanċ tajjeb li jippermetti titjib f'dan ir-rigward, il-KESE jqis li s-sistemi ta' edukazzjoni u taħriġ attwali mhux dejjem jirriflettu b'mod koerenti d-deċiżjonijiet meħuda fil-livell Ewropew. Minkejja t-talbiet tal-Kummissjoni, fil-kuntest tal-metodu miftuħ ta' koordinazzjoni, lill-awtoritajiet lokali biex jaqsmu r-risposti istituzzjonali tagħhom għall-problemi ta' mobilità taż-żgħażagħ u t-taħriġ, itejbu l-kwalità tat-taħriġ, iċ-ċertifikazzjoni u l-aġġornamenti, jirrispondi b'mod xieraq għall-ħtiġijiet tas-suq tax-xogħol, jikkonformaw bi skeda ta' kisbiet relatati mal-objettivi komuni u bil-benchmarks u r-riżultati, janalizzaw u jintegraw ir-riżultati tal-istudji u r-riċerka, għad hemm wisq ostakli istituzzjonali u nuqqas ta' impenn reali li qed jostakolaw żona komuni Ewropea reali tal-edukazzjoni u t-taħriġ. Min iħaddem huwa konxju tal-ħiliet u l-kapaċitajiet tal-impjegati tal-lum, iżda jeħtieġ li jkunu aktar konxji tal-ħiliet u l-kapaċitajiet tal-impjegati futuri f'kambjament mgħaġġel fuq il-post tax-xogħol, b'mod partikolari minħabba l-iżvilupp ta' teknoloġiji li jagħmluha vitali għall-impjegati biex jakkwistaw ħiliet ġodda u jaġġornawhom kontinwament. Il-kumpaniji għandhom karatteristiċi differenti u ħtiġijiet differenti, għalhekk huwa essenzjali li l-edukazzjoni u t-taħriġ vokazzjonali jkunu addattabbli u flessibbli fil-ħiliet li jgħallmu. Kif enfasizza l-KESE fl-opinjoni tiegħu SOC/476, hija meħtieġa bil-qawwa kooperazzjoni aħjar u aktar rilevanti bejn l-istituzzjonijiet tal-edukazzjoni fil-livelli kollha u l-industrija. Fid-dawl tal-fatt li l-edukazzjoni u t-taħriġ vokazzjonali mhumiex l-uniċi elementi li jiffurmaw l-impjegabbiltà ta' individwu, approċċ li jiffoka fuq l-edukazzjoni waħedha huwa restrittiv wisq. L-iskemi ta' traineeships ta' kwalità, it-tagħlim imsejjes fuq ix-xogħol (fl-iskejjel jew fil-kumpaniji) jew l-apprendistati u l-programmi mmirati għall-impjieg għandhom jiġu kkunsidrati bħala modi ewlenin ta' kif iż-żgħażagħ jidħlu fis-suq tax-xogħol, iżda ma jistgħux jitqiesu bħala s-soluzzjoni għall-problema tal-impjegabbiltà. Huwa importanti li wieħed jagħraf li s-swieq tax-xogħol huma integrati fis-soċjetà u l-kultura, kif inhuma l-istituzzjonijiet ekonomiċi, u li normi u drawwiet informali jifformaw ukoll il-prattiki tas-suq tax-xogħol. Il-KESE jemmen li dak li ġie diskuss u approvat fil-livell Ewropew dwar l-edukazzjoni u t-taħriġ ma jistax jiġi tradott għal sempliċi skambju ta' prattika tajba. F'dan ir-rigward, huwa mixtieq li s-sistemi ta' taħriġ ikunu kapaċi jindirizzaw il-ħtiġijiet ta' impjieg, waqt li joħolqu professjonisti ġodda li jistgħu jlaħħqu mal-bidliet kontinwi fl-organizzazzjoni tax-xogħol u s-soċjetà moderna. Filwaqt li jqis, għalhekk, l-iskadenzi stabbiliti għall-ET 2020 u d-Dikjarazzjoni ta' Bruges, il-KESE jitlob li ssir valutazzjoni u analiżi bir-reqqa ta' kif l-impenji jiġu implimentati fil-prattika u tal-objettivi miksuba. Iż-żgħażagħ huma l-preżent u l-futur tal-Ewropa u sors rikk ta' dinamiżmu fis-soċjetajiet tagħna. Madankollu, l-inklużjoni soċjali u ekonomika taż-żgħażagħ tippreżumi u tirrikjedi sekwenza ta' tranżizzjonijiet ta' suċċess. F'kuntest fejn it-tranżizzjoni għall-ħajja adulta saret iktar kumplessa, edukazzjoni ta' kwalità għal kulħadd u swieq tax-xogħol inklużivi huma l-istrumenti ewlenin ta' dawn it-tranżizzjonijiet ta' suċċess. Hemm bżonn ta' approċċ olistiku sabiex jittrawmu swieq tax-xogħol dinamiċi, miftuħa u mobbli għaż-żgħażagħ, b'miżuri u riżorsi xierqa li jiffokaw fuq il-ħolqien ta' aktar impjiegi u impjiegi aħjar, riżultati ta' tagħlim ta' kwalità għolja, u tqabbil aħjar bejn il-provvista u d-domanda tal-ħiliet, inkluż permezz tal-firxa ta' tagħlim ibbażat fuq ix-xogħol madwar l-Ewropa. L-organizzazzjonijiet tas-soċjetà ċivili f'ħafna mill-Istati Membri (b'mod partikolari dawk li ntlaqtu l-iktar mill-kriżi attwali), b'diversi modi enfasizzaw l-importanza li l-approċċ individwali għall-ħtiġijiet tas-suq tax-xogħol ikun marbut ma' approċċ kollettiv (il-kuntest, l-ambjent, l-organizzazzjoni tax-xogħol u l-kundizzjonijiet tax-xogħol) li jikkunsidra l-aspettattivi u l-aspirazzjoni taż-żgħażagħ. Sabiex ikunu għal kollox effettivi, dawn il-miżuri għandhom jiġu inċentivati permezz tal-fondi Ewropej u miżuri li jsaħħu t-tkabbir, u mhux limitata għal EUR 6-8 biljun tal-Inizjattiva favur l-Impjieg taż-Żgħażagħ, somma li ghandha tiżdied sostanzjalment. Il-prinċipji u l-metodi ta' ħidma tal-Alleanza Ewropea għall-Apprendistati u l-Qafas ta' Kwalità għat-Traineeships isaħħu l-konvinzjoni tal-KESE l-apprentistati u l-esperjenzi qosra tax-xogħol huma strumenti importanti biex iż-żgħażagħ jiksbu ħiliet u esperjenza tax-xogħol u għandhom jagħmlu parti mill-istrateġiji korporattiva. Il-Kumitat jirrakkomanda li l-Istati Membri u l-industrija jiżguraw il-kwalità u r-rilevanza tal-attivitajiet proposti, u li jiġi stabbilit qafas xieraq, fejn ir-responsabbiltajiet, id-drittijiet u l-obbligi ta' kull parti interessata jkunu fformulati b'mod ċar u jistgħu jiġu infurzati fil-prattika. Meta wieħed jikkunsidra li l-kisba ta' kwalifiki universitarji rikonoxxuti f'diversi livelli hija importanti imma ma għadhiex biżżejjed, il-Kumitat jemmen li matul l-implimentazzjoni tal-għanijiet u l-programmi tal-Garanzija għaż-Żgħażagħ, għandhom jittieħdu miżuri konkreti biex jippermettu lill-gradwati żgħażagħ jiksbu ħiliet għax-xogħol, inklużi, fost oħrajn, esperjenza fil-ġestjoni u l-ħidma f'tim, abilitajiet ta' soluzzjoni tal-problemi u kreattività biex itejbu l-possibilitajiet tagħhom fis-suq tax-xogħol. F'mudelli ta' tagħlim ibbażati fuq ix-xogħol, bħas-sistema ta' tagħlim parallela, parti sinifikanti tat-taħriġ jitwettaq fi ħdan il-kumpaniji. Iż-żgħażagħ għandu jkollhom il-possibbiltà li jalternaw bejn tagħlim fl-iskola u taħriġ fuq ix-xogħol f'kumpanija. Il-KESE huwa konvint mis-suċċess tas-sistemi ta' tagħlim paralleli, kif implimentati f'xi wħud mill-Istati Membri. Ir-responsabbiltajiet kondiviżi, kemm min-naħa tal-pubbliku kif ukoll min-naħa tan-negozji, sabiex ikun hemm investiment fil-futur, huma kruċjali għal skemi ta' apprendistati li jkollhom suċċess. Huwa tajjeb li jiġi stimulat it-tagħlim, bil-kundizzjoni li dan ma jiddependix biss mill-isforz li kull persuna tista' u jeħtieġ li tagħmel. Jekk dan ma jiġrix, il-gruppi li diġà uma l-iżjed żvantaġġati jew marġinalizzati jkomplu jiġu ssegregati b'mod kollettiv. Għandhom ikomplu jiġu żviluppati miżuri nazzjonali u lokali konkreti li joffru tagħlim tul il-ħajja aċċessibbli għal kulħadd, bil-parteċipazzjoni tal-imsieħba soċjali u tas-soċjetà ċivili u b'evalwazzjoni regolari tar-riżultati. Meta jiġu riveduti s-sistemi tal-edukazzjoni/tat-taħriġ huwa importanti li jiġi żgurat li l-edukazzjoni tista' tibqa' professjoni attraenti u kompetittiva. Ħajja mill-ġdid għall-professjoni tal-għalliem hija wkoll marbuta mal-adattament aħjar għall-bżonnijiet tas-suq tax-xogħol; Hemm bżonn għalliema motivati u ppreparati sew, biex ikunu jistgħu jittrattaw firxa varjata ta' talbiet mis-soċjetà, l-industrija u l-istudenti. L-Istati Membri għandhom jipprovdu inċentivi għal l-universitajiet u l-unitajiet ta' riċerka u żvilupp li joffru korsijiet ta' lawrja li jaqblu mal-ħtiġijiet tas-suq globalizzat; dan jista' jgħin biex jiġi promoss livell għoli ta' professjonaliżmu. L-introduzzjoni tat-taħriġ obbligatorju jista' jkun ikkunsidrat bħala tip ta' "assigurazzjoni tal-karriera". Madankollu, l-apprendistat u t-taħriġ m'għandhomx isiru mezz għall-firxa ta' xogħol irħas jew mhux imħallas. Għandhom jiġu rikonoxxuti l-aħjar prattiki tal-industrija u m'għandhomx jiġu ttolerati abbużi. Kwalunkwe perjodu ta' tagħlim jew taħriġ għandu jirriżulta f'diploma jew ċertifikat li jirrikonoxxi l-kwalifiki miksuba. Biex titjib l-impjegabbiltà, għandu jsir kull sforz sabiex l-kondizzjonijiet attwali.jkunu riflessi. Aktar ma l-miżuri ta' politika jagħmlu dan, aktar hemm ċans li tingħata spinta lill-impjegabbiltà. Kwalunkwe azzjoni mfassla sabiex tinkoraġġixxi l-iżvilupp ekonomiku għandha tkun marbuta ma' kundizzjonijiet prattiċi peress li din hi l-unika triq għall-eċċellenza sostenibbli. Il-ħolqien ta' sħubijiet lokali se jkun utli biex jiżdied id-djalogu u l-azzjonijiet biex jiġi affrontat il-qgħad fost iż-żgħażagħ. Istituzzjonijiet lokali, universitajiet, organizzazzjonijiet taż-żgħażagħ, awtoritajiet pubbliċi u korpi ta' taħriġ vokazzjonali, junjins u min iħaddem li joperaw fl-istess żona lokali – dawn għandhom isibu mod ta' kif jaħdmu flimkien biex jidentifikaw strateġiji possibbli komuni. Il-karatteristiċi u l-ħtiġijiet lokali se jkunu rikonoxxuti u ikkunsidrati aħjar biex itejbu l-opportunitajiet ta' impjieg għaż-żgħażagħ. L-Istati Membri għandhom jinkludu korsijiet fl-intraprenditorija fil-kurrikuli tal-iskejjel u jippromovu prattika ta' intraprenditorija f'mudelli ta' tagħlim fuq ix-xogħol, skont il-Pjan ta' Azzjoni l-ġdid dwar l-Intraprenditorija 2020 imniedi mill-Kummissjoni Ewropea. L-intraprenditorija għandha titqies bħala kunċett wiesgħa li m'għandhiex biss l-għan li jinħolqu n-negozji. In-nies għandhom jitgħallmu u jifhmu kif iridu jkunu imprendituri f'ħajjithom stess minn età żgħira. L-edukazzjoni intraprenditorjali għandha tipprepara liż-żgħażagħ għall-ħajja billi tgħallimhom biex juru inizjattiva, jassumu r-responsabbiltà u janalizzaw sitwazzjonijiet. Il-KESE jemmen li l-iżvilupp tal-kapaċitajiet u l-kompetenzi bħall-kreattività, l-inizjattiva, tenaċità, u ħidma f'tim huma essenzjali għal kulħadd, mhux biss għall-intraprendituri futuri li jixtiequ jistabbilixxu n-negozji. Dawn il-ħiliet għandhom jgħammru ġenerazzjoni biex din taħdem b'mod effettiv fis-setturi kollha u tixpruna l-infrastruttura meħtieġa għal ekonomija Ewropea ta' suċċess. L-inizjattivi kollha biex itejbu l-impjegabbiltà taż-żgħażagħ għandhom ikunu implimentati f'waqthom madwar l-Ewropa, u iffinanzjati b'mod adegwat, permezz tal-FSE u fondi strutturali oħra. Il-KESE jħoss li dan huwa investiment kruċjali fil-futur tal-ekonomiji u s-soċjetajiet Ewropej. Dawn l-inizjattivi għandhom ikunu aċċessibbli faċilment għaż-żgħażagħ kollha mingħajr diskriminazzjoni. Il-partijiet interessati rilevanti (inklużi l-imsieħba soċjali u l-organizzazzjonijiet taż-żgħażagħ) fuq livell lokali, reġjonali u nazzjonali għandhom ikunu involuti fl-implimentazzjoni u l-evalwazzjoni tar-riżultati tagħhom. Il-KESE jirrakkomanda li, meta jintużaw il-Fondi Strutturali, għandha ssir enfasi partikolari fuq l-impjegabbiltà taż-żgħażagħ, inkluża azzjoni biex jiġu pprogrammati mill-ġdid fondi mhux minfuqa, fejn xieraq. Brussell, 30 ta' April 2014 Nhar id-19 ta' Settembru 2013, il-Kumitat Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar Il-Kummissjoni Konsultattiva dwar il-Bidliet Industrijali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-8 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tad-29 ta' April), il-Kumitat Ekonomiku u Soċjali Ewropew adotta din l-Opinjoni b'139 vot favur, l-ebda vot kontra u 4 astensjonijiet. Il-KESE huwa konvint li biex jieqaf it-tmaqqis fir-ritmu ekonomiku fl-UE, hemm bżonn li l-industrija tiġi tirkupra, b'mod partikolari dik tal-manifattura, aspett li jagħti s-saħħa fl-istruttura produttiva. F'din l-Opinjoni jipproponi li jidentifika xi miżuri utli għall-appoġġ tal-inizjattiva tal-Kummissjoni, mmirata għar-reindustrijalizzazzjoni tal-Unjoni Ewropea, fosthom ir-rimpatriju tal-intrapriżi li trasferew l-attività tagħhom band'oħra. Anke l-Kummissjoni Ewropea nediet analiżi dwar is-suġġett tar-rimpatriju. Il-KESE huwa sodisfatt li fl-istess waqt li din l-Opinjoni kienet qed titfassal, il-Eurofound ġie inkarigat li jippreżenta sett ta' data meħtieġ biex jinftiehem d-daqs tal-fenomenu tar-rimpatriju u tas-soluzzjonijiet possibbli. il-kompetittività industrijali tiġi integrata b'mod aktar profond b'attenzjoni partikolari għall-produttività fil-qasam tas-servizzi għall-intrapriżi biex tikber il-kompetittività industrijali u dik tal-ekonomija tal-Unjoni b'mod ġenerali; il-potenzjal tas-suq intern jiġi massimizzat bl-iżvilupp tal-infrastruttura meħtieġa, filwaqt li jingħata qafas regolatorju stabbli u sempliċi, kif ukoll implimentazzjoni deċiżiva tal-istrumenti tal-iżvilupp reġjonali flimkien mal-istrumenti nazzjonali u tal-Unjoni b'appoġġ għall-innovazzjoni, il-ħiliet u l-intraprenditorija. Fir-rakkomandazzjonijiet tiegħu l-KESE jitlob lill-Unjoni Ewropea biex tistabbilixxi pjan ta' azzjoni Ewropew dwar dawn il-punti u jagħmel dawn ir-rakkomandazzjonijiet speċifiċi: fl-identifikazzjoni ta' politiki li jħaffu l-innovazzjoni u l-produttività biex jinħoloq vantaġġ kompetittiv; fl-identifikazzjoni ta' strumenti bankarji ġodda li jiffaċilitaw l-aċċess għall-finanzjament u jħaffu l-investimenti mitlubin; fil-promozzjoni ta' miżuri li jassiguraw il-parteċipazzjoni tal-industriji tal-manifattura Ewropea fil-fażijiet kollha tal-katina tal-valur; li r-reindustrijalizzazzjoni u r-rimpatriju għandhom jiddaħħlu f'politika industrijali Ewropea sostenibbli li tiffoka fuq l-investiment, it-teknoloġija, l-intraprenditorija, l-edukazzjoni, l-innovazzjoni, ir-riċerka, il-prezzijiet tal-enerġija, l-infrastruttura, il-kummerċ, eċċ.; fil-ħtieġa ta' regolamentazzjoni koerenti, stabbli u sikura; fl-iżgurar tat-tħaddim effettiv tas-suq intern; f'leġislazzjoni ambjentali koerenti maċ-ċikli tal-kompetittività u l-investiment tal-industrija Ewropea; fl-immodernizzar tal-infrastrutturi; fil-finanzjament tal-ħtiġijiet tal-intrapriżi; fis-sostenn għall-politika tal-enerġija Ewropea; fil-garanzija ta' ħaddiema kwalifikati fis-suq Ewropew; fl-indirizzar tan-nuqqas ta' ħiliet u kompetenzi fl-industrija tal-manifattura; fl-iżvilupp ta' sistema għall-ġestjoni effettiva tar-riżorsi umani li tippromovi kemm l-attivitajiet kif ukoll il-kompetenzi professjonali u l-innovazzjoni, b'mod partikolari, li jsir użu tal-potenzjal kreattiv ta' entitajiet tas-soċjetà ċivili bħalma huma l-assoċjazzjonijiet nazzjonali u Ewropej tal-inġiniera u tar-riċerkaturi. Il-KESE jinsisti mal-Istati Membri dwar: il-bini ta' distretti industrijali u installazzjonijiet ġodda jew it-tiġdid ta' dawk li naqqsu l-attività tagħhom minħabba fid-delokalizzazzjoni 'l barra tal-industrija tal-manifattura; l-aġġornament jew tiġdid tal-istrumenti u l-proċessi ta' produzzjoni biex ikunu koerenti mar-rekwiżiti l-ġodda tal-politika ta' żvilupp sostenibbli; is-sistema ta' taxxi aktar ibbilanċjata u stabbli għall-promozzjoni tal-konsum domestiku u biex tiġbed l-investiment barrani dirett; l-organizzazzjoni ta' ċentri speċjali ta' informazzjoni għall-proċessi ta' delokalizzazzjoni u rimpatriju; Il-KESE jqis li politika industrijali integrata b'għanijiet ċari fil-livell Ewropew, nazzjonali, reġjonali u lokali kapaċi li tiġbed l-investimenti fis-setturi kollha tal-manifattura (b'livelli ta' teknoloġija għolja jew baxxi) hija ta' importanza fundamentali. Dawn il-politiki għandhom jiffokaw fuq il-katina ta' valur globali u jinkludu l-attivitajiet ta' riċerka, innovazzjoni u żvilupp. Il-KESE huwa konvint li huwa essenzjali li jiġu stabbiliti għanijiet ambizzjużi u fl-istess ħin realistiċi li għandhom jintlaħqu sal-2020, għar-reindustrijalizzazzjoni tal-Ewropa. F'dan il-kuntest, politiki li jiffavorixxu r-rimpatriju ta' attivitajiet ta' produzzjoni li ġew trasferiti jistgħu jikkontribwixxu biex jintlaħqu l-għanijiet proposti. Ir-raġunijiet ewlenin għar-rimpatriju miċ-Ċina għall-Punent jistgħu jinġabru f'dawn il-punti: l-ispejjeż biex taħdem off-shore huma aktar għoljin milli kien previst; żieda fil-produttività u tnaqqis fl-ispejjeż kif ukoll titjib fil-kapaċità li ħafna kumpaniji nazzjonali fil-Punent għamlu wara li segwew programmi ta' titjib kontinwu; xewqa li l-produzzjoni u d-disinn jiġu lokalizzati biex ikun hemm kollaborazzjoni aħjar fil-livell nazzjonali; kumplessità li qed tiżdied tal-prodotti u l-ħtieġa li jiġi modifikat l-imballaġġ biex jissodisfa l-preferenzi tal-klijenti; tnaqqis fl-ispejjeż tal-enerġija fl-Istati Uniti; inizjattivi tat-tkabbir aktar b'saħħithom fl-Istati Uniti; ħtieġa ta' produzzjoni żejda biex jimtlew il-kontejners; dewmien biex jaslu l-prodotti minħabba inċertezzi tat-trasport, kwalità mhux konsistenti u prattiki doganali; żieda fil-prezzijiet tat-trasport minħabba vapuri nofshom vojta; ħażniet kbar biex jikkumpensaw għall-merkanzija fi tranżitu, iċ-ċikli, il-ħażna ta' sikurezza, in-nuqqas ta' inċertezza dwar kemm idumu biex jaslu l-affarijiet u l-kontrolli tal-kwalità; żieda fl-ispejjeż straordinarji; id-difetti huma aktar meta mqabbla mas-sorsi lokali, spezzjonijiet addizzjonali tal-materjali u tat-tolleranza, klijenti inqas sodisfatti; tnaqqis fid-differenzi tal-ispejjeż bejn il-pajjiż ospitanti u dawk tal-pajjiż ta' oriġini (spejjeż tal-forza tax-xogħol u tat-trasport); elementi operattivi bħal: inqas flessibbiltà operattiva, ordni tal-akkwist, riġidità fil-post tar-rilaxx; penali għall-ordnijiet li jaslu tard; l-ordnijiet iridu jsiru almenu għal ammont minimu minħabba fid-daqs tal-kontejner; risposta li ma tlaħħaqx mad-domanda tal-klijenti minħabba fis-separazzjoni fiżika bejn il-post tal-produzzjoni u ċ-ċentru tal-iżvilupp; L-industriji tal-manifattura għandhom bżonn ta' provvisti reżiljenti u flessibbli biex ikunu jistgħu jikkompetu fis-swieq tal-lum. Ir-rimpatriju tal-produzzjoni huwa wieħed mit-toroq li jistgħu jieħdu l-intrapriżi biex jindirizzaw dawn il-ħtiġijiet. Għall-KESE, il-politiki ċentrali li jappoġġjaw l-industriji tal-manifattura li jagħżlu li jirritornaw u/jew jespandu n-negozju tagħhom fl-Ewropa jikkonsistu fil-ħolqien ta' ambjent adegwat għall-intrapriżi li jinvestu, il-kompetenzi professjonali, l-spejjeż tal-enerġija kompetittivi, l-aċċess għall-finanzjament u l-aċċess għas-swieq. Il-koerenza bejn il-politiki għandha implikazzjonijiet importanti. L-ewwel implikazzjoni hija li l-iżvilupp futur jinsab fit-tranżizzjoni lejn ekonomija b'emissjonijiet baxxi tal-karbonju u dan l-orizzont jeħtieġ koerenza bejn ir-riċerka, il-liġijiet u l-programmi ta' appoġġ. It-tieni tirrigwarda l-iżvilupp soċjalment sostenibbi u b'hekk ir-rabta bejn il-kompetittività u x-xogħol, jiġifieri, xogħol kwalifikat u inklussiv għal kulħadd, li jkun kapaċi jiġġenera żvilupp ta' kwalità u b'hekk valur miżjud f'termini ta' kompetittività. Il-KESE jqis li relazzjoni aħjar bejn l-intrapriżi u l-banek b'enfasi fuq l-ekonomija reali tista' toħloq sinerġiji li jagħtu r-riżultati, u tisfrutta l-vantaġġi kompetittivi marbutin mal-preżenza tagħhom fis-swieq barranin. L-intrapriżi Ewropej għandhom jinvestu l-ewwel fl-innovazzjoni, il-kwalità, l-affidabbiltà, ir-riżultati u l-funzjonalità tal-prodotti tagħhom, għandhom jikkwalifikaw l-impatt tagħhom fuq l-ambjent u fl-aħħar ikunu ta' eżempju fir-responsabbiltà soċjali korporattiva tal-proċessi produttivi tagħhom. Madankollu, sabiex tiġi żgurata l-kompetittività tal-intrapriżi, huwa daqstant ieħor meħtieġ li l-ispejjeż – b'mod partikolari l-ispejjeż tal-pagi u l-enerġija – jitrażżnu u li għaldaqstant jittieħdu l-miżuri neċessarji. It-tranżizzjoni tas-sistemi produttivi tagħna, l-infrastruttura u l-ekonomiji lejn is-sostenibbiltà u t-tibdil demografiku, it-taħriġ tal-ġenerazzjonijiet il-ġodda u l-adattar tal-forza tax-xogħol Ewropea għad-diviżjoni internazzjonali tax-xogħol, teħtieġ investimenti kbar, biex issir b'mod koerenti u koordinat fuq skala Ewropea. Huwa importanti li tinżamm bażi ta' manifattura vasta u diversifikata fl-Ewropa biex jinżammu ħajjin il-kompetenzi li meta jintilfu, diffiċli li jerġgħu jiġu żviluppati. F'kuntest aktar wiesgħa, kompetenzi speċifiċi tal-manifattura, f'industriji partikolari jistgħu jkunu kontribut importanti biex jiġu żviluppati prodotti ġodda. L-intrapriżi li jikkunsidraw li jiddelokalizzaw għandhom ikunu jafu x'inhuma jfittxu u kif jistgħu jiksbuh ġewwa l-UE. Huma għandhom bżonn tal-aċċess għal data affidabbli, informazzjoni u pariri biex ikunu jistgħu jipprevedu l-vantaġġi u l-iżvantaġġi fosthom l-ispejjeż reali. Ir-rappreżentanzi tal-UE u tal-Istati Membri fil-pajjiżi importanti għandhom isaħħu l-assistenza li joffru l-istess bħalma għandhom jagħmlu l-awtoritajiet reġjonali u lokali. Dan kollu biex jiġi verifikat jekk l-istess għan jistgħax jintlaħaq fi ħdan l-Unjoni. Ir-raġunijiet ewlenin li jwasslu għar-rimpatriju huma ppreżentati fil-punt 1.6 Il-KESE huwa sodisfatt li l-Kummissjoni Ewropea qed tinkludi l-proċess tar-rimpatriju fl-aġenda industrijali bħala element li jippromovi l-attività industrijali, il-ħolqien ta' impjiegi ġodda u li jwassal biex il-manifattura tkun il-mutur tal-ġejjieni tal-Ewropa. Il-ftehim li ntlaħaq reċentement mal-Eurofound huwa pass żgħir fid-direzzjoni t-tajba. Tul dawn l-aħħar snin rajna d-delokalizzazzjoni progressiva tal-attivitajiet ta' manifattura mill-Ewropa għal pajjiżi terzi u d-deindustrijalizzazzjoni progressiva li wasslet għal telf tal-livell speċifiku tal-kontribut għall-PDG li fi ftit snin niżel minn 20 % għal 15 %. Fl-UE intilfu 3,5 miljun impjieg mill-industrija tal-manifattura mill-2008. It-tul tal-kriżi ekonomika u tad-dejn sovran f'xi pajjiżi bi produzzjoni tal-manifattura għolja, wassal għal tnaqqis ulterjuri tal-attività industrijali sekondarja. L-ispiża għolja tal-enerġija, b'mod partikolari għas-setturi li jikkunsmaw ħafna enerġija (pereżempju l-produzzjoni tal-azzar), tiskoraġġixxi l-investiment u wasslet għal każijiet ta' delokalizzazzjoni. L-Unjoni Ewropea għandha tinkoraġġixxi l-użu tat-teknoloġiji abilitanti (KET) u l-awtomatizzazzjoni. Fatturi oħra bħall-produzzjoni nadifa u avvanzata, investimenti f'netwerks intelliġenti kif ukoll effiċjenza fl-użu tal-enerġija u mobbiltà sostenibbli, għandhom rwol importanti fil-ġejjieni tal-industrija Ewropea, flimkien mal-possibbiltà li jinħolqu impjiegi ġodda fi żmien qasir. Il-politika industrijali attwali tal-Unjoni Ewropea għandha l-għan li ttejjeb il-qafas legali fis-seħħ u li tagħmel l-intrapriżi aktar kompetittivi b'mod li dawn ikunu jistgħu jżżommu r-rwol tagħhom ta' mutur għat-tkabbir sostenibbli u l-impjiegi fl-Ewropa. L-Artikolu 173 tat-Trattat (TFUE) jifforma l-bażi legali għall-politika industrijali tal-UE. F'diversi opinjonijiet dwar it-trasformazzjoni industrijali, il-KESE ssuġġerixxa soluzzjonijiet u identifika toroq biex l-industrija Ewropea terġa' tokkupa l-ispazju li jistħoqqilha. Il-KESE huwa assolutament konvint li l-irkupru tal-industrija, huwa fundamentali għall-iżvilupp ekonomiku, it-tkabbir u l-prosperità, jiġifieri l-bażi tal-mudell soċjali Ewropew. F'dawn l-aħħar snin ħafna industriji ddeċidew li jibagħtu parti mill-katina tagħhom tal-produzzjoni barra mill-UE, fil-bidu biex joqorbu lejn is-swieq emerġenti u wara, l-aktar għal raġunijiet ta' spejjeż aktar baxxi għall-forza tax-xogħol u l-viċinanza tar-riżorsi. Din it-tendenza wasslitna għas-sitwazzjoni li fiha llum is-suq Ewropew, b'500 miljun resident, huwa konsumatur kbir ta' prodotti industrijali mhux Ewropej. Liema fatturi jistgħu jinfluwenzaw ir-rimpatriju ta' dawn il-kumpaniji? Fil-livell nazzjonali u Ewropew, ir-rimpatriju ta' parti minn dawn il-kumpaniji jista' jwassal għal vantaġġi li m'għandhomx jiġu sottovvalutati bħall-ħolqien ta' impjiegi ġodda, tnaqqis fit-telfien ta' ħiliet, u tisħiħ tat-tikketta "made in". Fid-dawl tal-fatturi u d-dinamiċi importanti li jinfluwenzaw l-għażla tad-delokalizzazzjoni u/jew ir-rimpatriju, hija meħtieġa analiżi ddettaljata tal-vantaġġi u l-iżvantaġġi kemm fil-livell nazzjonali kif ukoll dak tal-intrapriża individwali. L-intrapriżi Ewropej huma kawti ħafna u jevitaw li jippjanaw investimenti ulterjuri jew li jibdlu l-fornituri li għandhom minħabba fil-kriżi li għada għaddejja. Hemm diversi fatturi fl-UE li għandhom impatt negattiv fuq il-proċess tar-rimpatriju fosthom: euro b'saħħtu ħafna produttività baxxa spejjeż soċjali aktar għoljin meta mqabbla mal-pajjiżi bi spejjeż tax-xogħol aktar baxxi u mingħajr ħarsien soċjali. spejjeż tal-enerġija li qed jiżdiedu nuqqas ta' soluzzjonijiet pożittivi Possibbiltà waħda tista' tkun il-ħolqien ta' inizjattivi speċifiċi għar-rimpatriju fit-territorji li huma l-aktar żvantaġġjati. Il-kumpaniji Amerikani qed jirrimpatrijaw il-produzzjoni tagħhom b'mod progressiv. Il-bidla tirrifletti t-telf tal-vantaġġ kompetittiv fiċ-Ċina bħala ċentru tal-produzzjoni bi spejjeż baxxi wara s-snin ta' żieda mgħaġġla fil-pagi u għadd ta' fatturi oħra. Wieħed mill-fatturi li ffavorixxa r-rimpatriju kien it-tnaqqis fil-prezz tal-enerġija fl-Istati Uniti. Is-setturi industrijali li qed jipparteċipaw fl-attività tar-rimpatriju huma l-produtturi tal-għodod, il-vetturi, u l-metalli primarji, prodotti magħmulin mill-metall, ir-robotika, l-istrumenti mediċi, xjentifiċi u tas-saħħa, il-kompjuters, l-elettronika, il-prodotti kimiċi, il-plastiks, l-imballaġġ, eċċ. Il-loġika tar-rimpatriju tapplika għall-kumpaniji kollha tal-manifattura fid-deċiżjoni tagħhom. Peress li l-kumpaniji qed iwettqu analiżi tal-ispejjeż totali aktar kompluta qed jiskopru li mal-ispejjeż tal-forza tax-xogħol qed jiżdiedu "spejjeż moħbija" fid-delokalizzazzjoni li spiss jikkanċellaw il-vantaġġ kompetittiv. Il-kumpaniji li ġew rimpatrijati b'mod konsistenti qed inaqqsu l-ħażna tagħhom b'50 %, hemm każijiet fejn sar tnaqqis fil-ħażna bi tliet jew sitt darbiet. Ir-raġunijiet għat-tnaqqis tal-ħażna huma: kundizzjonijiet aħjar tal-pagamenti, kwantità iżgħar ta' stokkijiet u żminijiet iqsar għall-kunsinna li huma wkoll aktar prevedibbli. Stħarriġ tal-MIT staqsa wkoll lill-kumpaniji x'tista' tkun il-miżura li jieħu l-gvern li tagħmel id-differenza. Skont il-kumpaniji Amerikani l-ewwel ħames miżuri, fl-ordni tal-importanza li l-gvern tal-Istati Uniti jista' jwettaq biex jinċentiva r-rimpatriju huma: krediti tat-taxxa (65,9 %); inċentivi għar-riċerka u l-iżvilupp (60,0 %) l-offerta ta' edukazzjoni aħjar/taħriġ għall-kompetenzi mitluba (43,8 %); l-offerta ta' infrastruttri aħjar (38,0 %) Fil-fehma tal-Boston Consulting Group, l-ewwel tlett fatturi li jinfluwenzaw id-deċiżjoni tar-rimpatriju huma: (i) l-ispiża tal-forza tax-xogħol, (ii) il-viċinanza mal-klijenti, (iii) il-kwalità tal-prodott. Fost il-fatturi l-oħra hemm l-aċċess għal ħaddiema kwalifikati, l-ispejjeż tat-trasport, iż-żmien tal-kunsinna u l-ħeffa biex isir in-negozju. L-indikaturi qed juru wkoll li l-Istati Uniti qed isiru produttur irħis fid-dinja żviluppata, u b'hekk qed jidhru dejjem aktar attraenti. Matul is-seduti pubbliċi organizzati mill-KESE fi Brussell u f'Bergamo ġew preżentati esperjenzi ta' delokalizzazzjoni u ta' rimpatriju b'xenarji possibbli fil-ġejjieni f'setturi differenti tal-industrija tal-manifattura fil-qafas ta' proċess tar-reindustrijalizzazzjoni fl-Ewropa. L-ekonomija dinija hija gwidata prinċiplament minn forzi tas-suq li għandhom influwenza qawwija fuq l-għażla ta' kumpanija li tiddelokalizza u/jew tirrimpatrija l-attività produttiva tagħha. L-istudju fir-Renju Unit juri li d-delokalizzazzjni f'pajjiż b'forza tax-xogħol irħisa mhux dejjem hija ċ-ċavetta tas-suċċess. L-istruttura tal-katina tal-valur u l-"katina tal-provvista" tikkostitwixxi parti integrali minn dan is-suċċess. Anke jekk l-ispiża tibqa' t-tema prinċipali, is-somma ma tirriżultax biss mill-ispiża tal-forza tax-xogħol iżda wkoll mill-ispiża tal-loġistika u tal-ġestjoni. L-istudju jikkonferma li t-tliet raġunijiet ewlenin li jwasslu lill-kumpaniji li jmorru lura kienu l-iffrankar li kien aktar baxx mill-aspettattivi (50 %), problemi ta' kwalità (43 %) u l-viċinanza tas-suq (36 %). Fost ir-raġunijiet l-oħra hemm il-kapaċità li jiġu rispettati skadenzi qosra, il-viżibbiltà u l-istabbiltà tal-fornituri, u l-ħarsien tal-propjetà intellettwali. L-aċċess għas-suq u għall-klijenti huwa u jibqa' fattur ewlieni fid-deċiżjoni. F'xi setturi hemm ostakli ġeografiċi biex jiġu moqdija swieq barranin fosthom eżiġenzi lokali, li minħabba fihom tkun meħtieġa l-istrateġija tad-delokalizzazzjoni tal-produzzjoni tagħhom biex ikunu preżenti fis-suq lokali. L-aċċess għall-infrastruttura, l-enerġija u t-trasport, huma ta' importanza fundamentali għall-intrapriżi. Illum jeżistu pajjiżi b'infrastrutturi moderni u aċċessibbli li kapaċi jikkompetu ma' dawk Ewropej. L-investimenti fil-futur f'dan is-settur għandhom jitqiesu b'serjetà kbira. It-taħriġ professjonali u t-tagħlim għandhom rwol importanti ħafna li m'għandux jiġi sottovvalutat. Il-pajjiżi fit-triq tal-iżvilupp investew u qed jinvestu ħafna fl-edukazzjoni taż-żgħażagħ tagħhom u b'hekk qed joħolqu kompetizzjoni għaż-żgħażagħ tagħna. Dawn tal-aħħar qed jemigraw minħabba fin-nuqqas ta' opportunitajiet ta' xogħol kwalifikat fl-Ewropa. Il-KESE qed ifassal opinjoni dwar ir-relazzjoni bejn it-tagħlim, it-taħriġ professjonali u l-intrapriżi. Fis-7 ta' Novembru 2013, l-ETUC (il-Konfederazzjoni tat-Trejdjunjins Ewropej) adottat id-dokument "Investment plan for good jobs and a sustainable future", bil-għan li terġa' ġġib it-tkabbir fil-kontinent, toħloq sa' 11-il miljun impjieg, u tinċentiva lill-kumpaniji multinazzjonali biex jiddelokalizzaw fl-Ewropa, bis-saħħa tad-domanda dinamika. L-SMEs ġew milquta indirettament mid-delokalizzazzjoni tal-industriji l-kbar, peress li raw tnaqqis fl-ordnijiet għall-produzzjoni tal-komponenti. Is-settur tal-vetturi, pereżempju, ċaqlaq il-produzzjoni tiegħu fil-pajjiżi emerġenti prinċipalment minħabba fit-tkabbir tad-domanda f'dawn is-swieq. Is-settur tal-vetturi issa qed jistenna tnaqqis ta' madwar 70 000 – 85 000 impjieg. Is-settur tal-prodotti mill-industrija tal-metalli qed jipprevedi żieda qawwija fit-talba għall-prodotti li żewġ terzi minnha tkun ġejja mill-pajjiżi emerġenti sal-2025. Għal dan il-għan, is-settur irid jibni netwerk ta' kuntatti globali u jiżgura l-preżenza tiegħu fis-suq. L-industriji Ewropej tal-metall u tal-inġinerija jiddelokalizzaw fi swieq li qed jiżviluppaw mhux biss għal raġunijiet ta' spejjeż, iżda biex jissodisfaw id-domanda bi strateġija "in country for country", biex jiggarantixxu l-provvista ta' prodotti u servizzi lill-produtturi u lill-konsumaturi lokali. id-delokalizzazzjoni ma mititx; ir-rimpatriju jew ir-ritorn fil-viċin huma żewġ possibbiltajiet, iżda m'humiex l-uniċi; il-ħaddiema rimpatrijati m'humiex dejjem l-istess li ġew delokalizzati (numri differenti, profili ta' xogħol differenti) l-intraprendituri jridu jqisu it-"Total cost of sourcing" minflok l-ispiża tal-forza tax-xogħol biss (investimenti fil-kapital tax-xogħol; reviżjoni tal-partijiet difettużi) it-trejdjunjins iridu jqisu "l-ispiża tax-xogħol għal kull unità ta' prodott" minflok "l-ispiża tax-xogħol għal kull siegħa tax-xogħol" (innovazzjoni tal-prodott/proċess, organizzazzjoni tax-xogħol) dawk responsabbli mill-politika jridu jqisu l-elementi kollha li jinfluwenzaw in-negozju. Brussell, 29 ta' April 2014 Nhar id-19 ta' Settembru 2013, il-Kumitat Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jfassal opinjoni fuq inizjattiva proprja dwar Il-Kummissjoni Konsultattiva dwar il-Bidliet Industrijali (CCMI), inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-8 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tad-29 ta' April), il-Kumitat Ekonomiku u Soċjali Ewropew adotta din l-Opinjoni b'195 vot favur, 4 voti kontra u 12-il astensjoni. Is-settur farmaċewtiku hu wieħed mill-aktar importanti u strateġiċi għall-futur tal-Ewropa. L-Ewropa għandha wirt rikk bħala wieħed miċ-ċentri globali ewlenin għall-innovazzjoni farmaċewtika u għandha bosta mill-prekundizzjonijiet għal suċċess kontinwu. Suċċess fil-futur, madankollu, jiddependi mill-ambjent ta' politika li jappoġġja l-użu xieraq tal-innovazzjoni fis-sistemi tal-kura tas-saħħa Ewropej. L-industrija farmaċewtika mhux biss għandha l-ogħla valur miżjud għal kull ħaddiem, l-ogħla intensità fir-riċerka u l-iżvilupp u l-ogħla bilanċ kummerċjali favorevoli fost is-setturi kollha tat-teknoloġija avvanzata, iżda toffri wkoll b'mod uniku kontribut usa' għat-tkabbir ekonomiku permezz tal-prodotti tagħha u b'hekk tikkontribwixxi għal popolazzjoni b'saħħitha Is-settur mhux biss huwa magħmul minn kumpaniji kbar li jimpjegaw numru kbir ta' nies iżda wkoll minn impriżi ta' daqs żgħir u medju, li l-marġnijiet tagħhom ta' spiss ikunu differenti skont id-daqs tal-impriża. Is-sħubijiet ta' dan is-settur ma' universitajiet u istituzzjonijiet oħra mad-dinja kollha jiffurmaw "sistema" integrata ta' xjenzi tal-ħajja. Waqt li jikkunsidra l-kompetizzjoni globali li qiegħda tintensifika, il-Kumitat jemmen li issa huwa l-mument it-tajjeb biex titwaqqaf Strateġija Ewropea tax-Xjenzi tal-Ħajja li tista' tiżgura approċċ aktar konġunt lejn l-industrija biex jiġi żgurat li l-gruppi tal-partijiet interessati kollha jkomplu jibbenefikaw minn dan is-settur uniku. Il-Kumitat jirrakkomanda li Strateġija tax-Xjenzi tal-Ħajja ġdida għandu jkollha tliet elementi: Rakkomandazzjonijiet dwar il-politika soċjali – b'iffukar fuq il-kontribut tas-settur sabiex jiġu ffaċċjati l-isfidi ta' ġestjoni tal-mard kroniku ta' Ewropa li qiegħda tixjieħ, kif ukoll il-ħtieġa li titnaqqas l-inugwaljanza fil-qasam tal-kura tas-saħħa; Rakkomandazzjonijiet dwar il-politika xjentifika – fejn għandu jsir sforz serju għall-iżvilupp ta' sforz għal riċerka pan-Ewropea kkoordinata aħjar u aktar strateġika; kif ukoll Rakkomandazzjonijiet dwar il-politika ekonomika – fejn ikun hemm rikonoxximent aktar espliċitu li l-investiment fil-kura tas-saħħa, inkluż fil-mediċini, huwa rilevanti għall-partijiet kollha tas-soċjetà. Il-Kumitat jirrakkomanda li l-Istati Membri kollha jaħdmu mal-industrija dwar ftehimiet li jkunu jistgħu jiżguraw li l-konsumaturi Ewropej kollha (jiġifieri l-pazjenti) jiksbu aċċess ugwali għal mediċina moderna. Ir-rwol u l-indipendenza tal-Aġenzija Ewropea għall-Mediċini (EMA) għandhom jissaħħu. L-Ewropa għandha tipprova ssaħħaħ u tikkonsolida l-pożizzjoni tagħha bħala mexxej globali fil-farmaċewtiċi, permezz ta' sħubijiet li jmorru lil hinn mill-konfini tagħha. Għandhom isiru sforzi għat-tnaqqis tal-inugwaljanza fl-aċċess għall-mediċini fl-Ewropa kollha. F'termini ta' rakkomandazzjonijiet dwar il-politika xjentifika, l-Ewropa għandha tkompli ssegwi l-istrateġija kkoordinata tagħha għal riċerka medika u bijoxjentifika fl-Ewropa, u tiffoka aktar fuq l-eċċellenza fir-riċerka, l-edukazzjoni u t-taħriġ bijoxjentifiċi bażiċi sabiex issir mexxejja xjentifika fl-appoġġ għall-Istrateġija Ewropa 2020 u biex trawwem il-kompetittività fil-livell globali. Il-Kummissjoni għandha tinkludi l-proprjetà intelletwali bħala parti mill-Komunikazzjoni tagħha li jmiss dwar il-Politika Industrijali għall-Industrija Farmaċewtika. Is-settur farmaċewtiku jikkontribwixxi għall-Istrateġija Ewropa 2020, li tiffoka fuq il-provvediment ta' tkabbir li jkun intelliġenti, sostenibbli, u inklużiv; b'enfasi qawwija fuq il-ħolqien ta' impjiegi ta' kwalità u t-tnaqqis tal-faqar. Dan jintlaħaq permezz ta' investimenti aktar effettivi fl-edukazzjoni, ir-riċerka u l-innovazzjoni, il-politiki orjentati lejn id-domanda li joħolqu "attrattiva" għal prodotti u servizzi innovattivi u t-trawwim ta' ekonomija tal-impjieg ta' kwalità għolja li tipprovdi koeżjoni soċjali u territorjali. Dawn l-inizjattivi jridu jiġu appoġġjati bi djalogu effettiv fis-settur soċjali u approċċ li jinvolvi diversi partijiet interessati. Il-Kumitat iħeġġeġ lill-Kummissjoni sabiex mingħajr dewmien timplimenta strateġija għas-settur farmaċewtiku bil-għan li tiġi żgurata industrija farmaċewtika b'saħħitha fl-Ewropa tul il-katina kollha ta' valur (riċerka u żvilupp, manifattura, bejgħ u distribuzzjoni). L-industrija farmaċewtika bbażata fl-Ewropa tagħti kontribut kbir lill-Unjoni Ewropea, mhux biss f'termini ekonomiċi iżda wkoll f'termini ta' impjieg ta' kwalità għolja, ta' investiment fil-bażi xjentifika u f'termini ta' saħħa pubblika. L-Ewropa għamlet passi enormi 'l quddiem fit-titjib tal-istennija tal-għomor u r-riżultati fil-qasam tas-saħħa matul dawn l-aħħar 60 sena. L-użu ta' mediċini innovattivi kellu rwol ewlieni f'dawn l-avvanzi reċenti. L-Ewropa issa qiegħda tħabbat wiċċha ma' sett ġdid ta' sfidi. Għadhom jeżistu inugwaljanzi fl-aċċess għall-kura tas-saħħa u bħala riżultat tal-impatt ta' kundizzjonijiet kroniċi u mard deġenerattiv, aktar persuni qed jgħixu għal żmien itwal b'xi forma ta' diżabbiltà medika jew mard. Dan għandu impatt negattiv fuq l-ispejjeż u l-produttività tal-kura tas-saħħa. L-iżgurar ta' katina tal-provvista sigura u effettiva għall-prodotti farmaċewtiċi għall-konsumaturi Ewropej hija prijorità importanti. Il-qafas regolatorju Ewropew, fit-teorija, jiżgura li l-pazjenti jingħataw l-istess standards ta' kwalità irrispettivament mill-post tal-manifattura tal-mediċina. Madakollu aktar titjib fis-sigurtà tal-katina tal-provvista – u t-tneħħija tar-riskju ta' prodotti foloz – permezz tal-implimentazzjoni tad-Direttiva dwar il-Mediċini Ffalsifikati, ser ikun pass importanti 'l quddiem, bil-kodifikazzjoni u l-għoti ta' numru tas-serje lil kull pakkett ta' mediċini fl-Ewropa, li ser itejjeb it-traċċabbiltà, li hija element essenzjali. L-Aġenzija Ewropea għall-Mediċini ġiet stabbilita fl-1995, bejn wieħed u ieħor b'mod parallel mal-Amministrazzjoni tal-Ikel u l-Mediċini (FDA) tal-Istati Uniti iżda mingħajr iċ-ċentralizzazzjoni karatteristika tal-FDA. L-EMA ġiet iffinanzjata mill-UE u mis-settur farmaċewtiku, kif ukoll minn sussidju indirett mill-Istati Membri, f'tentattiv biex tiġi armonizzata (iżda mhux issostitwita) il-ħidma tal-korpi regolatorji nazzjonali eżistenti tal-mediċina, li għadhom jaħdmu f'netwerk mal-EMA. Bħala medja hemm bżonn ta' aktar minn 12-il sena biex tiġi żviluppata mediċina ġdida li tilħaq l-istandards ta' kwalità, effikaċja u sikurezza mistennija mir-regolaturi. Għal kull mediċina li tagħmel flus biżżejjed biex tkopri l-ispejjeż tal-iżvilupp tagħha, jiġu ttestjati madwar 25 000 kompost kimiku, u bħala medja 25 minnhom ikunu għaddew minn provi kliniċi u ħamsa jkunu rċevew liċenzja. L-"attrizzjoni" hija parti inerenti mill-proċess ta' innovazzjoni. Minħabba r-riskju għoli u l-investiment enormi bil-quddiem magħmul mill-kumpaniji farmaċewtiċi tas-settur privat, it-teknoloġiji inkorporati fil-mediċini jiġu offruti ċertu ammont ta' esklużività tas-suq temporanja, pereżempju permezz ta' privattivi. L-innovazzjonijiet farmaċewtiċi huma ispirati minn xjenza ġdida, b'mod speċjali fil-fehim tal-bijoloġija. L-avvanzi fil-ġenomika, il-proteomika, in-nanoteknoloġija u l-iskoperta ta' bijomarkaturi aktar preċiżi joffru potenzjal kbir biex ikomplu jittejbu l-mediċini disponibbli għat-tobba. Is-settur farmaċewtiku għaddej minn bidla strutturali xprunata: mit-twarrib ta' prodotti ewlenin tal-kura primarja favur aktar prodotti ta' speċjalità kif ukoll żieda fil-kompetizzjoni ġenerika u l-isfidi ta' produttività li għaddejjin fir-R&Ż. Għaddejja wkoll sfida għaż-żamma tal-infiq fir-R&Ż fi sfond ta' pressjoni biex jiġi pprovdut valur fuq perjodu qasir lill-partijiet interessati. Is-settur jimpjega direttament 7 00 000 persuna (li 70 % minnhom huma nisa) speċjalizzati f'oqsma xjentifiċi u teknoloġiċi differenti, u jiġġenera impjiegi minn tlieta għal erba' darbiet aktar b'mod indirett. Huwa impjegatur ta' kwalità għolja. L-impjegati tiegħu huma ta' livell edukattiv għoli u s-settur jiġġenera aktar valur miżjud għal kull ħaddiem minn kwalunkwe settur ieħor ta' teknoloġija avvanzata. Meta mqabbla ma' dawk ta' setturi oħra, il-kumpaniji farmaċewtiċi huma aktar reżiljenti għaċ-ċiklu ta' tkabbir u ta' kriżi fuq perjodu qasir tal-makroekonomija. Dan huwa saħħa importanti għall-Ewropa. Iċ-ċiklu tal-ħajja tal-mediċini huwa qafas eleganti biex jiġi żgurat il-fluss kontinwu ta' teknoloġiji ġodda utli, waqt li tiġi żgurata sostenibbiltà raġonevoli tal-baġit. Jistgħu jiġu kkunsidrati tliet fażijiet: F'dawn l-aħħar snin l-integrità ta' dan iċ-"ċiklu tal-ħajja" spiċċat taħt pressjoni Il-fażi tar-R&Ż twalet, saret tinvolvi spiża akbar u riskju ogħla. Ir-rekwiżiti għal aktar data, mhux biss mir-regolaturi iżda wkoll mill-kontribwenti fi ħdan is-sistemi tal-kura tas-saħħa, ifissru li l-kumpaniji farmaċewtiċi huma obbligati li jinvestu aktar żmien minn qabel jagħmlu aktar provi fir-rigward ta' ħafna mit-terapiji komparattivi. Waqt il-fażi ta' suq imħares bil-privattivi, il-kontribwenti saru aktar sofistikati u jafu jagħżlu aktar bejn prodott u ieħor, u jeżiġu dejjem aktar provi mhux biss dwar is-sikurezza u l-effikaċja, iżda wkoll dwar il-kosteffikaċja. Ix-xjenza ġdida qiegħda toffri l-potenzjal biex jiġu mmirati aħjar it-terapiji ġodda għall-pazjenti b'karatteristiċi partikolari. Id-daqs tas-suq li minn fuqu l-kumpaniji farmaċewtiċi jkunu jistgħu jirkupraw l-ispejjeż tagħhom huwa iżgħar minn dak tal-ġenerazzjonijiet ta' qabel waqt li l-ispejjeż tal-iżvilupp żdiedu u għadhom qegħdin jiżdiedu. Finalment, il-gvernijiet – bir-raġun – ippruvaw jimmassimizzaw l-effiċjenza ekonomika tas-swieq mhux imħarsa bil-privattivi. Il-kompetizzjoni fil-prezzijiet li tipprovdi spiża aktar baxxa ta' trattament b'mediċini eqdem hija mod importanti li bih il-gvernijiet jistgħu jiżguraw is-sostenibbiltà tal-baġit tagħhom. Madankollu għandu jinstab bilanċ xieraq. Waqt li huwa raġonevoli li wieħed jistenna użu razzjonali ta' mediċini eqdem, huwa kritiku li jintużaw mediċini aktar ġodda u innovattivi. Teżisti varjazzjoni sostanzjali fl-aċċess tal-pazjenti għal terapiji innovattivi madwar l-Ewropa. Dan ma jfissirx biss li bosta pazjenti ma jiksbux aċċess għall-aqwa trattament, iżda jdgħajjef ukoll is-sostenibbiltà tal-industrija fl-Ewropa. Il-Kummissjoni Ewropea tistma li l-għadd ta' membri tal-popolazzjoni fl-Ewropa ta' 65 sena jew aktar ser jiżdied b'75 % sal-2050. Dan ifisser li l-proporzjon ta' persuni li jaħdmu u li jħallsu għas-servizzi soċjali – il-kura tas-saħħa u l-pensjonijiet – tal-persuni rtirati ser ikun aktar ta' sfida. Biex jitnaqqas il-piż fuq il-ħaddiema huwa importanti li l-akbar parti possibbli tal-popolazzjoni fl-età tax-xogħol tkun b'saħħitha biżżejjed. Kura tas-saħħa tajba tista' tkun ta' xprun għal tliet benefiċċji importanti: xi individwi li attwalment mhux qed jaħdmu jibdew jaħdmu; it-tnaqqis tal-assenteiżmu minn fuq il-post tax-xogħol; u, finalment, tista' tgħin fl-hekk imsejħa kwistjoni tal-"preżenza", fejn il-ħaddiema li jistgħu jkunu qegħdin isofru minn xi tip ta' mard jew diżabbiltà (iżda għadhom qed jaħdmu) jistgħu jkunu aktar produttivi b'kura tas-saħħa aħjar. Il-farmaċewtika hija s-settur ewlieni ta' teknoloġija avvanzata f'termini ta' bilanċ kummerċjali favorevoli (li ammonta għal EUR 48,3 biljun fl-2011) u għandu l-akbar proporzjon ta' investiment fir-R&Ż mal-bejgħ nett. Il-membri tiegħu jikkostitwixxu 19,1 % tan-nefqa tan-negozju totali dinji fir-R&Ż. Il-kumpaniji tas-settur privat jonfqu madwar USD 100 biljun fis-sena fir-riċerka u l-iżvilupp, waqt li fl-Ewropa n-nefqa hija ta' madwar EUR 30 biljun. Il-parti l-kbira ta' din in-nefqa ssir fuq provi kliniċi, li jinkludu mhux biss provi iżda wkoll studji ta' wara l-kummerċjalizzazzjoni li huma meħtieġa anke wara li prodott ikun fis-suq. Ħafna pazjenti Ewropej attwalment mhumiex jaraw il-benefiċċji tal-mediċini l-ġodda. Bħala konsegwenza ta' dan, mhux biss qed jinżammu lura s-saħħa u l-produttività Ewropej, iżda l-Ewropa lanqas qiegħda tilħaq il-potenzjal tagħha li tixpruna valur ekonomiku wkoll. Fi studju ġdid ippubblikat minn IMSHealth għal konferenza dwar il-kura tas-saħħa li saret mill-Presidenza Litwana tal-UE, ġiet ippreżentata data ġdida li turi l-varjazzjoni fl-aċċess għall-mediċini fl-Unjoni. Huma l-konsumaturi fil-pajjiżi l-aktar foqra li huma żvantaġġjati l-iżjed. Biex tiġi rrimedjata din is-sitwazzjoni l-UE trid toħloq ambjent fejn it-trattamenti l-ġodda jkunu jistgħu jiġu pprezzati skont kemm huma kapaċi jħallsu l-pajjiżi kif ukoll skont id-domanda tagħhom. Il-mediċini ma huma simili għall-ebda prodott ieħor billi s-soċjetà tistenna li l-pazjenti kollha jkollhom aċċess għall-mediċini li jeħtieġu. Dawk responsabbli għat-tfassil tal-politika fl-Ewropa huma mistiedna jirriflettu b'mod attiv biex jiżguraw li s-suq uniku Ewropew jaħdem fl-aqwa interessi taċ-ċittadini kollha Ewropej. Qed jiġu stabbiliti "limiti" artifiċjali fuq in-nefqa fuq il-mediċini li jwasslu għal tnaqqis fir-riżultati fil-qasam tas-saħħa. Fil-pajjiżi li naqqsu b'mod sinifikanti n-nefqa fuq il-mediċini bħala riżultat tal-kriżi finanzjarja, jew spustjaw il-piż finanzjarju minn kontribwent ta' parti terza lejn l-individwi, ir-riżultati fil-qasam tas-saħħa ddeterjoraw minnufih u forom oħra ta' għoti ta' kura tas-saħħa bi prezz ogħla żdiedu fil-volum biex jikkompensaw għal aċċess dgħajjef għall-mediċini. Waqt li l-Ewropa għandha bosta mill-prerekwiżiti meħtieġa għal tkabbir sostenibbli, ir-realtà hija li din qiegħda taqa' lura meta mqabbla mal-Istati Uniti bħala mexxej ewlieni fir-riċerka bijofarmaċewtika. L-industrija farmaċewtika globali hija kkonċentrata l-aktar fl-UE u fl-Istati Uniti u tista' tgħin tindirizza kwistjonijiet ta' ekwità biex iż-żewġ blokki jħarsu l-investiment storiku u futur tagħhom fil-mediċini. Għal dan il-għan huwa importanti li kemm id-dimensjoni ekonomika kif ukoll dik soċjali flimkien mat-tħassib tal-konsumaturi jiġu inklużi b'mod adegwat fid-diskussjonijiet li għaddejin bħalissa dwar is-Sħubija Trans-Atlantika ta' Kummerċ u ta' Investiment (TTIP). Meta l-pajjiżi bi dħul medju jtejbu l-prosperità tagħhom, dawn għandhom iħallsu sehemhom tan-nefqa tal-innovazzjoni f'dan is-suq globali li qed jikber. Attwalment dan mhux biss mhux qed iseħħ, iżda t-tendenza li dejjem qed tikber hija li pajjiżi bħall-Indja jippromulgaw liċenzjar obbligatorju, flimkien ma' strateġiji simili oħra bħal pressjoni ta' pprezzar eċċessiva fil-Korea. Biex jiġu indirizzati u jinkiseb benefiċċju minn sfidi u opportunitajiet futuri, bnejna l-konklużjonijiet tagħna fuq tliet perspettivi ewlenin – soċjali, xjentifiċi u ekonomiċi, b'rakkomandazzjonijiet assoċjati f'kull każ. F'termini ta' rakkomandazzjonijiet dwar il-politika soċjali, l-iffukar għandu jkun fuq it-titjib tar-riżultati fil-kura tas-saħħa għall-popolazzjoni Ewropea fid-dawl tat-tibdil demografiku u l-isfidi kkawżati mill-mard kroniku. Is-saħħa hija prekundizzjoni għall-prosperità ekonomika. Fl-Ewropa għadhom jippersistu inugwaljanzi enormi, kemm bejn il-pajjiżi kif ukoll ġewwa l-pajjiżi. Jekk dan ma jiġix korrett b'mod urġenti, is-sitwazzjoni ser tmur għall-agħar hekk kif il-popolazzjoni tagħna tixjieħ. Użu aħjar tal-mediċini u innovazzjoni fil-mediċina jista' jkollhom rwol ewlieni biex l-Ewropa tkun tista' tindirizza dawn l-isfidi. Dijanjożi bikrija, ġestjoni tal-mogħdijiet tal-aqwa prattika u t-titjib tal-aderenza tal-pazjenti huma sfidi kritiċi fejn l-industrija u l-fornituri tal-kura tas-saħħa jistgħu jaħdmu fi sħubija biex jittejbu r-riżultati. Għandha tingħata kunsiderazzjoni serja lill-ħolqien ta' ambjent fejn il-prezzijiet imposti mill-industrija jkunu bbażati fuq il-ħila ta' ħlas tal-pajjiżi, mingħajr ma jkun hemm ir-riskju ta' devjazzjonijiet fil-katina tal-provvista. Għandu jsir użu aħjar tal-finanzjament strutturali tal-UE sabiex jiġu appoġġjati l-investimenti fil-kwalità tal-infrastruttura tal-kura tas-saħħa. Il-gvernijiet Ewropej għandhom jimmiraw għat-twaqqif ta' qafas Ewropew għall-evalwazzjoni ta' programmi ta' ġestjoni ta' mard kroniku billi jiddefinixxu parametri referenzjarji u "l-aqwa mogħdijiet għall-pazjenti" għal kura olistika, u l-użu xieraq kemm tal-mediċini bi prezzijiet baxxi kif ukoll tal-mediċini innovattivi fil-mogħdija. Bil-bini ta' pjattaforma biex sħubijiet organizzazzjonali kbar jiżviluppaw programmi sekondarji ta' prevenzjoni għall-mard kroniku, diversi partijiet interessati, bħall-gvernijiet, assoċjazzjonijiet tal-pazjenti u t-tobba, l-imsieħba soċjali u istituzzjonijiet oħra tas-soċjetà ċivili, jistgħu jikkontribwixxu għall-implimentazzjoni b'suċċess tal-ġestjoni tal-mard kroniku. F'dan ir-rigward, l-Azzjoni Konġunta tal-Kummissjoni dwar il-Mard Kroniku huwa pass importanti fid-direzzjoni t-tajba. L-organizzazzjoni, il-governanza u l-finanzjament ta' riċerka bijomedika bażika fl-Ewropa kollha attwalment qed jiġu ġestiti permezz ta' firxa ta' programmi indipendenti u frammentati kemm fil-livell tal-Istati Membri kif ukoll fil-livell Ewropew. Minkejja xi inizjattivi Ewropej eċċellenti, ir-realtà hija li teżisti wisq kompetizzjoni bejn l-Istati Membri u mhux qed jiġu ddedikati sforzi biżżejjed sabiex tinkiseb strateġija koerenti għall-Ewropa. Dan jirriżulta fi kriterji tal-valutazzjoni tal-kwalità differenti, duplikazzjoni tal-isforzi u ħela ta' riżorsi finanzjarji. L-Ewropa qiegħda taqa' lura meta mqabbla mal-Istati Uniti f'bosta oqsma tar-riċerka bijomedika u dan qed iwassal għat-telf tal-kompetittività. It-tisħiħ tar-riċerka bażika u traslazzjonali, u l-ħolqien ta' ċentri ta' eċċellenza ta' klassi dinjija fl-Ewropa huma vitali biex jiġi żgurat li l-Ewropa tibqa' attraenti għar-R&Ż u l-investituri tal-manifattura. Billi l-Ewropa b'mod konsistenti ma laħqitx il-livell ta' 3 % tal-PDG investit fil-mira tar-R&Ż, huwa meħtieġ iffukar imġedded fuq ix-xjenza u l-edukazzjoni bażiċi. Inizjattivi bħall-Inizjattiva dwar Mediċini Innovattivi u l-Orizzont 2020 jistgħu jgħinu biex jixprunaw kultura ta' innovazzjoni u kollaborazzjoni miftuħa, u joħolqu mezz ta' finanzjament biex jiġu stimulati l-investimenti fil-mira. F'termini ta' rakkomandazzjonijiet dwar il-politika ekonomika, l-UE għandha trawwem l-introduzzjoni ta' "qafas ta' tkabbir u stabbiltà" fis-sistema tax-xjenza tal-ħajja fl-Ewropa kollha biex ittejjeb l-istabbiltà u l-prevedibbiltà għal kulħadd. L-għan ta' dan il-qafas, appoġġjat minn djalogu bejn is-settur u s-soċjetà, għandu jkun li jitħeġġeġ it-teħid ta' innovazzjonijiet ġodda ta' valur, waqt li tiġi ssalvagwardjata l-ħila tal-gvernijiet li jiġġestixxu l-baġits b'mod prevedibbli. Qafas bħal dan jista' jiġi implimentat fil-livell tal-Istati Membri biex jiġu kkunsidrati d-differenzi fl-iżvilupp demografiku, id-domanda reali, l-inflazzjoni, l-avvanzi teknoloġiċi eċċ. Għandha tiġi inkluża wkoll id-dimensjoni soċjali. Fil-parti l-kbira tal-pajjiżi, il-mediċini kellhom jerfgħu piż sproporzjonat tal-iffrankar fi ħdan il-programmi ta' konsolidazzjoni fiskali, minkejja li ntwera permezz ta' evidenza li l-valur tagħhom imur lil hinn minn oqsma oħra ta' nfiq fil-kura tas-saħħa. Dan joħloq ambjent imprevedibbli għall-industrija, huwa sinjal li joħloq konfużjoni dwar l-impenn tal-Ewropa lejn l-innovazzjoni, u joħloq riskju potenzjali għall-kapaċità tal-Istati Membri li jixprunaw aktar l-effiċjenza fil-kura tas-saħħa permezz tal-użu xieraq tal-mediċini u teknoloġiji oħra. L-appoġġ ta' approċċ sostenibbli għall-finanzjament tal-kura tas-saħħa huwa ta' importanza ewlenija għall-partijiet interessati ekonomiċi Ewropej u b'mod speċjali għall-konsumaturi. L-iżvilupp ta' approċċ aktar sostenibbli għall-infiq fil-mediċini jista' jiżgura li l-finanzjament jiġi indirizzat lejn oqsma li jipprovdu l-ogħla redditu. Huwa importanti li jiġu identifikati opportunitajiet għall-ġestjoni mtejba tal-mediċini. Għas-saħħa fl-Istati Membri Ewropej, għandu jkun iggarantit livell ta' limitu minimu ta' finanzjament għall-kura tas-saħħa u għall-mediċini. Dan għandu jinkludi wkoll aspettattivi realistiċi dwar it-tkabbir, xprunat minn popolazzjoni li qiegħda tixjieħ, innovazzjoni reali u kunsiderazzjonijiet ta' kosteffikaċja tal-kura tas-saħħa fit-tul. Qafas bħal dan jista' jnaqqas il-fluttwazzjonijiet ta' ħsara osservati fil-finazjament tal-kura tas-saħħa waqt dawn l-aħħar tlieta sa ħames snin u jrawwem ippjanar fit-tul għall-partijiet kollha involuti fis-sistema tal-kura tas-saħħa. Permezz tal-inizjattiva Tajani reċenti min-naħa tal-Kummissjoni, sar progress u nkisbet ħidma importanti f'termini ta' etika u trasparenza, fl-aċċess għall-mediċini, għall-mediċina orfni u għall-mediċina mingħajr riċetta tat-tabib fil-pajjiżi ż-żgħar, fil-mediċini bijosimili u fil-ftehimiet ta' dħul ġestiti li l-Kumitat jappoġġja. Il-KESE jifhem li l-Kummissjoni qiegħda tippjana Komunikazzjoni ġdida importanti dwar il-Politika Industrijali għall-Industrija Farmaċewtika. Dan huwa opportun u l-Kumitat iħeġġiġha tistabbilixxi aġenda ambizzjuża li tiżgura industrija farmaċewtika b'saħħitha fl-Ewropa tul il-katina kollha ta' valur (riċerka u żvilupp, manifattura, bejgħ u distribuzzjoni). Brussell, 29 ta' April 2014 Fis-sessjoni plenarja tal-11 ta' Diċembru 2013, il-Kumitat Ekonomiku u Soċjali Ewropew iddeċieda, b'konformità mal-Artikolu 29(2) tar-Regoli ta' Proċedura tiegħu, li jħejji opinjoni fuq inizjattiva proprja dwar Is-Sezzjoni Speċjalizzata għar-Relazzjonijiet Esterni, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar l-10 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tat-30 ta' April 2014), il-Kumitat Ekonomiku u Soċjali Ewropew adotta din l-Opinjoni b'167 vot favur, l-ebda vot kontra u astensjoni waħda. Għall-Unjoni Ewropea: Lill-Istati Membri: waqt il-Konferenza Internazzjonali tax-Xogħol li jmiss, jadottaw protokoll addizzjonali għall-konvenzjoni 29, komplut b'rakkomandazzjoni li jintegra t-traffikar tal-persuni biex jiġu sfruttati għax-xogħol, u jindirizza n-nuqqasijiet li għad hemm dwar dan fl-oqsma tal-prevenzjoni, il-ħarsien tal-vittmi, il-kumpens li jingħatalhom u s-sanzjonijiet għat-traffikanti, biex b'hekk il-liġi internazzjonali tadotta dak li diġà hemm fil-liġi Erwopea. jirratifikaw il-konvenzjoni 189 dwar ix-xogħol domestiku, isaħħu l-mezzi tal-ispezzjoni tax-xogħol u l-kooperazzjoni Ewropea bejniethom. jindirizzaw il-kawżi biex inaqqsu l-faqar u l-vulnerabbiltà tal-vittimi u jissensibilizzaw l-opinjoni pubblika. Lill-intrapriżi u lill-investituri: jassiguraw li l-katina tal-provvista tkun ħielsa mix-xogħol furzat u tirrispetta d-drittijiet tal-bniedem, kemm fl-Ewropa kif ukoll fil-pajjiżi terzi, bl-applikazzjoni tal-prinċipji gwida tal-OECD għall-intrapriżi multinazzjonali u d-dikjarazzjoni tal-prinċipji tripartitiċi dwar l-intrapriżi multinazzjonali u l-politika soċjali tal-ILO. isegwu l-ħidma u jipparteċipaw fil-koalizzjoni tal-intrapriżi kontra t-traffikar tal-persuni li ser titnieda dalwaqt mill-Kummissjoni Ewropea. Lit-trejdjunjins iħarrġu lill-membri biex ikunu kapaċi jindirizzaw lill-vittmi u jakkumpanjawhom fl-isforzi tagħhom, l-ewwel fis-setturi sensittivi bħall-agrikoltura, il-kantieri tal-kostruzzjoni, ir-ristoranti u l-lukandi jew ix-xogħol domestiku; jaħdmu mal-ONGs speċjalizzati fl-akkumpanjament tal-migranti mingħajr dokumenti, li għandhom jitqiesu bħala vittmi u mhux delinkwenti. Lill-assoċjazzjonijiet: L-assoċjazzjonijiet tal-konsumaturi għandhom ikunu jafu l-oriġini tal-prodotti u jirrikjedu t-trasparenza tal-katina kollha tal-produzzjoni. L-assoċjazzjonijiet li jgħinu lill-migranti klandestini, jorganizzaw ix-xogħol domestiku jew jiġġieldu għall-abolizzjoni tal-prostituzzjoni għandhom ikunu msieħba rikonoxxuti u mismuha li jiġġieldu kontra x-xogħol furzat. Ix-xogħol furzat huwa identifikat ukoll bħala waħda mill-forom ta' esplojtazzjoni fid-Direttiva 2011/36 dwar it-traffikar tal-persuni. Għalkemm mhux il-ħaddiema kollha furzati huma migranti irregolari, żgur li dawn huma fost l-aktar vulnerabbli u jiffurmaw il-maġġoranza tal-vittmi. Maqbuda f'ċirku vizzjuż, huma vittmi li ma jazzardawx jilmentaw, minħabba fil-biża' li jintbagħtu lura fil-pajjiż tal-oriġini tagħhom. Spiss, it-traffikanti huma wkoll migranti irregolari li jisfruttaw lill-kompatrijotti tagħhom. L-aktar kategoriji esposti għax-xogħol furzat huma l-minoranzi etniċi jew ta' razza, il-migranti, il-foqra u f'dawn il-kategoriji n-nisa u t-tfal. In-nisa huma l-maġġoranza tal-vittmi ta' traffikar bi skopijiet ta' esplojtazzjoni sesswali kif ukoll għax-xogħol domestiku fejn jispiċċaw iżolati. Il-vittmi huma spiss persuni fraġli, bla rappreżentanti, mhux kapaċi jiddefendu u jipproteġu lilhom infushom. It-tkabbir fl-ekonomija informali toffri opportunitajiet lit-traffikanti. Id-dgħufija fl-ispezzjonijiet tax-xogħol u fis-servizzi tal-pulizija ma jippermettux li jiġi miġġieled l-iżvilupp tal-fenomenu. Il-kriżi ekonomika li ħakmet lill-Ewropa mill-2008 wasslet biex ħaddiema telqu minn pajjiżhom biex jaħdmu f'pajjiżi aktar sinjuri. Issa l-kwalifiki tagħhom huma neqsin fil-pajjiżi tal-oriġini, li għandhom bżonn iduru għall-migranti li ġejjin minn aktar 'l bogħod li wkoll qed ifittxu kundizzjonijiet aħjar tal-ħajja. Huma jsibu lilhom infushom f'diffikultajiet li ma kienux jimmaġinaw, mingħajr dokumenti, b'impjiegi prekarji, mingħajr ħarsien soċjali u mingħajr il-possibbiltà li jmorru lura pajjiżhom. Din is-sitwazzjoni, li tpoġġi diversi familji f'sitwazzjoni ta' vulnerabbiltà hija l-kuntest li fih jipprolifikaw it-traffikanti tal-persuni. Skont stimi reċenti tal-ILO, fl-2012, kważi 21 miljun persuna spiċċat vittma tax-xogħol furzat fid-dinja – li minnhom 58 % huma nisa u bniet. Kwart tal-vittmi huma tfal ta' anqas minn 18-il sena. Kważi 19-il miljun jiġu sfruttati minn individwi jew intrapriżi privati u aktar minn 2 miljuni minn Stat jew gruppi ribelli. Fost dawk li jiġu sfruttati minn individwi jew intrapriżi, 4,5 miljun huma sfruttati sesswalment. Skont l-istess ċifri tal-ILO, il-perjodu medju ta' xogħol furzat tal-vittmi huwa ta' 18-il xahar. Barra mill-ksur tad-drittijiet tal-bniedem, ix-xogħol furzat jiżvantaġġja lill-intrapriżi u lill-ħaddiema. L-intrapriżi li jirrispettaw ir-regoli għandhom kompetizzjoni żleali minn dawk li jiksbu l-prodotti tax-xogħol furzat; fir-rigward tal-ħaddiema, l-eżistenza tax-xogħol furzat ibaxxi s-salarji u l-kundizzjonijiet tax-xogħol tagħhom u l-finanzjament tas-solidarjetà soċjali. Li l-persuni ma jiġux kostretti għax-xogħol furzat huwa wieħed mid-drittijiet fundamentali tax-xogħol, mal-libertà tal-assoċjazzjoni u tan-negozjazzjoni, l-età minima għax-xogħol (il-projbizzjoni tax-xogħol tat-tfal) u n-nuqqas tad-diskriminazzjoni fl-impjieg u l-professjoni, miżmuma min-NU, l-ILO, l-OECD u l-Unjoni Ewropea (Karta tad-Drittijiet Fundamentali tal-Unjoni Ewropea, Artikolu 5, Konvenzjoni Ewropea tad-Drittijiet tal-Bniedem, Artikolu 4). Barra mill-konvenzjonijiet tal-ILO 29 u 105, oħrajn bħal dawk dwar ix-xogħol domestiku (189), l-ispezzjoni tax-xogħol (81 u 129), dwar il-ħaddiema migranti (97 u 143), dwar l-aġenziji tal-impjieg privati (181) jippermettu li tittieħed azzjoni. Ix-xogħol furzat huwa waħda mill-forom ta' esplojtazzjoni previsti mid-Direttiva Ewropea 2011/36. Id-Direttiva tiddefinixxi kull forma ta' esplojtazzjoni bħala att kriminali u tarmonizza s-sanzjonijiet tal-esplojtaturi u tal-intrapriżi li jużaw ix-xogħol furzat. Hija fiha wkoll dispożizzjonijiet dwar il-prevenzjoni, il-ħarsien tal-vittmi u l-ħlas lilhom tad-danni. Madankollu, minkejja l-proklamazzjoni tad-drittijiet, u l-għadd ta' testi internazzjonali, ix-xogħol furzat ma sparixxiex. In-netwerks tal-kriminali jużaw il-fruntieri u jisfruttaw id-differenzi bejn is-sistemi varji. Il-konvenzjonijiet tal-ILO għandhom bżonn jiġu aġġornati biex jirrispondu għall-forom attwali tax-xogħol furzat. Huma ma jagħmlux referenza għat-traffikar tal-persuni u l-anqas għall-ħarsien tal-vittmi jew il-kumpens lilhom. L-għadd kbir ta' dokumenti m'huwiex garanzija ta' effikaċja. Ma dawk tal-istituzzjonijiet internazzjonali, issa qed tiżdied l-offerta privata tat-tikketti: kodiċi ta' kondotta, ċertifikazzjonijiet, tikketti eċċ. Fl-Ewropa hemm 240 tikketta fosthom ħafna li huma awtodefiniti u bla previżjoni ta' verifika. Pereżempju ċerti multinazzjonali jieħdu l-impenn fil-kodiċi ta' kondotta tagħhom li jirrispettaw il-liġi lokali kullimkien: dikjarazzjoni dubjuża fil-pajjiżi li fihom hemm diskriminazzjoni kontra n-nisa jew li ma jħarsux il-libertajiet tat-trejdjunjins! Hemm kodiċi ta' kondotta mfassla biex jassiguraw lill-konsumaturi u lill-investituri mingħajr l-ebda kontroll jew verifika prevista u mingħajr ma jindirizzaw b'mod ġenwin ix-xogħol furzat, għax dan jippermettilhom li jbaxxu l-ispejjeż u jgħollu l-profitti. L-ispetturi tax-xogħol għandu jkollhom mezzi suffiċjenti ta' kontroll, u għandha tissaħħaħ il-kooperazzjoni Ewropea billi tinħoloq aġenzija responsabbli biex titratta kwistjonijiet transkonfinali, u billi jitwessa' l-mandat tal-pjattaforma għall-kooperazzjoni bejn l-ispetturi tax-xogħol b'mod li jiżdied ix-xogħol furzat u jikkoordina l-korpi l-oħra kompetenti (dipartimenti tat-taxxa) biex jiġi miġġieled ix-xogħol mhux iddikjarat. L-aġenziji inkarigati mir-reklutaġġ u l-impjiegi f'pajjiżi oħra tal-UE u anke aktar 'il bogħod (fis-setturi tal-bini, l-agrikoltura, iż-żibel u t-tindif...) għandhom jiġu kontrollati u sorveljati biex jiġu evitati prattiki frodulenti; L-Istrateġija Ewropea kontra t-traffikar tal-persuni tipprevedi li l-Kummissjoni Ewropea taħdem mal-aġenzija Ewropea għat-titjib tal-kundizzjonijiet tal-ħajja u tax-xogħol (Eurofound) biex tiżviluppa gwida ta' prattiki tajbin għall-awtoritajiet pubbliċi li jirrigwardaw is-sorveljanza tal-aġenziji tar-reklutaġġ u ta' impjieg, kif ukoll l-aġenziji tax-xogħol temporanju biex jiġi evitat it-traffikar tal-persuni. Il-gwida għandha tinkludi sistemi ta' liċenzjar kif ukoll l-implimentazzjoni tar-responsabbiltà ta' dawn l-aġenziji. Il-vittmi għandhom ikunu jistgħu jieħdu azzjoni legali u għaldaqstant ikunu awtorizzati li jibqgħu fit-territorju sakemm il-proċess jintemm, anke fil-każ ta' dħul illegali fit-territorju tal-UE. Il-permess ta' soġġorn m'għandux jiddependi mir-rieda tal-vittmi li jikkooperaw mal-pulizija u l-ġustizzja, numru minnhom huma wisq trawmatizzati u kellhom esperjenzi negattivi ferm mal-pulizija. Huma jistgħu jibżgħu li jekk jixhdu kontra dawk li jkunu sfruttawhom, il-familji tagħhom fil-pajjiż ta' oriġini jbatu xi konsegwenzi. Id-Direttiva 0211/36 tipprevedi għadd ta' obbligi għall-Istati Membri dwar l-assistenza u l-ħarsien tal-vittmi. L-implimentazzjoni ta' dawn il-miżuri trid tkun kemm jista' jkun effikaċi biex tikseb ħarsien adegwat tal-vittmi, anke dawk li huma l-aktar vulnerabbli. Il-politika tal-iżvilupp u tal-għajnuna esterna tista' tkun lieva jekk l-għajnuna tiġi marbuta mar-rispett tad-drittijiet fundamentali, kemm għall-Istati kif ukoll għal atturi oħra, b'mod partikolari intrapriżi multinazzjonali li jisfruttaw ir-riżorsi tal-pajjiżi mgħejuna. Barra min hekk, l-iżvilupp għandu jinkludi proġetti dwar it-titjib tal-kapaċità amministrattiva, fosthom taħriġ adegwat għall-ispetturi tax-xogħol u għall-imsieħba soċjali dwar l-implimentazzjoni tal-konvenzjonijiet tal-ILO. Il-politika kummerċjali u l-politika tal-iżvilupp iridu jiġu żviluppati għal applikazzjoni aħjar tad-Drittijiet tal-Bniedem. Ir-ratifika u l-implimentazzjoni effikaċi tal-konvenzjonijiet tal-ILO dwar ix-xogħol furzat (29 u 105), kif ukoll ta' konvenzjonijiet oħra fundamentali tal-ILO għandhom jiġu riflessi fil-ftehimiet kummerċjali, ta' kooperazzjoni u ta' assoċjazzjoni bejn l-UE u l-pajjiżi terzi u jkunu suġġetti għal segwitu regolari. L-organizzazzjonijiet tas-soċjetà ċivili għandhom jipparteċipaw permezz ta' korpi ta' segwitu dwar l-implimentazzoni tal-ftehimiet kummerċjali u l-kapitlu tagħhom dwar il-kummerċ u l-iżvilupp sostenibbli. Il-kumitati tad-djalogu soċjali settorjali Ewropew huma wieħed mill-mezzi li jissensibilizza u li jaġixxi kontra x-xogħol furzat. Brussell, 30 ta' April 2014. F'ittra tas-6 ta' Diċembru 2013 u b'konformità mal-Artikolu 304 tat-Trattat dwar il-Funzjonament tal-Unjoni Ewropea, is-Sur Theodoros Sotiropoulos, ir-Rappreżentant Permanenti tal-Greċja għall-Unjoni Ewropea, f'isem il-Presidenza Griega, talab lill-Kumitat Ekonomiku u Soċjali Ewropew iħejji opinjoni esploratorja dwar Minħabba l-urġenza tal-ħidma, il-Kumitat Ekonomiku u Soċjali Ewropew iddeċieda matul l-498 Sessjoni Plenarja tiegħu tad-29 u t-30 ta' April 2014 (seduta tad-29 ta' April 2014) li jaħtar lis-Sinjura Reine-Claude Mader bħala relatur ġenerali, u adotta din l-Opinjoni b'164 vot favur, 12-il vot kontra u 4 astensjonijiet. Il-KESE jagħti ħafna attenzjoni lill-problema tal-insolvenza li żdiedet bil-kriżi finanzjarja, iż-żieda fl-għoli tal-ħajja u r-rikors għal kreditu fi flus. Il-KESE esprima fehmtu f'diversi opinjonijiet dwar il-ħtieġa li jittieħdu miżuri fil-livell Ewropew. Jistqarr li għalkemm ġew identifikati l-kawżi ma teżisti l-ebda definizzjoni armonizzata tal-kunċett ta' insolvenza u lanqas ma jeżistu mezzi biex ikollna stampa ċara tas-sitwazzjoni fil-pajjiżi membri. Għaldaqstant jitlob li tiġi adottata definizzjoni komuni. Din id-definizzjoni għandha tinkludi l-elementi li ġejjin: (1) il-familja bħala unità ta' kejl importanti għall-kwantifikazzjoni tal-insolvenza; (ii) l-impenji finanzjarji; (iii) l-impenji informali fi ħdan familja jew komunità; (iv) in-nuqqas ta' kapaċità ta' ħlas; (v) l-insolvenza strutturali; (v) livell ta' ħajja diċenti u (vii) l-insolvenza. Il-KESE jinsisti biex il-protezzjoni tal-konsumaturi tiġi integrata realment fil-miżuri kollha adottati għat-twettiq tas-suq intern. L-indirizzar tal-insolvenza għandu jsir bis-saħħa tal-edukazzjoni, il-prevenzjoni, proċeduri adatti li għandhom iwasslu għar-reintegrazzjoni tal-persuni insolventi fil-ħajja ekonomika normali. Sabiex dan iseħħ huwa indispensabbli li jkun hemm stampa ġenerali tal-problema tal-insolvenza tal-familji u l-implimentazzjoni ta' miżuri effikaċi. L-edukazzjoni finanzjarja għandha l-ewwel u qabel kollox tkun mifruxa fl-ambjent skolastiku u għandha tkun disponibbli wkoll fi kwalunkwe ħin u għal kulħadd. F'dan ir-rigward il-KESE jħeġġeġ il-kampanji ta' informazzjoni li fihom għandhom jipparteċipaw il-partijiet interessati kollha sabiex tiġi żgurata komplementarjetà tal-esperjenzi. Jenfasizza r-rwol indispensabbli li jaqdu l-assoċjazzjonijiet tal-konsumaturi, l-assoċjazzjonijiet tal-familji fit-tixrid tal-informazzjoni u l-għajnuna mogħtija lill-persuni li jixtiequha. F'għadd ta' Stati Membri ġew implimentati mekkaniżmi ta' prevenzjoni u għall-indirizzar tas-sitwazzjonijiet tal-insolvenza iżda dawn ivarjaw. Il-KESE jqis li għandha tiġi stabbilita proċedura adatta u uniformi bbażata fuq l-Artikolu 38 tal-Karta tad-Drittijiet Fundamentali, l-Artikolu 114 tat-TFUE, u saħansitra l-Artikolu 81 tat-TFUE fl-Istati Membri kollha, skont il-prinċipji ġenerali proposti mill-Kummissjoni fi proposta għal Direttiva u dan juri b'mod konkret l-interess li jieħu l-Parlament biex isolvi l-problemi taċ-ċittadini Ewropej. Dawn il-prinċipji għandhom jikkonċernaw in-natura rapida u bla ħlas tal-proċedura, is-sospensjoni tal-proċedimenti ladarba tinfetaħ proċedura intiża biex trażżan l-insolvenza, il-verifika tal-kredituri, il-preservazzjoni tal-abitazzjoni prinċipali, it-trattament ugwali tal-kredituri ordinarji, il-possibbiltà li jiġi kkanċellat id-dejn fl-aktar sitwazzjonijiet onerużi u l-obbligu li l-persuna insolventi jkollha mezzi biżżejjed biex tgħix fil-ħajja ta' kuljum bil-għan li l-konsumatur jerġa' jintegra malajr fil-ħajja ekonomika u soċjali. Il-Kumitat ifakkar ukoll fl-importanza li jagħti lill-inklużjoni bankarja li għandha tiġi salvagwardjata għall-persuni f'sitwazzjoni ta' insolvenza sabiex tiġi evitata l-esklużjoni soċjali. Il-ġlieda kontra l-insolvenza tirrikjedi wkoll qafas Ewropew għall-użura. Għaldaqstant, iqis li t-tnaqqis tal-għadd ta' każijiet ta' insolvenza ma jistax jinkiseb biss permezz tal-implimentazzjoni ta' mekkaniżmu biex tiġi indirizzata l-insolvenza. Dan għandu jkun akkumpanjat minn miżuri intiżi li jiżviluppaw l-edukazzjoni domestika u finanzjarja, li jimplika li jeħtieġ li jiġu allokati r-riżorsi neċessarji għal dan il-għan. Fl-aħħar, jiġbed l-attenzjoni għall-fatt li l-insolvenza tista' tiġi kkontrollata biss jekk jiġu rispettati t-testi. F'dan ir-rigward ifakkar li jappoġġja l-kunċett ta' "kreditu responsabbli" li jimplika prattiki leali u etiċi min-naħa tad-distributuri u l-assiguraturi. Il-fenomenu tal-insolvenza ġie enfasizzat fil-bidu tas-snin 80 peress li beda jolqot għadd dejjem akbar ta' nies, mingħajr ma jagħmel distinzjoni bejn il-kategoriji soċjoprofessjonali. Is-sitwazzjonijiet tal-insolvenza ma jistgħux jibqgħu jiġu kkunsidrati bħala problema tal-individwu li jkun maħkum mill-interessi u l-passjonijiet tiegħu. Dawn is-sitwazzjonijiet illum il-ġurnata jirriflettu kriżi soċjali u soċjetali. L-insolvenza tolqot lill-Istati Membri kollha fi gradi differenti. Din iggravat bil-kriżi finanzjarja li ddestabilizzat l-ekonomija ta' bosta pajjiżi. Għaldaqstant huwa importanti li s-sitwazzjoni tiġi indirizzata b'mod li l-atturi ekonomiċi kollha jesperjenzaw il-konsegwenzi finanzjarji; fil-fatt, l-intrapriżi, b'mod partikolari l-SMEs jinsabu f'pożizzjoni fraġli minħabba l-ammonti mhux imħallsa mill-klijenti tagħhom li saru insolventi. Iż-żieda reċenti tal-insolvenza tinkludi kategorija soċjoloġika oħra: il-persuni ta' klassi medja li tilfu xogħolhom u qed jiffaċċjaw spejjeż ipotekarji kbar fuq darhom, mingħajr prospetti li jsibu xogħol ġdid fil-perjodu qasir. Għaldaqstant, bejn il-kategoriji ta' persuni milquta u fi ħdanhom teżisti eteroġeneità kbira tal-kawżi u l-konsegwenzi tal-insolvenza. Ir-riskju tal-insolvenza huwa enfasizzat bl-asimetrija bejn il-progressjoni tad-dħul u dik tal-għoli tal-ħajja b'rabta mal-evoluzzjoni tal-modi ta' ħajja, il-politiki nazzjonali ta' awsterità, iż-żieda tal-ispejjeż tal-ħajja ta' kuljum bħall-enerġija, l-akkomodazzjoni, il-komunikazzjoni elettronika, it-telefonija, it-trasport u l-ispejjeż finanzjarji. L-użu tal-kreditu f'soċjetà ta' abbundanza, imħeġġeġ minn kampanji ta' reklamar aggressivi u li jqarrqu bħala kumpens għal nuqqas ta' dħul, l-akkwist ta' beni u servizzi huwa wkoll kawża tal-insolvenza f'ħafna każijiet. F'dan ir-rigward ta' min jinnota li l-individwi vulnerabbli għandhom "dejn ħażin" peress li m'għandhomx aċċess għall-forom kollha ta' kreditu minħabba n-nuqqas ta' solvenza tagħhom. Dawn l-individwi jiġu ggwidati lejn l-aktar formoli għolja tat-tip "kreditu fi flus" li sikwit huma assoċjati ma' karti bankarji maħruġa minn sorsi differenti, b'rati għoljin ħafna. Ta' min jagħti attenzjoni partikolari lill-kwistjoni tar-rata tal-kreditu għal xiri ta' proprjetà jew ta' kreditu għall-konsumatur. Ċertu self jingħata b'rati varjabbli mingħajr limitu u li jistgħu jevolvu b'mod konsiderevoli skont is-suq. Jista' jiġri li, bl-iskuża li biex il-familji jsiru solventi, xi tipi ta' self jingħataw b'rati progressivi u jantiċipaw evoluzzjoni fid-dħul, liema evoluzzjoni ma seħħetx minħabba l-kriżi u dan minħabba li ċerti pajjiżi applikaw limiti massimi fuq is-salarji jew saħansitra minħabba t-telf tas-salarji. Barra minn hekk, minħabba nuqqas ta' armonizzazzjoni Ewropea, f'ċerti Stati Membri ma jeżistux regolamenti dwar l-użura. Il-Kumitat diġa għamel din l-osservazzjoni u esprima x-xewqa tiegħu li titfassal Green Paper li tirrakkomanda soluzzjonijiet operattivi u li ssir konsultazzjoni elettronika. F'dan ir-rigward, il-KESE jixtieq li tiġi stabbilita definizzjoni operattiva komuni tal-insolvenza fil-livell Ewropew, u li din tkun ibbażata fuq il-fatt li konsumatur isibha impossibbli li jiffaċċja d-dejn kollu tiegħu, tkun liema tkun in-natura tad-dejn u irrispettivament mill-impenji tiegħu. Fil-fatt, minħabba nuqqas ta' definizzjoni bħal din li kapaċi tevalwa preċiżament dan il-fenomenu multidimensjonali, hemm riskju li l-azzjonijiet pubbliċi jkunu vagi. Jappoġġja l-idea li jiġi stabbilit osservatorju Ewropew tal-insolvenza mingħajr spejjeż baġitarji addizzjonali, li jintegra l-prattiki nazzjonali preeżistenti u effikaċi. Fl-aħħar, il-KESE jqis li l-indirizzar tal-insolvenza għandu jseħħ minn stadju bikri permezz tal-edukazzjoni finanzjarja, għodda indispensabbli għall-iżvilupp ta' konsum responsabbli u kkontrollat. Minn dawn is-sorsi differenti jidher li l-unità ta' kejl fil-biċċa l-kbira hija l-familja. Kważi nofs id-definizzjonijiet nazzjonali jirreferu għat-tul tal-insolvenza jew għan-natura strutturali tiegħu. Il-maġġoranza tad-definizzjonijiet jirreferu għall-kapaċità li jitħallsu l-ispejjeż li jkunu ġew kuntrattati. Għaldaqstant, joħorġu fid-dieher ċerti elementi komuni u jistgħu jkunu ta' bażi komuni. Skont il-KESE, l-elementi li ġejjin għandhom jiġu kkunsidrati f'definizzjoni komuni operattiva tal-insolvenza: l-impenji finanzjarji kuntrattati. Dawn jinkludu l-kreditu għax-xiri ta' akkomodazzjoni, il-kreditu għall-konsum, il-kontijiet tat-telefonija, tal-komunikazzjoni diġitali, tas-servizzi bażiċi (ilma, tisħin, elettriku, saħħa, eċċ.), il-kera, l-ispejjeż ta' kuljum (ikel, trasport, skejjel); l-impenji informali fi ħdan il-familja jew komunità. Il-KESE jinsisti li dan il-kriterju jiġi kkunsidrat peress li jirrappreżenta fattur dejjem aktar importanti fil-fenomenu tal-insolvenza; in-nuqqas ta' kapaċità ta' ħlas. Il-familja insolventi mhijiex kapaċi tħallas l-ispejjeż ta' kuljum kif ukoll dawk relatati ma' impenji kuntrattati u informali; Dan huwa kriterju temporali intiż biex ikopri l-problemi finanzjarji persistenti u kontinwi; livell ta' ħajja deċenti. Il-familja għandha tkun kapaċi tirrispetta l-impenji finanzjarji kuntrattati u informali tagħha mingħajr ma tnaqqas l-ispejjeż minimi kruċjali tagħha biex iżżomm il-livell ta' ħajja tagħha; Il-familja ma tkunx kapaċi tirranġa s-sitwazzjoni finanzjarja tagħha billi timmobilizza l-assi finanzjarji u mhux finanzjarji tagħha. It-tnaqqis tal-għadd ta' każijiet ta' insolvenza ma jistax jinkiseb biss permezz tal-implimentazzjoni ta' mekkaniżmu legali. Hemm bżonn approċċ olistiku. Għandhom jittieħdu miżuri preventivi biex kemm jista' jkun tiġi evitata l-insolvenza. Il-ħtieġa ta' edukazzjoni finanzjarja tissemma' b'mod ripetut fid-dibattiti dwar is-servizzi finanzjarji iżda ma jiġux allokati l-mezzi adegwati għal dan il-għan. Biex wieħed jikkonvinċi ruħu dwar dan jeħtieġ li jitqabblu l-ammonti ta' flus allokati għar-reklamar u dawk għall-edukazzjoni finanzjarja. Il-KESE jinnota li l-edukazzjoni preventiva mhija żgurata minn prestatur uniku fl-ebda wieħed mit-18-il Stat Membru msemmi aktar 'il fuq. Jixtieq li l-Unjoni Ewropea timplimenta sistema ta' edukazzjoni li kapaċi twettaq l-ambizzjoni mixtieqa. Il-KESE jitlob li l-edukazzjoni finanzjarja tiġi integrata fil-kurrikuli skolastiċi. F'dan ir-rigward, jiġbed l-attenzjoni għall-ħtieġa li dan it-taħriġ jiġi adattat għall-età u għall-għarfien tad-destinatarji sabiex jikkorrespondi mal-ħtiġijiet tagħhom. Il-Kummissjoni għandha tħeġġeġ ukoll lill-Istati Membri jipprevedu programm ta' edukazzjoni finanzjarja nazzjonali, kemm mill-għalliema kif ukoll fil-qafas ta' sħubijiet pubbliċi/privati, u tikkomunika aktar dwar l-għodod eżistenti fil-livell Ewropew. Il-KESE jqis li l-kampanji ta' informazzjoni u ta' sensibilizzazzjoni dwar it-tema tal-finanzi għandhom jissaħħu – l-edukazzjoni għandha tkun tista' tolqot il-pubbliku kollu. Iqis li dawn il-kampanji jistgħu jiġu organizzati mill-atturi soċjoekonomiċi differenti, l-awtoritajiet pubbliċi, l-NGOs, il-federazzjonijiet professjonali u l-federazzjonijiet tal-konsumaturi. Fil-fatt, hemm bżonn ta' komplementarjetà bejn is-sorsi differenti ta' informazzjoni, fl-interess ġenerali. Il-ħtieġa ta' din l-informazzjoni hija rikonoxxuta f'ċerti pajjiżi li stabbilixxew programmi disponibbli għaċ-ċittadini. Fil-fehma tal-KESE huwa wkoll importanti li l-persuni li hekk jixtiequ, ikollhom aċċess faċli tul ħajjithom kollha għall-informazzjoni, pariri, għajnuna fil-ġestjoni tal-baġit jew għas-soluzzjoni tad-diffikultajiet li jista' jkollhom mal-istabbilimenti ta' kreditu tagħhom, iżda wkoll mal-provvedituri ta' servizzi jew mal-amministrazzjoni. F'dan ir-rigward iqis li jeħtieġ li tiġi appoġġjata u valorizzata l-ħidma li diġà twettqet mill-assoċjazzjonijiet tal-konsumatur, li jinsabu qrib il-pubbliku, u li joffru l-għajnuna tagħhom kemm billi jorganizzaw laqgħat ta' informazzjoni kif ukoll billi jakkumpanjaw u jgħinu lill-persuni kkonċernati. Il-professjonisti għandhom iġibu ruħhom b'mod responsabbli sa mill-offerti tagħhom u r-reklami li jxandru, kif ukoll fil-pariri u l-ispjegazzjonijiet li jipprovdu lill-konsumaturi meta jissellfu l-flus. Dan jirrikjedi approċċ personalizzat u hija ħasra dan ma jikkostitwixxix in-norma attwali fil-prattika, minkejja l-leġislazzjonijiet eżistenti u l-kodiċi ta' kondotta li nsibu fil-biċċa l-kbira tal-pajjiżi. It-trasparenza dwar il-prodotti, b'mod partikolari meta jkun self f'munita barranija, ir-riskji tagħhom għall-persuni li jkunu garanti jew għall-konjugi li jkunu involuti indirettament u ċ-ċarezza tal-informazzjoni għandhom ikunu r-regola, irrispettivament mill-mezz li jintuża. F'dan il-kuntest sensittiv, il-KESE jqis li għandha tingħata attenzjoni partikolari lit-trattament tad-data personali. Din id-Direttiva bbażata fuq l-informazzjoni tal-konsumatur mhijiex biżżejjed għall-prevenzjoni tal-insolvenza. Leġislazzjoni effikaċi f'dan il-qasam għandha tipprevedi miżuri għall-edukazzjoni tal-professjonisti u tal-konsumaturi. Għaldaqstant, ċerti Stati Membri jmorru lil hinn minn din id-Direttiva u jipprevedu li l-kuntratt ta' kreditu ta' konsum għandu jwissi lill-konsumatur kontra ċerti abbużi, jew ifakkru fid-dritt tiegħu li jirċievi tabella dettaljata ta' amortizzazzjoni. Il-konsumatur Ewropew ikun ipproteġut aħjar jekk ikun jeżisti qafas Ewropew dwar l-użura. Il-mekkaniżmu essenzjali tal-ġlieda kontra l-użura huwa li tiġi stabbilita rata massima għall-ispiża totali tal-kreditu li tinkludi l-interessi u l-ispejjeż kollha marbuta mal-kuntratt tal-kreditu espressa bħala persentaġġ, skont il-metodu magħruf tar-rata perċentwali annwali ta' imposta (RPAI). Din ir-rata tvarja skont it-tip ta' kreditu jew ammont misluf. B'mod ġenerali, jeżistu salvagwardji għall-kreditu għall-individwi iżda ċerti pajjiżi lliberalizzaw għalkollox is-sistemi tal-użura għall-kreditu lill-intrapriżi. Franza u l-Italja biss għadhom l-eċċezzjonijiet. Fil-biċċa l-kbira tal-pajjiżi l-kontroll tar-rati ta' interess mhuwiex ibbażat fuq il-liġi iżda fuq il-każistika. Dan huwa l-każ tar-Renju Unit u ta' Spanja. Fil-Ġermanja, il-qrati jqisu l-użura billi jibbażaw fuq il-valutazzjonijiet tas-swieq ippubblikati kull xahar mill-Bundesbank għal tipi differenti ta' kreditu. Id-differenza tiġi kkunsidrata bħala eċċessiva meta tisboq id-doppju tal-valur tas-suq. Bħall-Franza, l-Italja għandha liġi li tirregola r-rati tal-interessi. Ir-rata tal-użura tiġi evalwata mill-ġdid kull tliet xhur ukoll. Iżda rata ta' interessi tiġi kkunsidrata bħala użura jekk tisboq aktar minn 50 % tar-rata medja applikata mill-banek. Bosta Stati Membri stabbilixxew proċeduri legali biex irażżnu l-insolvenza. Fir-rigward tad-data disponibbli u minkejja l-eżistenza ta' studji ta' leġislazzjonijiet ikkumparati jew statistiċi dwar it-28 Stat Membru, jidher li l-objettiv ġenerali tal-indirizzar tal-insolvenza huwa li tinstab soluzzjoni għall-familji biex jevitaw l-esklużjoni soċjali, u biex meta dan ikun possibbli tippermettilhom iħallsu d-dejn tagħhom b'mod li jkun jirrispetta l-kapaċitajiet ta' ħlas tagħhom. Ċerti mekkaniżmi jipprevedu li jista' jkun hemm eliminazzjoni parzjali jew totali tad-dejn meta s-sitwazzjoni tal-persuni insolventi tkun definittivament kompromessa, u dan sabiex jingħataw ċans ieħor. Il-biċċa l-kbira tal-pajjiżi Ewropej implimentaw proċeduri legali għall-indirizzar tal-insolvenza li jvarjaw fin-natura, il-kundizzjonijiet ta' aċċess u l-oġġett tad-dejn. F'dan ir-rigward, il-KESE jinsisti fuq il-ħtieġa li fil-livell Ewropew jiġi previst li ċerti beni kruċjali fl-ebda każ ma jistgħu jiġu sekwestrati, u lanqas mibjugħa bi prezz baxx. It-tnedija ta' dawn il-proċeduri twassal biex fil-biċċa l-kbira l-kredituri ordinarji ma jkunux jistgħu jiftħu kawżi kontra l-individwi fir-rigward tal-beni jew id-dħul tal-persuni benefiċjarji. Naturalment dawn ma jistgħux jaggravaw l-insolvenza tagħhom peress li jistgħu jitilfu l-benefiċċju tal-proċedura ta' approvazzjoni. Il-Kumitat iqis li l-uniformizzazzjoni ta' dawn il-proċeduri hija fl-interess tal-protezzjoni tal-konsumatur kontra r-riskju tal-esklużjoni soċjali, bil-kundizzjoni li jkunu rapidi, sempliċi u mingħajr ħlas għad-debituri li fil-prinċipju jinsabu f'sitwazzjoni delikata. Barra minn hekk, is-sospensjoni għandha tiġi ddikjarata mill-bidu tal-proċedura sabiex jiġi evitat li l-kredituri jeżerċitaw pressjoni. Il-KESE jiġbed l-attenzjoni għall-ħtieġa li tiġi prevista fażi ta' verifika tad-dejn b'mod li jiġu rispettati d-drittijiet tal-partijiet differenti. Jinnota li f'ċerti pajjiżi l-akkomodazzjoni prinċipali tiġi trattata apparti sabiex tiġi evitata l-espulsjoni tal-familji minn djarhom. Jilqa' u jikkunsidra li dan għandu jkun il-każ b'mod sistematiku sabiex tiġi evitata l-esklużjoni soċjali tal-familji, li għandu jkun l-objettiv kruċjali fl-interess tas-soċjetà. Jirrakkomanda li tiġi prevista t-tneħħija parzjali jew totali għas-sitwazzjonijiet l-aktar onerużi, sabiex jiġi evitat ir-riskju tal-esklużjoni soċjali. Il-Kumitat jikkunsidra li r-rikors għal proċedura tal-indirizzar tal-insolvenza m'għandux iwassal għall-esklużjoni tas-servizzi bankarji peress li huma indispensabbli għall-ħajja ekonomika u soċjali. Il-KESE jinsisti fuq il-fatt li għandhom jitqiegħdu mezzi għad-dispożizzjoni għall-funzjonament tal-mekkaniżmi sabiex is-sitwazzjonijiet ikunu jistgħu jiġu indirizzati b'mod personalizzat. F'dan ir-rigward, jidhirlu li hemm bżonn li jiġu previsti sistemi ta' akkumpanjament għall-persuni li jħossu l-bżonn. Il-KESE jqis li biex jinkiseb dan il-għan għandha tiġi stabbilita proċedura uniformi bbażata wkoll fuq il-Karta tad-Drittijiet Fundamentali, l-Artikolu 114 tat-TFUE u saħansitra l-Artikolu 81 tat-TFUE, fl-Istati Membri kollha skont il-prinċipji ġenerali proposti mill-Kummissjoni fil-Green Paper dwar il-linji ta' riflessjoni li jmiss għal suq intern aktar magħqud. Il-KESE jenfasizza li ċerti linji suġġeriti diġà huma fis-seħħ f'ċerti Stati Membri u li huwa ta' benefiċċju jekk dawn jiġu ġeneralizzati. L-għoti ta' pariri dwar is-servizzi finanzjarji u ta' konsum, l-obbligu ta' għoti ta' pariri tal-istabbilimenti bankarji u ta' kreditu, kif ukoll l-għajnuna fil-ġestjoni tal-baġit sikwit ikunu insuffiċjenti jew inadatti għall-persuni insolventi. L-awtoritajiet pubbliċi nazzjonali għandhom iqiegħdu għad-dispożizzjoni tal-persuni f'diffikultà s-servizzi ta' għajnuna soċjali li jkunu jistgħu joffrulhom għajnuna u saħansitra għajnuna legali bla ħlas minnufih jekk ikunu jixtiequha. F'dan ir-rigward, l-Istati Membri jistgħu jappoġġjaw jew jagħmlu uffiċjali r-rwol tal-għajnuna legali li jaqdu l-assoċjazzjonijiet ta' protezzjoni tal-konsumatur. Tista' tiġi prevista għajnuna soċjali għas-sitwazzjonijiet l-aktar kritiċi ta' insolvenza sabiex jiġu koperti l-konsum tal-elettriku u tal-gass, l-akkomodazzjoni, l-ikel, il-pagamenti parzjali jew totali tad-dejn lill-kredituri. Il-KESE jirrakkomanda l-ħolqien ta' osservatorju Ewropew għall-insolvenza mingħajr spejjeż baġitarji addizzjonali. Dan il-mekkaniżmu jista' jkun ibbażat fuq is-sistemi nazzjonali eżistenti u għandu jippermetti li jittaffa n-nuqqas attwali ta' statistika affidabbli, li ssir analiżi fil-fond tal-oriġini tal-insolvenza u tal-karatteristiċi tal-persuni kkonċernati, li jsir tqabbil tas-sitwazzjonijiet fl-Istati Membri u tal-miżuri proposti bħala soluzzjoni u li titkejjel l-evoluzzjoni ta' dan il-fenomenu. L-osservatorju jista' jiġi kkompletat f'netwerk ta' skambji, miftuħ għall-persuni kollha interessati u li fi ħdanu jista' jkun hemm djalogu dwar il-prattiki tajba. Fil-fatt, il-ġlieda kontra l-insolvenza tal-konsumatur u l-prevenzjoni tal-esklużjoni soċjali jirrikjedu approċċ olisitiku. Ma nistgħux niġġieldu dan il-fenomenu b'mod effikaċi b'azzjonijiet iżolati u mhux ikkoordinati fil-livell Ewropew. Huwa indispensabbli li l-konsumaturi, l-amministrazzjonijiet pubbliċi u l-intrapriżi jikkooperaw aktar sabiex jiġu stabbiliti metodi aktar kreattivi u effikaċi. Jista' jkun hemm dipartimenti dwar it-temi li ġejjin: il-ġbir tad-data, l-oqfsa legali eżistenti u azzjonijiet ta' sensibilizzazzjoni u ta' edukazzjoni. Il-membri tal-osservatorju jistgħu jiġu mis-settur pubbliku u privat. Is-settur privat jista' jkun irrappreżentat mill-membri tal-assoċjazzjonijiet professjonali u tal-konsumaturi nazzjonali u Ewropej, li jkunu ġejjin minn diversi setturi ekonomiċi u diversi żoni ġeografiċi, u jkunu impenjati fil-ġlieda kontra l-insolvenza. Dawn jistgħu jipparteċipaw b'mod attiv fil-ħidma tad-dipartimenti tal-osservatorju, eventwalment fil-qafas tal-gruppi ta' ħidma speċjalizzati. Is-settur pubbliku jista' jkun irrappreżentat minn esperti nazzjonali maħtura mill-Istati Membri li jkunu stabbilixxew rabtiet mas-settur privat u jkollhom esperjenza fil-qasam tal-insolvenza u tal-protezzjoni tal-konsumaturi. Ir-rappreżentanti nazzjonali għandu jkollhom ukoll esperjenza fil-qasam tas-sensibilizzazzjoni tal-pubbliku ġenerali. Brussell, 29 ta' April 2014. Nhar it-28 ta' Jannar 2014, il-Kummissjoni Ewropea ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar il-31 ta' Marzu 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tad-29 ta' April), il-Kumitat Ekonomiku u Soċjali Ewropew adotta din l-Opinjoni b'139 vot favur, vot wieħed (1) kontra u żewġ astensjonijiet. Il-KESE jilqa' l-komunikazzjoni dwar ir-rinaxximent industrijali u jikkonkludi li: l-isfidi li qed jiffaċċjaw l-industriji Ewropej mhux qed jonqsu, u mingħajr bażi industrijali kompetittiva l-Ewropa mhux se tikseb tkabbir u aktar impjiegi; sett ta' proposti aktar b'saħħithom għall-politika industrijali tal-UE huwa meħtieġ biex l-intrapriżi jiġu konvinti jinvestu fir-reġjun; ekonomija ekoloġika u inklużiva ser tkun waħda mill-isfida prinċipali tas-snin li ġejjin; ir-rwol prinċipali għall-UE fil-politika industrijali huwa li jiġu inklużi oqsma ta' politika u jiġu disseminati l-aqwa prattiki kif xieraq; ir-rwol prinċipali għall-Istati Membri huwa li jkun żgurat li l-infrastrutturi tal-għarfien, l-informazzjoni, it-trasport u l-enerġija jiffunzjonaw tajjeb u b'mod effiċjenti għal kulħadd; il-komunikazzjoni tiżvela xogħol mhux lest u tenfasizza l-ħtieġa għal implimentazzjoni fil-livelli tal-UE u tal-Istati Membri; il-Kummissjoni qed tibgħat messaġġ importanti dwar l-importanza tal-integrazzjoni tal-industriji Ewropej fil-ktajjen tal-valur internazzjonali. Il-KESE jirrakkomanda li l-fehmiet u l-proposti ppreżentati fil-Komunikazzjoni jiġu appoġġjati u implimentati malajr mill-partijiet rilevanti. Barra minn hekk, il-KESE jirrakkomanda li: il-mira ta' 20 % għas-sehem tal-industrija mill-PDG sal-2020 għandha tkun ikkumplimentata b'aspetti kwalitattivi, b'mod partikolari bil-għan li tinqabad prestazzjoni ta' valur miżjud fil-livell internazzjonali; l-għan ta' approċċ aktar ekoloġiku mill-industriji Ewropej għandu jkun akkumpanjat minn sforz qawwi lejn teknoloġija aktar ġdida u setturi industrijali u tas-servizzi bbażati fuq l-għarfien b'valur ogħla miżjud, u kompetittivi; għan ewlieni tal-politika industrijali Ewropea għandu jkun li ttejjeb il-possibbiltajiet tal-kumpaniji Ewropej biex jiksbu pożizzjonijiet ewlenin f'netwerks ta' valur internazzjonali u jimmassimizzaw l-qbid tal-valur għall-Ewropa; ir-rwol tas-servizzi għandu jingħata aktar attenzjoni u għandhom jiġu żviluppati politiki korrispondenti, b'mod partikolari s-servizzi bbażati għalihom infushom u minħabba l-potenzjal tagħhom bħala muturi ewlenin tal-produttività fis-setturi kollha tan-negozju; sabiex tiġi żgurata kompetizzjoni b'saħħitha li tinkoraġġixxi l-innovazzjoni, il-kompetizzjoni tal-UE u l-politiki tal-għajnuna statali għandhom jgħinu lin-negozji sabiex javvanzaw l-għanijiet ta' tkabbir tal-UE, b'mod partikolari l-allokazzjoni mill-ġdid tal-impjiegi, mingħajr l-ebda tgħawwiġ ta' kompetizzjoni, u għandhom jinkisbu kundizzjonijiet indaqs fid-dinja kollha; l-atturi kollha, inklużi l-impjegati u min iħaddem, għandhom ikunu involuti fil-ħolqien ta' ambjent favorevoli u prevedibbli għall-industrija, b'inizjattivi bbażati fir-reġjuni; l-istrutturi ta' governanza għal politiki mikroekonomiċi tal-UE għandhom jissaħħu, fejn il-Kunsill Ewropew jassumi tmexxija ċara, il-Kunsill tal-Kompetittività jissuġġetta d-deċiżjonijiet tal-formazzjonijiet l-oħra tal-Kunsill għal skrutinju reali fir-rigward tal-kompetittività, u l-Kummissjoni torganizza l-inklużjoni effettiva tal-proposti ta' politika; il-finanzjament tal-UE għall-innovazzjoni għandu jkun konsistentement direzzjonat fis-sitt oqsma trasversali li ġew identifikati mill-Kummissjoni, filwaqt li jitqiesu t-teknoloġiji l-ġodda ta' sfida bħal data kbira, ir-robotika u l-istampar 3D; u għandha tittieħed kull miżura raġonevoli biex innaqqsu l-prezzijiet tal-enerġija Ewropej. L-indirizzar u l-ksib tal-bżonnijiet li m'humiex imħarsa fis-soċjetà kif ukoll il-kompetizzjoni jagħtu spinta lill-innovazzjoni, u l-kumpaniji kollha fis-suq intern, irrispettivament mill-mudell tan-negozju, għandu jkollhom l-istess kundizzjonijiet li permezz tagħhom ikunu jistgħu jikkompetu. Fil-fehma tal-KESE, għandha tiġi evitata l-kompetizzjoni bejn l-Istati Membri fl-għoti ta' għajnuna mill-istat. Waħda mill-għanijiet tal-politika tal-għajnuna mill-istati għandha tkun li jsir provvediment għall-għoti ta' għajnuna prekompetittivà għan-negozji li jistgħu javvanzaw l-għanijiet ta' tkabbir tal-UE filwaqt li jillimitaw it-tgħawwiġ ta' kompetizzjoni. Jekk, u meta, tiġi pprovduta l-għajnuna mill-istat, din għandha tiġi ddirezzjonata biex tgħin lill-kumpaniji jiżviluppaw u jadattaw, u mhux biex tappoġġja attivitajiet mhux kompetittivi b'mod permanenti. Jeħtieġ li jkun hemm kundizzjonijiet ugwali fis-swieq globali, b'mod partikolari għall-industriji li huma intensivi fl-enerġija. Ħames miljun żagħżugħ jinsabu bla xogħol fl-Ewropa llum, filwaqt li għandna żewġ miljun post vakanti fis-suq tax-xogħol. In-nuqqas tat-tqabbil tal-ħiliet u l-kwistjonijiet ta' taħriġ qegħdin fil-quċċata tal-aġenda politika industrijali. L-UE, l-Istati Membri u l-imsieħba soċjali jistgħu jġibu progress lill-industrija fir-rigward ta' teknoloġiji ġodda u innovazzjonijiet biss jekk dawn jistabbilixxu politiki mmirati biex itejbu l-għarfien tal-ħaddiema u jiġi żviluppat tagħlim tul il-ħajja bil-ħsieb li jiġu premjati għall-investiment tagħhom. Ir-rikonoxximent tal-ħiliet u l-kwalifiki u t-titjib tal-kundizzjonijiet tax-xogħol huma essenzjali għall-involviment tal-ħaddiem. Djalogu soċjali msaħħaħ għandu jkollu rwol essenzjali fir-rinaxximent industrijali Ewropew. Il-KESE jkompli jappoġġja bis-sħiħ l-isforzi tal-UE biex ittejjeb l-SMEs, inklużi l-għexieren ta' mudelli ta' negozju, sabiex twettaq il-prinċipju "Aħseb l-Ewwel fiż-Żgħir". L-Att dwar in-Negozji ż-Żgħar irid jiġi mhux biss aġġornat iżda mġedded u estiż biex jindirizza l-ostakli li fadal għall-iżvilupp u t-tkabbir. Dawn ir-riformi għandhom ikunu marbuta mas-Semestru Ewropew. Brussels, 29 ta' April 2014. L-emenda li ġejja, li ġabret mill-inqas kwart tal-voti mixħuta, ġiet irrifjutata matul id-dibattitu (Artikolu 39(2) tar-Regoli ta' Proċedura): Ibdel it-test kif ġej: Jekk l-ekonomija ma tkunx kompetittiva mhux ser tkun sostenibbli b'mod ambjentali jew b, mod ieħor. Sabiex l-ekonomija tiġġenera biżżejjed riżorsi biex issostni soċjetà prosperuża, inklużiva u ekoloġika, din teħtieġ li tkun kompetittiva globalment. It-tranżizzjoni tas-setturi produttivi tagħna lejn oqsma ta' valur aktar miżjud, eċċ., hija importanti mhux biss għal bidla aktar ekoloġika imma meħtieġa għas-salvagwardja ta' futur prosperuż għall-Ewropa anki fir-rigward ta' affarijiet oħra. Il-politika industrijali mhijiex, u m'għandhiex tkun, dwar pjani ta' investiment pubbliku. Minkflok, għandha tkun sett ta' miżuri li joħolqu ambjent ta' negozju li jattira l-investimenti privati fuq termini tas-suq. L-esperjenza, mhux l-inqas minn pajjiżi stess fis-sebgħajnijiet, turi li skemi kbar ta' investiment pubbliku u dawk fejn jintgħażel ir-rebbieħ ("pick-the-winner" schemes) għall-industrija għandhom tendenza jkunu għaljin għal min iħallas it-taxxa, mingħajr l-ebda benefiċċji fit-tul. Astensjonijiet Nhar is-6 ta' Frar 2014 u nhar is-18 ta' Frar 2014, il-Parlament Ewropew u l-Kunsill tal-Unjoni Ewropea rispettivament iddeċidew, b'konformità mal-Artikolu 114 tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali Ewropew dwar Minħabba l-urġenza tal-ħidma, il-Kumitat Ekonomiku u Soċjali Ewropew iddeċieda matul l-498a Sessjoni Plenarja tiegħu tad-29 u t-30 ta' April 2014 (seduta tad-29 ta' April) li jaħtar lis-Sur Ranocchiari bħala relatur ġenerali, u adotta din l-opinjoni b'150 vot favur, 2 voti kontra u 5 astensjonijiet. Il-KESE minn dejjem kien favur il-miżuri kollha li, anke fid-dawl tal-iżviluppi teknoloġiċi, jikkontribwixxu għat-tnaqqis tal-emissjonijiet li jniġġsu, u b'mod aktar ġenerali biex tittejjeb il-kwalità tal-arja. Madankollu, din il-proposta qajmet xi tħassib rigward il-mod ta' kif u meta irid jinkiseb it-tnaqqis kif speċifikat hawn taħt f'din l-Opinjoni. B'mod partikolari, jinħass in-nuqqas u saħansitra, f'xi każijiet, il-lakuni ta' valutazzjoni tal-impatt xierqa ta' xi wħud mill-miżuri proposti; nuqqasijiet u lakuni manifestament inkonsistenti mal-prinċipju tar- "regolamentazzjoni intelliġenti", kif sħaqna ripetutament għal dawn u kwistjonijiet oħra soċjali, ekonomiċi u ambjentali importanti. Ir-rikors eċċessiv għall-użu tal-atti delegati iqajjem tħassib simili. Dawn, minħabba r-rilevanza tagħhom, ma jidhrux li huma "elementi mhux essenzjali" ta' regolament, għalhekk eliġibbli biex jiġu inklużi fil-kategorija ta' atti delegati. Għalhekk, il-KESE jirrakkomanda: li jsiru analiżijiet tal-impatt ċari u komprensivi għall-miżuri l-oħra kollha proposti li jidhru defiċjenti f'dan ir-rigward u li jidher li hemm ix-xewqa li jiġu żviluppati permezz tal-użu tal-atti delegati. Fil-fehma tal-KESE, dan li ssuġġerixxa hawn fuq jippermetti lill-koleġiżlaturi valutazzjoni aktar informata, kompluta u trasparenti tal-proposta li tal-inqas bi tnaqqas, jekk mhux telimina għalkollox it-tħassib imsemmi hawn fuq. Il-proposta għandha l-għan li tagħmel serje ta' emendi għal żewġ Regolamenti fis-seħħ: Ir-Regolament (KE) Nru 715/2007 dwar l-approvazzjoni tat-tip ta' vetturi bil-mutur fir-rigward tal-emissjonijiet ta' vetturi ħfief għall-passiġġieri u ta' vetturi kummerċjali (Euro 5 u Euro 6); Ir-Regolament (KE) Nru 595/2009 dwar l-approvazzjoni tat-tip ta' vetturi bil-mutur u magni rigward l-emissjonijiet minn vetturi heavy-duty (Euro VI). Il-Kummissjoni tistenna li din il-proposta tikkontribwixxi għat-tnaqqis ta' emissjonijiet ta' sustanzi niġġiesa u, permezz ta' xi dispożizzjonijiet previsti, tissimplika l-leġislazzjoni attwali. ir-reviżjoni tal-limiti għall-emissjonijiet tal-egżost f'temperatura ambjentali baxxa (Euro 6); ir-reviżjoni tal-metodu tat-tkejjil tal-materja partikolata bl-introduzzjoni wkoll ta' limitu ġdid fuq l-għadd ta' partiċelli li hija magħmula minnhom; ir-reviżjoni tar-rekwiżiti fir-rigward tal-aċċess illimitat għall-informazzjoni dwar it-tiswija u l-manutenzjoni tal-vetturi, b'attenzjoni partikolari għall-ħtiġijiet tal-SMEs. id-definizzjoni mill-ġdid tal-limitu tal-massa massima għall-estensjoni tal-applikabbiltà tal-leġislazzjoni dwar l-emissjonijiet minn vetturi ħfief (Reg. 715/2007) ukoll għal dawk il-vetturi li skont il-varjanti ta' kostruzzjoni tagħhom jistgħu jaqgħu fl-ambitu ta' applikazzjoni tal-leġislazzjoni kemm dwar il-vetturi ħfief kif ukoll dawk tqal, biex jiġi evitat ir-rekwiżit ta' ċertifikazzjoni doppja fuq l-istess vettura; Dan jista' jkun possibbli billi jppermetti lill dawn il-vetturi li jilħqu t-toqol totali mal-art ta' 5 000 kg, mingħajr tnaqqis tal-livell ta' protezzjoni ambjentali; Fid-dawl ta' dan ta' hawn fuq il-Kummissjoni titlob li tadotta atti delegati biex teżerċitahom mingħajr limitu ta' żmien mid-data tad-dħul fis-seħħ ta' dan ir-Regolament. Il-KESE ikollu jesprimi d-dubji tiegħu dwar il-forma ta' din il-proposta, dwar il-modi ta' implimentazzjoni tagħha kif ukoll l-iskedar ta' dawn il-miżuri. Il-valutazzjoni tal-impatt li jakkumpanja d-dokument f'ħafna każi jidher li għandu nuqqasijiet jew anke lakuni f'uħud mill-miżuri proposti li kieku jkollhom effett importanti f'termini tal-prezz tal-vetturi. Għal darba oħra, il-Kummissjoni talbet li tuża l-atti delegati (madwar għaxra) b'konformità mal-Artikolu 290 tat-TFUE u għaldaqstant li tnaqqas il-kontenut konkret tal-att leġislattiv, jiġifieri r-Regolament. Għandu jingħad ukoll f'dan ir-rigward li xi wħud mir-raġunijet tal-proposta li għalihom huwa stipulat l-użu ta' atti delegati huma relatati mal-emissjonijiet tal-vetturi u l-limiti tagħhom. Kwistjonijiet li dejjem ġew miftiehma mill-koleġislaturi propju minħabba r-relevanza tagħhom u huwa diffiċli li dawn jiġu kkunsidrati "elementi mhux essenzjali" ta' regolament u li għalhekk jistgħu jaqgħu fil-kategorija ta' atti delegati. Anki fil-każ tad-dijossidu tan-nitrogenu (punt 2.3.3), tniġġis ta' importanza partikolari speċjalment fiż-żoni urbani, id-deċiżjoni li jiġi stabbilit limitu speċifiku permezz ta' atti delegati għandha tkun sostnuta minn valutazzjoni tal-impatt bir-reqqa. Dwar l-aċċess għall-informazzjoni (punt 2.3.5), il-KESE jfakkar li skont l-Artikolu 9 tar-Regolament 715/2007, il-Kummissjoni kellha tfassal, sat-2 ta' Lulju 2011, rapport dwar dan is-suġġett, iżda fil-fatt dan għadu ma tfassalx. Huwa ovvju li kull deċiżjoni tista' tittieħed biss wara li l-Kunsill u l-Parlament Ewropew jkunu raw ir-rapport ikkonċernat. Fl-aħħar nett, il-KESE jappoġġja lill-Kummissjoni fuq il-proposta li l-vetturi li jaħdmu bil-gass jiġu eżentati mill-kejl tal-ammonijaka (punt 2.4.2), billi din hija korrezzjoni ta' dispożizzjoni li tiddiskrimina l-vetturi li jaħdmu bil-gass naturali (CNG). L-argument diġà kien tqajjem waqt id-diskussjoni tar-Regolament 595/2009 iżda dan kien injurat mingħajr raġuni fil-kitba tar-Regolament stess. Brussell, 29 ta' April 2014 Nhar is-7 ta' Marzu 2014, il-Kummissjoni Ewropea ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għax-Xogħol, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar is-7 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tad-29 ta' April), il-Kumitat Ekonomiku u Soċjali Ewropew adotta din l-Opinjoni b'203 voti favur, 5 voti kontra u 8 astensjonijiet. Iċ-ċittadini tal-UE huma l-idea ċentrali fl-Artikolu 10(3) tat-TUE li jgħid li: "Kull ċittadin għandu d-dritt li jipparteċipa fil-ħajja demokratika tal-Unjoni". Hija ħaġa naturali li dan jinkludi wkoll id-dritt li wieħed jieħu sehem f'elezzjonijiet, li huwa parti essenzjali tad-demokrazija u dritt tal-bniedem fundamentali. Wieħed mid-drittijiet fundamentali taċ-ċittadini tal-UE huwa d-dritt ta' moviment ħieles. Iċ-ċittadini tal-UE jistgħu jgħixu u jaħdmu fi kwalunkwe mit-28 Stat Membru. Il-Karta tad-Drittijiet Fundamentali – li għandha l-istess valur legali tat-Trattati – tiddikjara fl-Artikoli 39 u 40 li ċ-ċittadini tal-UE li jeżerċitaw id-dritt fundamentali tagħhom ta' moviment ħieles għandhom id-dritt li jieħdu sehem fl-elezzjonijiet Ewropej u lokali taħt l-istess kundizzjonijiet applikabbli għaċ-ċittadini tal-Istat fejn huma residenti. Madankollu, il-parteċipazzjoni fl-elezzjonijiet nazzjonali mhijiex inkluża fil-Karta. B'kollox, 23 Stat Membru tal-UE jippermettu liċ-ċittadini tagħhom li jgħixu barra fi Stat Membru ieħor tal-UE biex jivvotaw fl-elezzjonijiet nazzjonali. Fi stħarriġ mhux uffiċjali li sar mill-ETTW (Europeans Throughout the World) għall-finijiet ta' din l-Opinjoni, l-organizzazzjonijiet ta' nies li jgħixu barra minn pajjiżhom fl-Ewropa semmew, fost affarijiet oħra, dawn ir-raġunijiet pożittivi għalfejn wieħed għandu jżomm id-dritt li jivvota: Li wieħed jivvota fl-elezzjonijiet – sew jekk lokali, reġjonali, nazzjonali jew Ewropej – huwa dritt demokratiku fundamentali, li jrid jiġi appoġġjat u mħares. Sabiex l-elezzjonijiet nazzjonali jkunu tabilħaqq demokratiċi, għandu jissemma' leħen iċ-ċittadini kollha – inkluż il-leħen ta' dawk li ddeċidew li jgħixu u jaħdmu barra minn pajjiżhom. Id-drittijiet tal-votazzjoni fl-elezzjonijiet nazzjonali jippermettu lil dawk li jgħixu barra minn pajjiżhom biex iżommu rabtiet importanti miegħu u jkomplu jkunu "ċittadini responsabbli" u "Ewropej tajbin". Dawk il-persuni li huma definiti bħala persuni li jgħixu barra minn pajjiżhom huma "ambaxxaturi" ta' pajjiżhom u, barra minn hekk, ta' sikwit iridu jiffaċċjaw il-konsegwenzi ta' deċiżjonijiet politiċi li jittieħdu f'pajjiżhom. Li wieħed jivvota barra minn pajjiżu fl-Ewropa huwa meqjus bħala r-realizzazzjoni tal-motto Ewropew "Magħquda fid-diversità". Wieħed mill-argumenti li jintuża ta' sikwit favur it-tneħħija tad-dritt tal-vot huwa li ċittadini li jgħixu barra jitilfu l-kuntatt ma' pajjiżhom. Dan forsi kien minnu fl-imgħoddi. Iżda issa, bis-saħħa tat-teknoloġija tat-telekomunikazzjoni moderna, huwa faċli għal ċittadini tal-UE li jgħixu barra li jżommu kuntatti mill-qrib ma' pajjiżhom. Jistgħu jsegwu l-ġrajjiet attwali f'pajjiżhom minn fuq it-televiżjoni, ir-radju u l-internet – u l-internet b'mod partikolari fis-sens li huwa għodda komuni ta' interazzjoni u parteċipazzjoni. Jistgħu jivvjaġġaw lejn pajjiżhom malajr u bi ftit flus. U f'ħafna każi anke jħallsu t-taxxi f'pajjiżhom jew jieħdu pensjoni minnu. Il-post ta' residenza fiżika ma jistax jiġi ġustifikat bħala indikatur proporzjonat għat-telf tad-dritt tal-vot. Fir-Rakkomandazzjoni tagħha tad-29 ta' Jannar 2014, il-Kummissjoni tħeġġeġ lill-ħames Stati Membri kkonċernati biex jippermettu liċ-ċittadini tagħhom iżommu d-dritt tal-vot fl-elezzjonijiet nazzjonali jekk dawn iċ-ċittadini juru interess kontinwu fil-ħajja politika ta' pajjiżhom, perezempju permezz ta' applikazzjoni biex jibqgħu fir-reġistru elettorali. Il-Kumitat kien japprezza kieku ġiet inkluża talba ġenerali lill-Istati Membri kollha sabiex jiġi assigurat li l-votazzjoni tkun faċli għaċ-ċittadini li jgħixu barra daqs kemm hi għal dawk li jgħixu f'pajjiżhom. Il-Kumitat jappoġġja bil-qawwa din ir-rakkomandazzjoni li takkumpanja l-Komunikazzjoni li din l-Opinjoni tirrigwarda. L-Artikolu 20 tat-TFUE jiddefinixxi ċ-ċittadinanza tal-UE bħala żieda maċ-ċittadinanza nazzjonali. Għaldaqstant, tidher stramba li xi ċittadini ma jgawdux minn dritt fundamentali wieħed – id-dritt tal-vot – meta jeżerċitaw dritt fundamentali ieħor – id-dritt tal-moviment. Mhijiex sorpriża li ħafna huma tal-fehma li dan imur kontra l-filosofija kollha taċ-ċittadinanza tal-UE. Huwa ċar li r-regoli li jikkonċernaw id-dritt tal-vot fl-elezzjonijiet nazzjonali huma kompetenza nazzjonali u mhux Ewropea. L-UE ma tiftax, u m'għandhiex titfa', fid-dubju dan il-prinċipju importanti. Mil-lat taċ-ċittadini, madankollu, jeħtieġ li jsir progress fuq din il-kwistjoni. Iċ-ċittadini għandhom ikunu intitolati li jeżerċitaw dawk id-drittijiet fundamentali li l-Istati Membri kollha kienu firmatarji tagħhom fit-Trattati tal-UE mingħajr ma l-leġislazzjoni nazzjonali tneħħilhom id-dritt tal-vot talli jagħmlu dan. Il-Kumitat iħeġġeġ lill-ħames Stati Membri kkonċernati biex isibu modi kif ikunu iżjed flessibbli. Naturalment, is-soluzzjonijiet se jkunu differenti minn pajjiż għal ieħor. Il-punt kruċjali huwa li ċ-ċittadini kollha tal-UE għandhom iżommu d-dritt tal-vot fl-elezzjonijiet nazzjonali tal-pajjiż ta' oriġini tagħhom. Il-Kumitat iħeġġeġ lil dawn l-Istati Membri biex jikkunsidraw il-fehma tal-Kummissjoni Ewropea li, minflok jillimitaw id-dritt tal-vot abbażi ta' kundizzjoni ta' residenza, dawk li jgħixu barra mill-pajjiż għandu jkollhom l-opportunità li juru l-interess kontinwu tagħhom fil-ħajja politika tal-pajjiż ta' oriġini tagħhom. Min-natura intrinsika tagħhom, Il-limiti ta' żmien għaż-żamma tad-dritt tal-vot aktarx se jkun arbitrarji. Barra minn hekk, il-Kumitat jixtieq jenfasizza l-importanza li dawk li jgħixu barra mill-pajjiż jingħataw informazzjoni ċara dwar id-drittijiet tagħhom u kif dawn id-drittijiet jistgħu jiġu eżerċitati. Il-Kumitat iħeġġeġ lill-awtoritajiet nazzjonali kompetenti biex il-proċeduri għar-reġistrazzjoni u l-votazzjoni jkunu kemm jista' jkun sempliċi u trasparenti. Fl-aħħar nett, il-Kumitat jenfasizza li t-tneħħija tad-dritt tal-vot fl-elezzjonijiet nazzjonali hija biss eżempju wieħed ta' tgħawwir tad-drittijiet ta' ċittadinanza li ċ-ċittadini jesperjenzaw meta jgħixu barra minn pajjiżhom fi Stat Membru ieħor fl-UE. Il-Kumitat iħeġġeġ lill-Kummissjoni biex toħloq mappa ta' dawn il-każijiet kollha ta' tgħawwir sabiex tipprovdi ħarsa ġenerali tal-qagħda attwali fl-Ewropa, filwaqt li tagħti attenzjoni speċjali lill-opportunitajiet għal ċittadinanza attiva u l-parteċipazzjoni fit-teħid tad-deċiżjonijiet minn jum għal jum. Ir-Rakkomandazzjoni tal-Kummissjoni tagħti ħarsa globali tajba lejn is-sitwazzjoni legali f'kull wieħed mill-Istati Membri kkonċernati. Abbażi ta' informazzjoni mill-ETTW, il-Kumitat jixtieq, madankollu, iżid xi kummenti ma' dak li qalet il-Kummissjoni: Brussell, 29 ta' April 2014 Nhar id-9 ta' Diċembru 2013 u nhar il-11 ta' Diċembru 2013, il-Parlament Ewropew u l-Kunsill rispettivament iddeċidew, b'konformità mal-Artikoli 42, 43(2) u 304 tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali dwar Is-Sezzjoni Speċjalizzata għall-Agrikoltura, l-Iżvilupp Rurali u l-Ambjent, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar l-1 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tat-30 ta' April), il-Kumitat Ekonomiku u Soċjali Ewropew adotta din l-Opinjoni b'154 vot favur, 4 voti kontra u 4 astensjonijiet. Il-Kumitat Ekonomiku u Soċjali Ewropew (KESE) jilqa' l-isforzi tal-Kummissjoni sabiex il-politika ta' promozzjoni għall-prodotti agrikoli Ewropej issir iktar sempliċi u iktar effikaċi. Il-KESE jilqa' b'mod partikolari l-fatt li l-Kummissjoni tat l-għan lilha nnifisha li żżid b'mod sinifikanti l-baġit allokat sabiex jiġu appoġġjati l-azzjonijiet ta' promozzjoni u sabiex timplimenta strateġija ġenwina ta' promozzjoni. Il-KESE jirrikonoxxi l-bżonn li l-promozzjoni fil-pajjiżi terzi tiġi appoġġjata iktar, peress li dawn il-pajjiżi għandhom potenzjal kbir biex jieħdu dawn il-prodotti agroalimentari Ewropej u s'issa, anqas minn 30 % tal-baġit huwa destinat għal azzjonijiet ta' promozzjoni fir-rigward ta' dawn il-pajjiżi. Madankollu, għall-KESE, l-ambizzjoni li 75 % tal-baġit jiġu allokati għal azzjonijiet ta' promozzjoni fil-pajjiżi terzi tidher sproporzjonata meta jitqiesu l-isfidi reali tas-settur agroalimentari Ewropew. Distribuzzjoni adegwata tal-ammonti destinati għall-promozzjoni fl-Ewropa u fil-pajjiżi terzi pjuttost tkun ta' 50 %-50 %. Skont il-KESE, fis-suq tal-UE l-prodotti agrikoli Ewropej iridu jiffaċċjaw kompetizzjoni dejjem iktar ħarxa mill-prodotti importati Għal din ir-raġuni ser ikun hemm bżonn li jiżdiedu l-azzjonijiet ta' informazzjoni u ta' promozzjoni għall-prodotti agrikoli Ewropej fi ħdan l-UE. Dan minħabba li l-maġġoranza kbira tal-konsumaturi Ewropej jinjoraw il-vantaġġi paragunabbli ta' dawn l-istess prodotti. F'każijiet definiti tajjeb u b'mod eċċezzjonali, il-KESE jirrakkomanda li jkun possibli li jiġu promossi l-prodotti agroalimentari ta' Stat Membru fit-territorju tiegħu stess. Huwa jirrakkomanda wkoll li l-prodotti tal-ikel li jintużaw fl-ipproċessar sekondarju (li mhumiex inklużi fl-Anness I tat-TFUE) jiġu inklużi b'mod espliċitu fl-Artikolu 5 bħala prodotti eliġibbli. Huwa jitlob ukoll li l-esklużjoni espliċita tal-prodotti tas-sajd u tal-akkwakultura titneħħa. Il-KESE jirrakkomanda li l-promozzjoni tal-inbid tkun tibbenefika mill-appoġġ Ewropew mhux biss jekk prodott tal-ikel ieħor ikun parti mill-programm ikkonċernat, imma wkoll meta dan il-programm ikun marbut ma' proġett ta' agrituriżmu. Il-KESE jirrakkomanda li l-appoġġ tal-UE għall-promozzjoni tal-ħalib maħsub speċifikament għat-tfal fl-iskejjel tal-Unjoni għandu jkopri 60 % tal-ispejjeż, bħalma huwa l-każ għall-frott u l-ħaxix. Il-KESE jitlob li l-Istati Membri jkomplu jintalbu jikkontribwixxu sa 30 % tal-ispejjeż tal-kampanji ta' promozzjoni. F'każ li dan ma jseħħx, ħafna kandidati potenzjali ma jkollhomx ir-riżorsi finanzjarji li jeħtieġu sabiex iwettqu programmi ta' promozzjoni. Il-KESE jisħaq fuq il-bżonn li l-organizzazzjonijiet professjonali fl-Istati Membri kollha jkollhom l-istess opportunitajiet li jibbenefikaw mill-appoġġ sabiex jippromovu l-prodott agroalimentari tagħhom. Il-KESE jirrakkomanda li l-applikazzjoni mressqa mill-organizzazzjonijiet biex jiksbu l-appoġġ mill-UE għandhom jintbagħtu lill-punti uniċi ta' kuntatt tal-Kummissjoni, u li l-informazzjoni li tikkonċerna kull applikazzjoni tintbagħat lill-Istat ta' oriġini tal-organizzazzjoni tal-applikant qabel ma l-Kummissjoni tieħu deċiżjoni. Il-politika għall-appoġġ tal-promozzjoni tal-prodotti agrikoli hija neċessarja sabiex jiġi żgurat it-tkabbir tal-agrikoltura Ewropea. Fil-fatt, l-operaturi tas-settur agroalimentari jridu jiffaċċjaw kompetizzjoni dejjem aktar diffiċli biex jistabbilixxu ruħhom fis-suq Ewropew u globali. Ir-Regolament (KE) Nru 3/2008 ppermetta li jitwettqu attivitajiet ta' promozzjoni appoġġjati mill-Unjoni Ewropea. Il-mekkaniżmi tiegħu wrew li kienu aktar adatti għall-isfidi tal-ekonomija globalizzata milli s-sistema preċedenti stabbilita mir-Regolamenti (KE) Nru 2702/1999 u 2826/2000. Il-kampanji ta' promozzjoni mwettqa skont ir-Regolament (KE) Nru 3/2008 ppromovew il-kwalità, il-valur nutrijenti u s-sigurtà tal-prodotti agroalimentari tal-Unjoni Ewropea, u ġibdu wkoll l-attenzjoni lejn karatteristiċi u vantaġġi oħra li kienu speċifiċi għal dawn il-prodotti, bħall-metodi ta' produzzjoni, it-tikkettar, il-benessri tal-annimali u r-rispett tal-ambjent. L-attivitajiet ta' promozzjoni setgħu jsiru bħala kampanji ta' riklamar, promozzjoni fil-post tal-bejgħ, kampanji ta' relazzjoni pubblika, parteċipazzjoni f'wirjiet u fieri, eċċ. Bejn l-2000 u l-2012, l-UE kkofinanzjat 552 programm ta' promozzjoni. Madankollu, l-esperjenza relatata mas-sistema ta' appoġġ għall-promozzjoni tal-prodotti agrikoli prevista fir-Regolament (KE) Nru 3/2008 diġà wriet il-limiti tar-Regolament, peress li f'kuntest milqut mill-kriżi ekonomika u finanzjarja, huwa partikolarment kruċjali li jintużaw aktar riżorsi u li l-azzjonijiet ta' promozzjoni jkunu mmirati aħjar. Għan ieħor tal-proposta huwa l-implimentazzjoni ta' strateġija Ewropea ta' promozzjoni, li għandha tippermetti li l-azzjonijiet jiġu mmirati aħjar. Din l-istrateġija għandha twassal sabiex jiżdiedu n-numru ta' programmi mmirati għall-pajjiżi terzi, kif ukoll il-programmi "multi" (imressqa mill-organizzazzjonijiet ta' diversi Stati Membri) u sabiex jiġi rimedjat il-fatt li ħafna konsumaturi fis-suq intern mhumiex konxji tal-merti tal-prodotti agrikoli Ewropej. Fil-fatt, bejn l-2010 u l-2011, ftit inqas minn 30 % tal-baġit immarkat għall-azzjonijiet ta' informazzjoni u promozzjoni ntefqu fuq miżuri mmirati għas-swieq tal-pajjiżi terzi, minkejja li dawn is-swieq joffru potenzjal importanti ta' tkabbir. Barra minn hekk, 14 % biss tal-Ewropej jagħrfu l-logos tal-prodotti li jibbenefikaw minn Denominazzjoni Protetta ta' Oriġini (DPO) jew minn Indikazzjoni Ġeografika Protetta (IĠP). Skont il-proposta ser ikun hemm żieda sostanzjali fl-ammont totali minfuq fuq l-appoġġ u l-proġetti ser jiġu vvalutati biss fil-livell tal-Kummissjoni, mingħajr valutazzjoni minn qabel fil-livell tal-Istat Membru. Innovazzjonijiet prinċipali oħrajn introdotti mill-proposta jikkonċernaw il-possibbiltà, bl-għajnuna ta' linji gwida, li jissemmew l-oriġini u l-marki tal-prodotti, l-inklużjoni tal-organizzazzjonijiet ta' prodotturi fost il-benefiċjarji u numru ogħli ta' prodotti eliġibli. Wieħed mill-għanijiet ovvji tal-istrateġija futura ta' promozzjoni huwa li jiġu appoġġjati aktar l-azzjonijiet fil-pajjiżi terzi. Dan l-għan huwa bla dubju importanti peress li dawn is-swieq il-ġodda b'potenzjal kbir għat-tkabbir għandhom il-kapaċità li jassorbu proporzjon tajjeb tal-produzzjoni Ewropea, dment li l-konsumaturi jkunu konvinti bil-merti speċifiċi tal-prodotti agroalimentari Ewropej. Madankollu, din il-prijorità strateġika m'għandhiex titwettaq a skapitu tal-isforzi ta' promozzjoni fis-suq intern, fejn il-prodotti agroalimentari Ewropej iridu wkoll jiffaċċjaw kompetizzjoni dejjem aktar ħarxa minn prodotti importati. B'riżultat ta' dan, il-KESE jqis li l-ambizzjoni li 75 % tal-infiq stmat jiġu kkonsakrati għall-azzjonijiet ta' informazzjoni u promozzjoni għall-prodotti agrikoli tal-UE fil-pajjiżi terzi (premessa 8) hija sproporzjonata u eċċessiva meta mqabbla mal-isfidi reali tal-agrikoltura Ewropea. Għan aktar ibbilanċjat jista' jkun li jiġu allokati 50 % tal-infiq. Ir-regoli ġenerali tal-UE jipprojbixxu li jiġu promossi l-prodotti ta' Stat Membru wieħed, peress li promozzjoni bħal din tista' titqies bħala protezzjonista. Dan jidher loġiku, billi s-suq komuni għandu jkun ħieles mill-ostakoli. Minkejja dan, jidher li f'xi każijiet speċifiċi, din ir-regola għandha tinkludi xi eċċezzjonijiet. Dan jgħodd b'mod partikolari meta ċerti għanijiet tal-integrazzjoni Ewropea jiġu kompromessi, kif inhu l-każ għall-għan ta' żvilupp reġjonali bbilanċjat. Fil-fatt, il-forzi tas-suq waħedhom xi kultant iwasslu għas-sostituzzjoni tal-produzzjoni domestika ta' Stat Membru minn prodotti importati minn Stat Membru ieħor. L-iżvilupp tal-agrikoltura f'pajjiż għalhekk jinkiseb għad-detriment tal-agrikoltura ta' pajjiż ieħor. Għal din ir-raġuni, il-Kumitat jaħseb li jkun iġġustifikat li tiġi awtorizzata, jew saħansitra appoġġjata, f'ċirkostanzi eċċezzjonali, abbażi ta' każ b'każ u skont kriterji definiti sew, il-promozzjoni ta' prodotti agrikoli ta' Stat Membru fis-suq tiegħu stess. Fost il-prijoritajiet tal-Unjoni Ewropea hemm żvilupp territorjali u soċjali bbilanċjat kif ukoll is-sigurtà tal-provvista tal-ikel. Madankollu, l-iżvilupp għadu 'l bogħod milli jkun ibbilanċjat u s-sitwazzjoni mhix titjieb. Min-naħa l-oħra, f'diversi Stati Membri, ir-rata tas-sigurtà tal-provvista qed tinżel taħt limiti preokkupanti ħafna: fl-Islovakkja, pereżempju, ir-rata tal-awtosuffiċjenza hija biss ta' 47 %. Agrikoltura effikaċji hija bla dubju l-kundizzjoni prinċipali sabiex jintlaħqu ż-żewġ għanijiet imsemmija hawn fuq, u l-agrikoltura ma tistax tiffunzjona tajjeb jekk ma jkollhiex biżżejjed ftuħ. It-tinqis tal-agrikoltura f'ċerti Stati Membri huwa direttament marbut ma' dak tal-bejgħ tal-prodotti agroalimentari domestiċi fis-suq intern tal-pajjiż. Ir-raġunijiet għal dan huma kumplessi, iżda d-diversi modi sabiex jissaħħaħ is-settur tal-agrikoltura jinkludu kampanji ta' informazzjoni indirizzati għall-konsumaturi tal-pajjiż u li jfaħħru l-kwalitajiet tal-prodotti lokali. Fil-fatt, skont indikazzjoni affidabbli, it-tnaqqis fix-xiri ta' prodotti lokali f'xi Stati Membri mhux dejjem jirriżulta minn rabta aħjar tal-kwalità u l-prezz tal-prodotti importanti. Dan jista' jkun marbut ma' fatturi oħra. Per eżempju, fil-pajjiżi li qabel kienu komunisti tal-Ewropa Ċentrali, il-bejjiegħa bl-imnut fuq skala kbira huma kumpaniji kummerċjali mill-Ewropa tal-Punent, li naturalment għandhom rabtiet mill-qrib mal-fornituri tal-pajjiżi fejn qabel kienu installati jew fejn ta' spiss jinsabu ċ-ċentri tagħhom ta' xiri għall-pajjiżi l-ġodda. Il-premessa 6 tal-preambolu kif ukoll id-dokumenti uffiċjali ta' informazzjoni ppubblikati mill-Kummissjoni jindikaw li l-iskema tal-promozzjoni issa ser tkun miftuħa għall-prodotti agroalimentari kollha li mhumiex fl-Anness I tat-TFUE (prodotti agrikoli li jerġgħu jiġu proċessati) eliġibbli għas-sistemi Ewropej ta' kwalità, bħaċ-ċikkulata, il-ħelu, il-birra, eċċ. Dan jidher bħala wieħed mill-innovazzjonijiet ewlenin tal-iskema l-ġdida. Madankollu, l-Artikolu 5 tal-proposta, li huwa dwar il-prodotti u temi eliġibbli, ma jsemmix dan għaliex dan jiddefenixxi biss bħala prodotti eliġibbli l-prodotti tal-ikel u agrikoli li jinsabu elenkati fl-Anness I, flimkien mal-inbejjed u l-brandy. Dan huwa problematiku għaliex il-kontenut ta' dawn id-dispożizzjonijiet mhuwiex ċar. Fost il-prodotti eliġibbli, l-inbid huwa l-uniku wieħed li l-azzjonijiet ta' informazzjoni u promozzjoni huma soġġetti għal kundizzjoni, jiġifieri li għandu jiġi promoss flimkien ma' prodott ieħor. Dan huwa spjegat mill-fatt li l-informazzjoni u l-promozzjoni relatati mal-inbejjed tal-Unjoni hija waħda mill-miżuri ewlenin tal-programmi ta' appoġġ għas-settur tal-inbid skont il-PAK fil-kuntest tal-organizzazzjoni komuni tas-suq. Madankollu, il-prinċipju li l-inbid jiġi promoss flimkien ma' prodotti oħra tal-ikel huwa kompromess minħabba l-esklużjoni tal-prodotti tas-sajd u tal-akkwakultura, li jakkumpanjaw b'mod naturali ċerti nbejjed. Il-KESE jitlob li l-eċċezzjoni marbuta ma' dawn il-prodotti fl-Artikolu 5 titneħħa. Madankollu, l-inbejjed Ewropej huma ffaċċjati minn kompetizzjoni partikolarment iebsa mill-"inbejjed tan-New World", li wasslet għal produzzjoni iktar baxxa fil-pajjiżi Ewropej u produzzjoni għolja f'pajjiżi bħaċ-Ċile, l-Arġentina, l-Afrika t'Isfel, l-Awstralja, l-Istati Uniti u saħansitra ċ-Ċina. Ir-raġunijiet għal dan huma kumplessi, iżda b'mod ġenerali, l-inbejjed importati għandhom prezz orħos, għandhom inqas vantaġġi supplimentari (ftit ħafna indikazzjonijiet ġeografiċi, l-ebda kontroll uffiċjali ta' kwalità, ħafna inqas inbid matur, żona ta' produzzjoni mnaqqsa ħafna, numru limitat ta' varjetajiet ta' għeneb, eċċ.) u huma promossi ħafna. Barra minn hekk, il-kapaċità tal-produtturi tal-pajjiżi terzi li jassiguraw kunsinni regolari fi kwantitajiet suffiċjenti, b'karatteristiċi organoleptiċi stabbli u prezzijiet raġonevoli tattira ħafna l-kumpaniji kbar bl-imnut, li jfittxu dawn it-tipi ta' fornituri. Għas-settur Ewropew tal-inbid, li huwa ħafna iktar divers, huwa diffiċli iktar li jirrispondi għal dawn l-esiġenzi. L-inbejjed Ewropej ta' kwalità għalhekk jeħtieġu aktar azzjonijiet ta' promozzjoni u informazzjoni sabiex il-konsumaturi potenzjali jkunu jafu bil-vantaġġi paragunabbli tagħhom. Jekk l-appoġġ għall-promozzjoni tal-inbejjed Ewropej irid ikun ikkundizzjonat mir-raġunijiet msemmija hawn fuq (punt 3.2.2), il-Kumitat jirrakkomanda li tiġi prevista għażla alternattiva għall-promozzjoni simultanja ta' prodott agrikolu ieħor. Din l-alternattiva għandha tippermetti li l-promozzjoni tal-inbejjed tintrabat ma' attivitajiet ta' agrituriżmu. Fil-fatt, f'diversi pajjiżi tal-Ewropa Ċentrali, dan it-tip ta' promozzjoni tal-inbejjed ħadem tajjeb. Fil-fatt, din ir-rabta mal-agroturiżmu, li hija ta' vantaġġ b'mod reċiproku, tista' tiġi estiża għall-prodotti kollha li ġejjin mill-agrikoltura jew mit-trobbija tal-bhejjem, kif ukoll mis-sajd u l-akkwakultura, bil-għan li jiġu massimizzati s-sinerġiji u tiġi promossa d-diversifikazzjoni tas-sorsi ta' dħul finanzjarju fiż-żoni rurali u kostali. Skont is-sistema stabbilita mir-Regolament (KE) Nru 3/2008, darbtejn fis-sena l-awtoritajiet nazzjonali tal-Istati Membri kienu jagħżlu minn qabel il-kampanji li jistgħu jibbenefikaw minn appoġġ tal-Unjoni. Imbagħad huma kienu jibagħtu l-proposti riċevuti lill-Kummissjoni Ewropea, li min-naħa tagħha kienet tagħmel l-għażla tagħha. Din il-proposta għandha l-għan li tissemplifika l-proċedura permezz ta' punt uniku għall-għażla tal-programmi; dan għandu jitwettaq mill-Kummissjoni darba fis-sena biss. Bla dubju dan iwassal għal semplifikazzjoni tal-proċedura amministrattiva. Madankollu, il-ġestjoni tal-programmi "sempliċi" (li jikkonċernaw Stat Membru wieħed biss) ser tkompli ssir b'mod konġunt mal-Istati Membri, wara li jintgħażlu mill-Kummissjoni. Il-KESE jirrakkomanda li l-applikazzjoni mressqa mill-organizzazzjonijiet biex jiksbu l-appoġġ mill-UE għandhom jintbagħtu lill-punti uniċi ta' kuntatt tal-Kummissjoni, u li l-informazzjoni li tikkonċerna kull applikazzjoni tintbagħat lill-Istat ta' oriġini tal-organizzazzjoni tal-applikant qabel ma l-Kummissjoni tieħu deċiżjoni. Fis-sistema prevista mir-Regolament propost, il-programmi ser jiġu kkofinanzjati biss mill-organizzazzjoni li qed tagħmel il-proposta u mill-Unjoni Ewropea. L-awtoritajiet nazzjonali għalhekk mhux ser ikollhom iktar l-obbligu (jew il-possibbiltà) li jikkontribwixxu għall-ispejjeż tal-programmi. Il-kontribut finanzjarju tal-Unjoni jista' jilħaq sa 50 % tal-ispejjeż tal-programm, iżda jista' jiżdied għal 60 % għal programm "multi", għal programm li jindirizza pajjiż terz wieħed jew aktar, u għall-azzjonijiet għall-frott u l-ħxejjex destinati għat-tfal fl-iskejjel tal-Unjoni. Il-KESE japprezza l-fatt li aktar każijiet ser ikunu eliġibbli għal kontribut finanzjarju mill-UE li jammonta għal 60 % tal-ispiża tal-programm. Madankollu, il-kontribut tal-organizzazzjoni li qed tagħmel il-proposta ovvjament ser ikun ogħla mis-sistema preċedenti, peress li l-awtoritajiet nazzjonali ma jistgħux jipparteċipaw iktar. Dan bla dubju ser jiskoraġġixxi l-organizzazzjonijiet b'mezzi modesti, u ser iwassal sabiex l-organizzazzjonijiet relattivament sinjuri jibbenefikaw ħafna aktar minn qabel mis-sistema ta' appoġġ għall-azzjonijiet ta' informazzjoni u promozzjoni. Skont il-KESE, għalhekk huwa mixtieq li l-awtoritajiet nazzjonali jżommu l-possibbiltà li jikkontribwixxu għall-ispejjeż tal-azzjonijiet ta' promozzjoni (sa 30 %) u dan għallinqas fil-każijiet fejn l-Istati Membri jipparteċipaw fil-ġestjoni tal-programmi (programmi sempliċi). Bl-istess mod ikun utli li jiġi awtorizzat kontribut ogħla mill-UE (60 % tal-ispejjeż) għall-azzjonijiet ta' informazzjoni u promozzjoni li jikkonċernaw il-ħalib destinat għat-tfal fl-iskejjel tal-Unjoni. Fil-fatt, għal nutrizzjoni b'saħħitha u bilanċjata, it-tfal tal-lum għandhom bżonn li jikkunsmaw mhux biss aktar frott u ħaxix, iżda wkoll aktar ħalib u prodotti mill-ħalib. Brussell, 30 ta' April 2014 Nhar it-13 ta' Jannar 2014 u nhar is-16 ta' Jannar 2014, il-Parlament Ewropew u l-Kunsill rispettivament iddeċidew, b'konformità mal-Artikolu 43 u 304 tat-Trattat dwar il-Funzjonament tal-Unjoni Ewropea (TFUE), li jikkonsultaw lill-Kumitat Ekonomiku u Soċjali Ewropew dwar Is-Sezzjoni Speċjalizzata għall-Agrikoltura, l-Iżvilupp Rurali u l-Ambjent, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar l-1 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tad-29 ta' April), il-Kumitat Ekonomiku u Soċjali Ewropew adotta din l-Opinjoni b'199 vot favur, vot wieħed (1) kontra u 7 astensjonijiet. Wara l-approvazzjoni tal-Politika Komuni tas-Sajd (PKS) il-ġdida, li fiha ġie inkluż l-obbligu ġdid tal-ħatt kemm tal-ispeċijiet soġġetti għat-TACs (qabda totali permissibbli) kif ukoll tal-kwoti tal-ispeċijiet b'daqs minimu ta' referenza għall-konservazzjoni, il-KESE jemmen li hemm bżonn li l-leġislazzjoni fis-seħħ li tobbliga l-iskartar tal-ħut f'ċerti ċirkustanzi tiġi adattata għal dan l-obbligu tal-ħatt. Madankollu huwa jqis li l-proposta tal-Kummissjoni hija kumplessa wisq u li ser tiġġenera wisq xogħol żejjed u sproporzjonat għas-sajjieda meta jiġu biex japplikaw l-obbligu tal-ħatt. Għaldaqstant jikkunsidra li għandha ssir leġislazzjoni aktar prattika, ċara, sempliċi u flessibbli, li ġenwinament tagħti ż-żmien lis-sajjieda biex jadattaw tul perjodu ta' tranżizzjoni mingħajr ma jiġu penalizzati b'mod iebes. Il-KESE jilmenta li ma twettqitx valutazzjoni tal-impatt minn qabel biex jiġu analizzati r-riperkussjonijiet li ser ikollha l-applikazzjoni tal-obbligu tal-ħatt fuq il-flotot differenti. Il-KESE jqis li l-miżuri tekniċi huma xi ħaġa fundamentali fl-attività tas-sajd u li għalhekk id-deċiżjonijiet dwarhom għandhom jittieħdu wara kuntatt dirett mal-portijiet, ikunu speċifiċi għal każijiet partikolari, ikunu ta' natura temporanja u jkollhom proċessi rapidi u effikaċi għat-teħid ta' deċiżjonijiet li jippermettu li jsir adattament għaċ-ċirkostanzi li jinbidlu u għall-evoluzzjoni tal-ispeċijiet affettwati. Il-Kumitat iħeġġeġ lill-koleġislatur biex jikkunsidra l-kummenti tiegħu dwar id-definizzjonijiet ġodda, dwar il-kompożizzjoni tal-qabdiet, ir-reġistri tal-qabdiet, l-obbligi ta' kontroll ġodda, l-awtorizzazzjonijiet tas-sajd, dwar il-marġini ta' tolleranza, il-kontroll bis-CCTV u dwar is-sanzjonijiet. Fil-11 ta' Diċembru 2013 ġie approvat ir-Regolament (UE) Nru 1380/2013 tal-Parlament Ewropew u tal-Kunsill dwar il-Politika Komuni tas-Sajd. Dan ir-Regolament japplika mill-1 ta' Jannar 2014. L-adozzjoni tiegħu tidderoga r-Regolament tal-Kunsill (KE) Nru 2371/2002 li stabbilixxa sistema Komunitarja għall-konservazzjoni u l-isfruttar sostenibbli ta' riżorsi tas-sajd skont il-Politika Komuni tas-Sajd, li kien fis-seħħ bejn l-1 ta' Jannar 2013 u l-31 ta' Diċembru 2013. Ir-Regolament il-ġdid dwar il-PKS jimmodifika u jidderoga diversi regolamenti, deċiżjonijiet u direttivi biex jadattahom għar-regoli l-ġodda li fih. Waħda minnhom, li hija s-suġġett ta' din l-Opinjoni, hija dik espressa fl-Artikolu 15 dwar il-miżuri għall-konservazzjoni u l-użu sostenibbli tar-riżorsi bijoloġiċi marittimi, li tirreferi għall-obbligu tal-ħatt. Jekk nikkunsidraw biss dak li għandu x'jaqsam mar-regolament dwar l-obbligu tal-ħatt, inkluż fir-Regolament (UE) Nru 1380/2013 il-ġdid, dan jikkawża l-modifika ta' seba' Regolamenti (KE) preċedenti u d-deroga tat-tmien Regolament. It-tħejjija tar-riforma tal-PKS indirizzata fir-Regolament (UE) Nru 1380/2013 damet aktar minn dak previst inizjalment, sal-punt li d-dħul fis-seħħ ġie postpost għal sena, l-aktar minħabba l-istabbiliment kontroversjali tal-obbligu tal-ħatt, magħruf anke bħala l-projbizzjoni tal-iskartar. Jista' jingħad li l-għan ewlieni tar-riforma attwali tal-PKS huwa l-eliminazzjoni progressiva tal-iskartar tal-ħut fis-sajd kollu tal-UE permezz tal-obbligu tal-ħatt. Fil-konklużjoni 1.8 tal-Opinjoni tiegħu dwar il-PKS, il-KESE kien stqarr li huwa jilqa' l-objettiv tal-politika tal-projbizzjoni tal-iskartar tal-ħut, iżda li kien jemmen li għandu jkun hemm approċċ aktar gradwali u proporzjonat li jkun ibbażat fuq it-tnaqqis progressiv tal-iskartar u li jippromovi u jinkoraġġixxi l-użu ta' rkaptu aktar selettiv għas-sajd, miżuri mmirati għall-ipproċessar tal-prodotti tas-sajd b'mod li jinħoloq valur miżjud u t-tiftix ta' opportunitajiet kummerċjali, filwaqt li jiġu adattati l-infrastrutturi tal-bastimenti u tal-portijiet tas-sajd. F'dan il-kuntest, trid tinġibed l-attenzjoni għall-fatt li l-proposta għal Regolament bażiku tal-PKS introduċiet il-projbizzjoni tal-iskartar, skont l-ispeċijiet differenti, bejn l-1 ta' Jannar 2014 u l-31 ta' Diċembru 2015. Lejn l-aħħar tal-2013, il-Parlament Ewropew u l-Kunsill laħqu qbil politiku li kien jinkludi kalendarju ġdid għad-dħul fis-seħħ tal-obbligu tal-ħatt permezz ta' applikazzjoni aktar gradwali minn dik prevista inizjalment, bejn l-1 ta' Jannar 2015 u l-1 ta' Jannar 2019. Sabiex l-obbligu tal-ħatt isir operattiv, ċerti dispożizzjonijiet fi ħdan ir-Regolamenti fis-seħħ dwar miżuri tekniċi, miżuri ta' ġestjoni u kontroll li jmorru kontra l-obbligu tal-ħatt u li jobbligaw lis-sajjieda jiskartaw il-ħut, għandhom jitneħħew jew jiġu emendati. Il-Kunsill iħeġġeġ lill-Kummissjoni biex tieħu azzjoni fis biex timmodifika r-regolamentazzjoni eżistenti. Il-Kummissjoni beħsiebha tiżviluppa qafas ġdid ta' miżuri tekniċi li għandu jiffaċilita l-implimentazzjoni sħiħa tal-obbligu tal-ħatt. Madankollu, dan il-qafas il-ġdid kważi ċertament mhux se jidħol fis-seħħ fil-ħin għall-ewwel grupp ta' sajd li għandu jkun kopert skont l-obbligu tal-ħatt fl-1 ta' Jannar 2015. Għaldaqstant hemm bżonn ta' leġislazzjoni li tneħħi kull impediment legali u prattiku, għall-implimentazzjoni fuq bażi tranżizzjonali filwaqt li jkun qed jiġi żviluppat dan il-qafas ġdid. Din il-leġislazzjoni, li l-KESE jqis indispensabbli biex il-PKS il-ġdida tiġi applikata korrettament, hija dik li qed tippreżentalna bħalissa l-Kummissjoni u li qed nanalizzaw fil-punti li ġejjin. Il-proposta tibda billi tintroduċi xi bidliet fid-definizzjonijiet li huma komuni għal diversi Regolamenti, bħall-introduzzjoni ta' terminu ġdid imsejjaħ "qabdiet mhux intenzjonati" jew il-bidla tad-definizzjoni ta' "daqsijiet minimi ta' sbark" (MLS) għal "daqsijiet minimi ta' referenza għall-konservazzjoni" (TMRC). Il-biċċa l-kbira tal-bidliet fir-Regolamenti tal-miżuri tekniċi għandhom l-għan li jeliminaw l-obbligu tal-iskartar li l-leġislazzjoni attwali timponi għal tliet raġunijiet: jekk ma jiġux rispettati r-regoli tal-kompożizzjoni tal-qabdiet. jekk ma jintlaħqux l-MLSs. jekk ma jiġux rispettati d-dispożizzjonijiet dwar il-qabdiet inċidentali. Il-Kummissjoni tipproponi li jinżamm fis-seħħ l-obbligu tal-iskartar ta' dak kollu li mhuwiex soġġett għall-obbligu tal-ħatt u li jitneħħa, permezz ta' eċċezzjonijiet, dak kollu li jibqa' soġġett għall-obbligu tal-ħatt, li barra minn hekk ser ikollu jingħadd kontra l-kwoti. Il-KESE jqis li l-miżuri tekniċi huma xi ħaġa fundamentali fl-attività tas-sajd u li għalhekk id-deċiżjonijiet dwarhom għandhom jittieħdu wara kuntatt dirett mal-portijiet, ikunu speċifiċi għal każijiet partikolari, ikunu ta' natura temporanja u jkollhom proċessi rapidi u effikaċi għat-teħid ta' deċiżjonijiet li jippermettu li jsir adattament għaċ-ċirkostanzi li jinbidlu u għall-evoluzzjoni tal-ispeċijiet affettwati. Sfortunatament, il-proċess tat-teħid tad-deċiżjonijiet tal-UE ma jippermettix li dan iseħħ. Il-Kumitat jemmen li l-proposta għal Regolament hija kumplessa ħafna u li ser tiġġenera wisq xogħol żejjed u sproporzjonat għas-sajjieda meta jiġu biex japplikaw l-obbligu tal-ħatt. Għaldaqstant jemmen li hemm bżonn ta' leġislazzjoni li tkun aktar prattika, ċara, sempliċi u flessibbli, u li tagħti perjodu ta' tranżizzjoni lis-sajjieda, kif ġara f'pajjiżi oħra tad-dinja, biex dawn jadattaw mingħajr ma jiġu penalizzati b'mod iebes. Għalhekk jaħseb li mhumiex ġustifikati l-miżuri l-ġodda ta' kontroll introdotti biex jiżguraw il-konformità totali mill-ewwel jum ta' leġislazzjoni li m'għandniex esperjenza tagħha. F'dan il-kuntest, il-KESE jilmenta li ma twettqitx valutazzjoni tal-impatt minn qabel biex jiġu analizzati r-riperkussjonijiet li ser ikollha l-applikazzjoni tal-obbligu tal-ħatt fuq il-flotot differenti. B'mod partikolari jikkunsidra li din il-valutazzjoni hija partikolarment bżonjuża għas-sajd pelaġiku li jsir f'żoni esterni ta' sajd ġestiti mill-organizzazzjonijiet reġjonali tas-sajd. Għal dawn iż-żoni hemm bżonn ta' studju preliminari komplet bil-għan li l-liġi Ewropea tiġi applikata b'mod armonizzat, waqt li jitqiesu r-regolamenti li diġà jeżistu f'dawn l-organizzazzjonijiet reġjonali tas-sajd, b'tali mod li ma jkunx hemm żvantaġġ komparabbli jew theddid għall-kompetittività tal-flotot Ewropej li joperaw f'żoni esterni ta' sajd. B'rabta mad-definizzjoni tal-"qabdiet mhux intenzjonati" li huma l-qabdiet inċidentali ta' organiżmi tal-baħar li għalihom huwa pprojbit is-sajd fiċ-ċirkostanzi rilevanti, il-Kumitat jemmen li għalkemm id-definizzjoni hija sempliċi, mhijiex sodisfaċenti ħafna għax normalment ikunu speċijiet mhux fil-mira u ta' valur li għal raġunijiet ta' distribuzzjoni tal-kwoti jew leġislazzjonijiet oħra ma jistgħux jinżammu mill-irkapti jew mill-operatur partikolari. Il-KESE jaqbel aktar li jiġu definiti bħala "l-qabdiet inċidentali li ma jikkonformawx b'mod sħiħ mal-leġislazzjoni fis-seħħ". Għal dak li għandu x'jaqsam mad-definizzjoni tad-"daqs minimu ta' referenza għall-konservazzjoni", bħalissa dan għadu biss bidla fin-numru, b'mod li l-ispeċi li ma tilħaqx dan id-daqs u tkun soġġetta għall-obbligu tal-ħatt, għandha tinħatt b'mod indipendenti u kkontrollat biex ma terġax tidħol fiċ-ċirku kummerċjali, filwaqt li l-ispeċijiet li mhumiex soġġetti ser ikomplu jintefgħu lura fil-baħar. Il-KESE jemmen li għandhom jitqiesu l-marġini ta' żball biex tiġi koperta d-diffikultà teknika tas-separazzjoni b'mod eżawrjenti, bejn l-ispeċijiet bl-obbligu tal-ħatt, l-MCRS differenti, għax inkella tinħoloq nuqqas ta' sigurtà legali enormi. Il-modifika tal-Artikolu 14(1) tar-Regolament (KE) Nru 1224/2009, dwar l-ikkompletar u l-preżentazzjoni tal-ġurnali ta' abbord dwar is-sajd, li qabel kien "jindika speċifikament il-kwantitajiet kollha ta' kull speċi maqbuda u miżmuma abbord aktar minn 50 kg ta' ekwivalenti ta' piż ħaj" issa tneħħi dan l-aħħar kriterju. Il-KESE jqis li din il-miżura ser tikkomplika ħafna x-xogħol, speċjalment fil-bastimenti ż-żgħar, avolja dan il-kapitlu ser japplika biss għal dawk ikbar minn 10 metri. Jekk l-intenzjoni hija li tittejjeb l-informazzjoni, dan jista' jsir bi preċiżjoni biżżejjed permezz ta' kampjuni. Għaldaqstant, il-Kumitat jemmen li l-modifika tal-paragrafu f) li issa jgħid li "il-kwantitajiet stmati ta' kull speċi f'kilogrammi ta' piż ħaj jew, fejn xieraq, in-numru ta' individwi, inkluż, bħala entrata separata, il-kwantitajiet jew individwi taħt id-daqs ta' referenza minimu għall-konservazzjoni applikabbli", jista' f'ċerti każijiet jinvolvi xogħol sproporzjonat, speċjalment għall-flotta artiġjanali. Il-paragrafu 4 kien jgħid li "Kaptani tal-bastimenti tas-sajd Komunitarji għandhom ukoll jirreġistraw fil-ġurnal ta' abbord dwar is-sajd tagħhom l-iskartar kollu stmat ta' ħut ta' aktar minn 50 kg ta' ekwivalenti ta' piż ħaj f'volum għal kwalunkwe speċi." Il-KESE jemmen li t-tneħħija minn dan il-paragrafu tar-referenza għall-50 kg ser tfisser xogħol konsiderevoli li lanqas biss ġie kkalkulat. Hemm bżonn jitqies li t-test jirreferi għall-ispeċijiet kollha, kemm dawk soġġetti għall-obbligu tal-ħatt kif ukoll dawk li mhumiex. L-obbligu ta' kontroll il-ġdid li l-Artikolu 15(3) tar-Regolament (KE) 850/98 jimponi lis-sidien ġibed l-attenzjoni tal-KESE b'mod partikolari, peress li ma jistax jiġi mbassar dak li ser jinqabad minn bastiment fi vjaġġ tas-sajd u ma jistgħux jintalbu ħiliet ta' tbassir tal-futur lis-sidien. Minkejja li l-mod kif inhu miktub huwa vag dwar il-konsegwenzi prattiċi ta' din l-esiġenza jew dwar in-nuqqas ta' konformità, tista' tiġi applikata biex jiġu penalizzati sidien jew biex tiggrava kwalunkwe sitwazzjoni ta' kunflitt. Għaldaqstant, il-Kumitat jemmen li dan il-punt għandu jitneħħa għax jista' joħloq nuqqas ta' sigurtà legali gravi. Il-Kumitat iqis li l-esiġenza tal-awtorizzazzjoni tas-sajd individwali obbligatorja għall-bastimenti milquta mill-obbligu tal-ħatt hija pjuttost eċċessiva, peress li ser taffettwa għadd kbir ta' bastimenti żgħar u ser toħloq burokrazija enormi, fid-dawl tal-esiġenzi addizzjonali ta' komunikazzjoni mill-Istati Membri. Il-KESE jemmen li jkun aħjar li din l-awtorizzazzjoni teskludi lill-bastimenti li joħorġu jistadu għal inqas minn ġurnata. Ir-regoli l-ġodda ta' kontroll għandhom jiġu applikati b'mod ġenerali fuq is-sajd u għal bastimenti kbar u żgħar. Il-KESE jtenni li dawn il-miżuri huma inadegwati b'mod speċjali għall-bastimenti ż-żgħar għax jinvolvu piż amministrattiv enormi għall-industrija u għall-amministrazzjonijiet, kif ukoll diffikultajiet prattiċi għax-xogħol abbord. Il-Kummissjoni tipproponi l-istivar separat tal-ispeċijiet ta' daqs żgħir, billi tistabbilixxi li "għandhom jitpoġġew f'kaxxi, kompartamenti jew kontenituri separati minn kull stokk". Il-Kumitat jemmen li din il-miżura tista' ma tkunx tista' titwettaq b'mod realistiku mill-bastimenti ż-żgħar u li l-esklużjoni parzjali prevista għall-bastimenti ta' inqas minn 12-il metru ma tidhirx biżżejjed. Għaldaqstant, il-KESE jqis li għandhom jiġu esklużi minn dan ir-rekwiżit almenu l-bastimenti kollha li joħorġu jistadu għal jum wieħed jew jumejn, ikun xi jkun id-daqs tagħhom. Il-mod kif inhu miktub l-Artikolu 90(1)(c) tar-Regolament (KE) Nru 1224/2009 jqis bħala ksur gravi kull nuqqas ta' rispett tal-obbligu tal-ħatt. Il-KESE jqis li din hija esaġerata u eċċessiva u li għandha titneħħa mill-proposta. Minkejja li l-istess Artikolu jispeċifika li l-gravità tal-ksur inkwistjoni ser tiġi determinata mill-awtorità kompetenti tal-Istat Membru kkonċernat, il-Kumitat iqis li l-leġislazzjoni ser tkun tant kumplessa u diffiċli li tiġi obduta li mhu ser ikun faċli għall-ebda sid tal-ebda flotta li ma jwettaqx ksur ċkejken mingħajr ma jkun jaf. Il-KESE jemmen li l-istabbiliment ta' marġini ta' tolleranza ikbar għal kwantitajiet żgħar ta' qabdiet huwa raġonevoli. Minkejja dan, iqis li l-marġini proposti mhumiex realistiċi, speċjalment it-tneħħija tal-limitu ta' 50 kg fid-dikjarazzjonijiet u r-rekwiżit tal-kwantifikazzjoni tal-iskartar kollu. Minflok, huwa jipproponi li l-marġini ta' tolleranza ġodda, b'dawn ir-rekwiżiti ta' informazzjoni, jiġu negozjati u diskussi individwalment mal-qasam tas-sajd. Skont il-Kummissjoni, l-inklużjoni ta' paragrafu dwar il-monitoraġġ elettroniku mill-bogħod (CCTV), minkejja li fir-realtà mhuwiex obbligatorju, iwieġeb għall-ħtieġa ta' qafas regolatorju għal din is-sistema, li jiżdied ma' dawk disponibbli bħalissa fir-regolament ta' kontroll. Il-KESE jqis li l-kundizzjonijiet li taħthom dan jista' jiġi applikat għandhom jiġu stabbiliti b'mod aktar ċar u definiti tajjeb. Nhar is-16 ta' Jannar 2014 u nhar il-15 u s-17 ta' Jannar 2014, il-Parlament Ewropew u l-Kunsill rispettivament iddeċidew, b'konformità mal-Artikoli 43, 403 u 114 tat-Trattat dwar il-Funzjonament tal-Unjoni Ewropea (TFUE), li jikkonsultaw lill-Kumitat Ekonomiku u Soċjali Ewropew dwar il-proposti li ġejjin, rispettivament Is-Sezzjoni Speċjalizzata għall-Agrikoltura, l-Iżvilupp Rurali u l-Ambjent, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar l-1 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tat-30 ta' April), il-Kumitat Ekonomiku u Soċjali Ewropew adotta din l-Opinjoni b'174 vot favur, 2 voti kontra u 5 astensjonijiet. Il-Kumitat Ekonomiku u Soċjali Ewropew (KESE) jemmen li hemm bżonn u li jkun utli li titfassal leġislazzjoni dwar l-ikklonjar tal-annimali fl-UE bil-għan li jiġu assigurati kundizzjonijiet uniformi tal-produzzjoni għall-bdiewa filwaqt li jkunu protetti s-saħħa u l-benessri tal-annimali u l-istennijiet tal-konsumaturi. Billi jqis l-oppożiżżjoni miċ-ċittadini u mill-organizzazzjonijiet tal-konsumaturi u n-nuqqas ta' għarfien tekniku, il-KESE jappoġġja s-sospensjoni temporanja tal-ikklonjar tal-annimali u tal-importazzjonijiet ta' kloni ta' annimali għal skopijiet ta' biedja fl-UE. Il-KESE jistqarr li din is-sospensjoni mhijiex ibbażata fuq ir-riskji għas-sigurtà tas-saħħa magħrufin iżda fuq kwistjonijiet etiċi u ta' benessri tal-annimali. Il-KESE jgħid li l-projbizzjoni m'għandhiex tapplika għal sitwazzjonijiet bħall-ikklonjar għal finijiet ta' riċerka meta l-użu ta' din it-teknika jkun ġustifikat. Il-KESE jemmen li din il-projbizzjoni temporanja tista' tiġi riveduta biss fil-futur waqt li jitqiesu l-esperjenza miksuba mill-Istati Membri fl-applikazzjoni tal-leġislazzjoni, il-progress xjentifiku u tekniku u l-iżviluppi fil-qafas internazzjonali, kif ukoll il-fehma taċ-ċittadini u tal-organizzazzjonijiet tal-konsumaturi. Il-KESE jistaqsi lilu nnifsu jekk verament jeżistux tekniki adegwati biex issir differenza, l-aktar fl-importazzjonijiet, bejn annimali kklonjati u dawk prodotti bit-tekniki li bħalissa huma permessi fl-UE; għaldaqstant jappella biex ir-rekwiżit ta' traċċabbiltà sħiħa jiġi estiż għall-prodotti importati, li hija l-unika garanzija evidenti tal-oriġini ta' annimal, bħala strument insostitwibbli għall-ġestjoni tar-riskji għas-saħħa. Il-KESE jinsisti għal darb'oħra biex il-leġislazzjoni applikabbli fl-UE tkun mitluba bl-istess mod għall-annimali importati biex il-bdiewa tagħna ma jkunux żvantaġġjati meta mqabbla ma' bdiewa ta' pajjiżi terzi. Il-KESE jqis li l-ikklonjar jista' jkun ta' theddida għall-produzzjoni ta' kwalità u s-sostenibbiltà tal-katina ekonomika u agroalimentari Ewropea. Barra dan, l-użu aktar mifrux tal-ikklonjar għall-skopijiet agrikoli joħloq ir-riskju ta' trasferiment tal-ġid mingħand dawk li jaħdmu u jipproduċu għal dawk iċ-ċentri ta' riċerka sidien tal-privattivi. Il-KESE jemmen li hemm bżonn u li jkun utli li jiġu stabbiliti dispożizzjonijiet ċari dwar il-projbizzjoni temporanja tal-introduzzjoni fis-suq ta' ikel li jkun ġej minn kloni tal-annimali, biex b'hekk ikun qed iqis is-sensibbiltajiet differenti taċ-ċittadini u tal-organizzazzjonijiet tal-konsumaturi. Il-KESE jappoġġja s-sospensjoni temporanja tal-kummerċjalizzazzjoni ta' ikel li jkun ġej minn kloni ta' annimali fl-UE bħala miżura komplementarja tal-projbizzjoni temporanja tat-teknika tal-ikklonjar tal-annimali. Il-KESE jqis li din il-projbizzjoni tista' tiġi riveduta fil-futur, waqt li jitqiesu l-esperjenza miksuba mill-Istati Membri fl-implimentazzjoni tagħha, il-progress xjentifiku u tekniku u l-iżviluppi internazzjonali kif ukoll il-fehma taċ-ċittadini u tal-organizzazzjonijiet tal-konsumaturi. Il-KESE jsostni li, billi jitqies il-fatt li l-ikklonjar tal-annimali huwa permess f'ċerti pajjiżi li mhumiex membri tal-UE, l-Istati Membri għandhom jadottaw il-miżuri kollha li hemm bżonn biex tiġi pprojbita l-importazzjoni fl-UE ta' ikel miksub f'pajjiżi terzi minn kloni ta' annimali. Il-KESE jinsab imħasseb dwar in-nuqqas ta' sistemi adegwati biex jinqabad laħam u ħalib li jkunu ġejjin minn annimali kklonjati fl-ikel importat minn pajjiżi terzi; għaldaqstant jappella biex ir-rekwiżit ta' traċċabbiltà sħiħa jiġi estiż għall-prodotti importati, li hija l-unika garanzija evidenti tal-oriġini tagħhom, bħala strument insostitwibbli għall-ġestjoni tar-riskji għas-saħħa. Il-KESE jirrikonoxxi l-ħtieġa li tkun salvagwardata l-fiduċja tal-konsumaturi iżda, minħabba n-nuqqas ta' strumenti analitiċi tajbin biżżejjed biex jiddistingwu l-kloni u l-frieħ tagħhom mill-annimali mwielda b'mod konvenzjonali u n-nuqqas ta' sistemi ta' traċċabbiltà u ttikkettar ċari u sikuri, iwissi dwar il-possibbiltà ta' impatti negattivi futuri fuq is-suq tal-prodotti tal-animali. Il-KESE jqis li hemm bżonn u li jkun utli li tiġi aġġornata l-leġislazzjoni dwar ikel ġdid, għax dan iwassal mhux biss għal sigurtà legali aħjar iżda anke għal sigurtà tal-ikel akbar; għaldaqstant huwa jappoġġja l-proposta tal-Kummissjoni, iżda xorta waħda għandhom jitqiesu xi suġġerimenti. Il-KESE jsostni li l-istatut ta' ikel ġdid abbażi tad-deskrizzjoni ta' "l-ikel kollu li ma ntużax għall-konsum mill-bniedem fi grad sinifikanti fl-Unjoni", għandu jkun ippreċiżat aktar permezz tat-twaqqif ta' kriterji adegwati maħsubin għal dan il-għan. Il-KESE jqis li għandhom jiġu studjati bir-reqqa l-implikazzjonijiet tal-mudell ta' awtorizzazzjoni ġenerika msemmi fil-proposta, li fl-ebda każ m'għandu jkun jista' jipperikola l-innovazzjoni futura. Il-KESE huwa tal-fehma li l-listi tal-UE għandhom ikunu ċari, aġġornati u aċċessibbli faċilment kemm mill-konsumaturi kif ukoll mill-operaturi. Barra mill-ikel ġdid u l-ikel tradizzjonali ta' pajjiżi terzi awtorizzati, il-listi għandhom jinkludu dawk il-każijiet li jkunu ġew rrifjutati l-awtorizzazzjonijiet mitluba flimkien mal-kawżi għal dawn ir-rifjuti. B'dan il-mod titħeġġeġ it-trasparenza u tiġi garantita s-sigurtà legali meħtieġa. Il-KESE jinnota li ma ġiet prevista l-ebda sistema jew skadenza għar-reviżjoni tal-lista u għalhekk jipproponi li jiġi inkluż mekkaniżmu fir-Regolament stess sabiex il-lista tkun tista' tiġi riveduta meta jkun hemm bżonn. Il-KESE jqis li l-isforzi mwettqa mill-kumpaniji fil-qasam tar-riċerka, l-iżvilupp u l-innovazzjoni għandhom ikunu protetti mill-awtoritajiet permezz ta' ħarsien adegwat tad-data. Għaldaqstant, jissuġġerixxi li l-kriterju li jiġġustifika din il-protezzjoni jinsab fl-applikant u mhux fil-fehma tal-Kummissjoni dwar l-applikazzjoni. Il-KESE jsostni li fil-miżuri tranżitorji għandhom jiġu meqjusa wkoll il-prodotti li fid-data tad-dħul fis-seħħ tar-Regolament ma jkunux konformi mar-rekwiżiti stabbiliti fih. Il-proposta tistabbilixxi regoli marbutin mal-ikklonjar tal-annimali għal skopijiet ta' biedja fl-UE u l-introduzzjoni fis-suq ta' kloni ta' embrijuni u ta' kloni ta' annimali. Għal dan, għandhom japplikaw id-definizzjonijiet li ġejjin: "annimali mrobbija u miżmuma għal skopijiet ta' biedja" tfisser annimali miżmuma u riprodotti għall-produzzjoni tal-ikel, suf, ġilda jew pil jew għal skopijiet oħra ta' biedja. M'għandhiex tinkludi annimali miżmuma u riprodotti esklussivament għal skopijiet oħra bħar-riċerka, il-produzzjoni ta' prodotti mediċinali u apparat mediku, il-preservazzjoni ta' razez rari jew speċi fil-periklu, avvenimenti sportivi u kulturali; "klonjar" tfisser ir-riproduzzjoni veġetattiva ta' annimali permezz ta' teknika li biha n-nukleu ta' ċellola ta' annimal individwali jiġi trasferit f'ooċit li minnu jkun tneħħa n-nukleu sabiex jinħolqu embrijuni individwali ġenetikament identiċi ("kloni ta' embrijuni"), li mbagħad ikunu jistgħu jiġu impjantati f'ommijiet surrogati sabiex jipproduċu popolazzjonijiet ta' annimali ġenetikament identiċi ("kloni tal-annimali"); "tqegħid fis-suq" tfisser l-ewwel darba li annimal jew prodott jitqiegħed disponibbli fis-suq intern. L-Istati Membri ser jipprojbixxu b'mod provviżorju l-ikklonjar ta' annimali u l-introduzzjoni fis-suq ta' kloni ta' annimali u ta' embrijuni. B'mod espliċitu qed jiġu esklużi mill-projbizzjoni l-annimali miżmuma u riprodotti esklussivament għal skopijiet oħra bħar-riċerka, il-produzzjoni ta' prodotti mediċinali u apparat mediku, il-preservazzjoni ta' razez rari jew speċi fil-periklu, avvenimenti sportivi u kulturali. L-Istati Membri għandhom jiddeterminaw is-sanzjonijiet applikabbli għall-ksur tad-dispożizzjonijiet nazzjonali adottati biex jiġi applikat dak li jingħad fid-Direttiva. Il-proposta tikkunsidra l-perċezzjonijiet tal-konsumaturi dwar l-użu ta' ikel minn kloni tal-annimali. Il-proposta tistabbilixxi projbizzjoni provviżorja fuq l-introduzzjoni fis-suq ta' ikel ġej minn annimali kklonjati. "klonjar" tfisser ir-riproduzzjoni veġetattiva ta' annimali permezz ta' teknika li biha n-nukleu ta' ċellola ta' annimal individwali jiġi trasferit f'ooċit li minnu jkun tneħħa n-nukleu sabiex jinħolqu embrijuni individwali ġenetikament identiċi ("kloni ta' embrijuni"), li mbagħad ikunu jistgħu jiġu impjantati f'ommijiet surrogati sabiex jipproduċu popolazzjonijiet ta' annimali ġenetikament identiċi ("kloni tal-annimali"); "ikel" tfisser ikel kif definit fl-Artikolu 2 tar-Regolament (KE) Nru 178/2002. Hija pprojbita l-importazzjoni ta' ikel minn annimali importat minn pajjiżi terzi li fihom ikel li ġej mill-kloni tal-annimali jista' jidħol fis-suq jew jiġi esportat legalment, sakemm ma jiġux rispettati l-kundizzjonijiet kollha speċifiċi tal-importazzjoni. B'din il-proposta ser jiġi garantit li fis-suq tal-UE ma jidħolx ikel, bħal laħam u ħalib, li jkun ġej minn kloni. L-Istati Membri għandhom jiddeterminaw is-sanzjonijiet applikabbli għall-ksur tad-dispożizzjonijiet nazzjonali adottati biex jiġi applikat dak li jingħad fid-Direttiva. Ir-regolamentazzjoni Ewropea oriġinali dwar ikel ġdid ilha mill-1997 u qed tiġi aġġornata permezz ta' din il-proposta għal Regolament. L-għan tal-proposta huwa li tiżgura s-sigurtà tal-ikel, tipproteġi s-saħħa pubblika u tassigura l-funzjonament tas-suq intern, filwaqt li tikkontribwixxi għall-innovazzjoni fis-settur tal-ikel. Il-proposta għandha l-għan li tissemplifika l-proċedura ta' awtorizzazzjoni kif ukoll li ttejjeb l-effiċjenza u t-trasparenza tagħha. Barra minn hekk, hija tiċċara d-definizzjoni ta' ikel ġdid u tieħu inkunsiderazzjoni teknoloġiji ġodda li għandhom impatt fuq l-ikel. Tintroduċi valutazzjoni tas-sigurtà aktar rapida u proporzjonata għall-ikel tradizzjonali minn pajjiżi terzi li għandhom storja ta' użu sigur tal-ikel. Il-proposta żżomm il-kriterji ġenerali eżistenti biex tiddefinixxi ikel ġdid: l-ikel kollu, li ma ntużax għall-konsum mill-bniedem fi grad sinifikanti fl-Unjoni qabel il-15 ta' Mejju 1997; u b'mod konkret: ikel li għalih jiġi applikat proċess ta' produzzjoni ġdid, li ma ntużax fl-Unjoni qabel il-15 ta' Mejju 1997, fejn dak il-proċess ta' produzzjoni jwassal għal bidliet sinifikanti fil-kompożizzjoni jew fl-istruttura tal-ikel li jaffettwaw il-valur nutrittiv tiegħu, il-mod li bih jiġi metabolizzat jew il-livell ta' sustanzi mhux mixtieqa; l-ikel li fih jew jikkonsisti minn "nanomaterjali manifatturati" kif iddefinit fl-Artikolu 2(2)(t) tar-Regolament (UE) Nru 1169/2011; vitamini, minerali u sustanzi oħrajn użati skont id-Direttiva 2002/46/KE, ir-Regolament (KE) Nru 1925/2006 jew ir-Regolament (UE) Nru 609/2013, fejn: ġie applikat proċess ta' produzzjoni ġdid kif imsemmi fil-punt (i) ta' dan il-paragrafu; jew tali sustanzi fihom jew jikkonsistu minn "nanomaterjali manifatturati" kif iddefinit fl-Artikolu 2(2)t tar-Regolament (UE) Nru 1169/2011; ikel użat esklussivament f'supplimenti tal-ikel fl-Unjoni qabel il-15 ta' Mejju 1997, fejn huwa maħsub li jintuża f'ikel minbarra supplimenti tal-ikel kif iddefinit fil-punt (a) tal-Artikolu 2 tad-Direttiva 2002/46/KE." Barra minn hekk, il-proposta tinkludi definizzjonijiet oħrajn ta' kunċetti bażiċi bħal "ikel tradizzjonali minn pajjiżi terzi" u "storja ta' użu sikur tal-ikel". L-ikel ġdid għandu jkun soġġett għall-evalwazzjoni tas-sigurtà u għal awtorizzazzjoni permezz ta' proċedura kompletament armonizzata. Il-proposta tistabbilixxi li fl-UE ser ikunu jistgħu jinbiegħu biss prodotti tal-ikel ġodda li jidhru fuq il-lista tal-UE u li jissodisfaw il-kundizzjonijiet li ġejjin: ma joħolqux problemi għas-sigurtà fuq il-bażi tal-evidenza xjentifika disponibbli; ma jiżgwidax lill-konsumatur; ma jkunux ta' żvantaġġ mill-perspettiva tan-nutrizzjoni meta mqabbla ma' prodott tradizzjonali, jekk l-għan huwa li jintużaw minfloku. Is-sistema attwali ta' awtorizzazzjonijiet individwali hija ssostitwita minn sistema ta' awtorizzazzjonijiet ġeneriċi. L-awtorizzazzjonijiet kollha ta' ikel ġdid ser jiġu ppreżentati lill-Kummissjoni li min-naħa tagħha titlob l-opinjoni xjentifika tal-Awtorità Ewropea dwar is-Sigurtà fl-Ikel (EFSA) dwar il-valutazzjoni tar-riskji. Abbażi tal-opinjoni tal-EFSA, il-Kummissjoni mbagħad tevalwa l-inklużjoni ta' ikel ġdid fil-lista tal-ikel ġdid tal-Unjoni, u f'din il-ħidma tkun megħjuna mill-Kumitat Permanenti dwar il-Katina tal-Ikel u tas-Saħħa tal-Annimali (SCFCAH). Għall-ikel tradizzjonali minn pajjiżi terzi, hija introdotta valutazzjoni tas-sigurtà u ġestjoni tar-riskju abbażi ta' esperjenza ta' użu sigur bħala ikel f'pajjiż terz għal mill-inqas 25 sena. F'każ li jiġu ppreżentanti oġġezzjonijiet fundamentali dwar is-sigurtà ta' ikel tradizzjonali ta' pajjiż terz, tintalab valutazzjoni mill-EFSA li tiġi segwita minn proċedura simili għal dik li tintuża inġenerali, iżda bi skadenzi iqsar. Abbażi tal-opinjoni tal-EFSA, il-Kummissjoni tkun tista' timponi s-segwitu ta' wara l-kummerċjalizzazzjoni jekk ikun hemm bżonn għal raġunijiet ta' sigurtà tal-ikel. Il-proposta tindirizza d-dritt għal protezzjoni tad-data għal perjodu ta' mhux aktar minn 5 snin u f'każijiet ġustifikati kif suppost. L-Istati Membri għandhom jiddeterminaw is-sanzjonijiet applikabbli għall-ksur tad-dispożizzjonijiet nazzjonali adottati biex jiġi applikat dak li jingħad fir-Regolament. Il-KESE jappoġġja l-proposta għal Direttiva, waqt li jqis in-nuqqas tal-għarfien tekniku u xjentifiku disponibbli, il-problemi marbuta mal-benessri tal-annimali u l-oppożizzjoni miċ-ċittadini u l-konsumaturi, iżda jsostni li eventwalment ser ikun hemm bżonn ta' reviżjoni tal-projbizzjoni temporanja tal-ikklonjar tal-annimali fi stennija għal titjib fit-teknika u avvanzi fix-xjenza, fil-qafas internazzjonali u l-kompetittività neċessarja tas-setturi involuti. Il-KESE jemmen li hu importanti ħafna li tinġibed l-attenzjoni fuq ir-rwol deċiżiv tal-EFSA fil-valutazzjoni tar-riskji possibbli assoċjati mal-użu tat-teknika tal-ikklonjar tal-annimali u l-kontribut tagħha fit-teħid tad-deċiżjonijiet marbutin mal-użu tal-ikklonjar. L-EFSA sabet problemi ta' benessri relatati mal-ommijiet surrogati u l-kloni nnifishom (rata għolja ta' aborti, disfunzjoni tal-plaċenta, impjanti f'diversi ommijiet surrogati biex jittieħed klonu, feti b'daqs akbar min-normal, imwiet mat-twelid), u b'hekk l-ikklonjar hija teknika b'rata għolja ta' mwiet. L-ikklonjar jippreżenta riskji għall-bijodiversità u għall-wirt ġenetiku, u dan iwassal għal problemi fir-rigward tar-reżistenza għar-riskji emerġenti u għall-aġenti żoonotiċi ġodda li jidħlu fl-Ewropa (pereżempju il-virus Schmallenberg). Il-KESE jqis li l-ikklonjar jista' jkun ta' theddida għall-produzzjoni ta' kwalità u ta' sostenibbiltà fil-katina ekonimika u agroalimentari Ewropea. Barra dan, l-użu aktar mifrux tal-ikklonjar għall-skopijiet agrikoli joħloq ir-riskju ta' trasferiment tal-ġid mingħand dawk li jaħdmu u jipproduċu għal dawk iċ-ċentri ta' riċerka sidien tal-privattivi. Il-KESE jilqa' b'mod favorevoli l-proposta għal Direttiva u jqis in-nuqqas tal-għarfien tekniku u xjentifiku disponibbli, il-problemi marbuta mal-benessri tal-annimali u l-oppożizzjoni miċ-ċittadini u l-konsumaturi iżda jsostni li eventwalment ser ikun hemm bżonn ta' reviżjoni tal-projbizzjoni temporanja tal-introduzzjoni fis-suq ta' ikel minn kloni tal-annimali, fi stennija għal titjib fit-teknika u avvanzi fix-xjenza, fil-qafas internazzjonali u fil-kompetittività tas-setturi involuti. Il-KESE jirrikonoxxi l-ħtieġa li tkun salvagwardata l-fiduċja tal-konsumaturi iżda, minħabba n-nuqqas ta' strumenti analitiċi tajbin biżżejjed biex jiddistingwu l-kloni u l-frieħ tagħhom mill-annimali mwielda b'mod konvenzjonali u n-nuqqas ta' sistemi ta' traċċabbiltà u ttikettar ċari u sikuri, iwissi dwar il-possibbiltà ta' impatti negattivi futuri fuq is-suq tal-prodotti tal-animali. Il-KESE jinnota li sal-lum qatt ma ġiet ippreżentata applikazzjoni għal awtorizzazzjoni sabiex jitqiegħed fis-suq ikel prodott permezz tat-teknika tal-ikklonjar. Il-KESE jisħaq fuq ir-rwol tal-EFSA fil-valutazzjoni tar-riskji possibbli assoċjati mal-użu tat-teknika tal-ikklonjar. Il-KESE jenfasizza li fil-valutazzjonijiet imwettqa mill-EFSA, m'hemm l-ebda indikazzjoni ta' xi differenza rigward is-sigurtà tas-saħħa fil-laħam u l-ħalib ta' kloni u l-wild tagħhom meta mqabbla ma' dawk tal-annimali mrobbija b'mod konvenzjonali. Il-projbizzjoni tal-kummerċjalizzazzjoni ta' ikel li jkun ġej minn annimali kklonjati mhijiex ibbażata fuq ir-riskji għas-sigurtà tas-saħħa magħrufin iżda fuq kwistjonijiet etiċi u ta' benessri tal-annimali. Il-KESE jilqa' bi pjaċir il-proposta għar-reviżjoni tal-leġislazzjoni fis-seħħ dwar ikel ġdid peress li kienet ilha mill-1997 u wara 17-il sena saru innovazzjonijiet importanti. Il-KESE jqis li l-proposta għandu tkun ċara u kompluta biżżejjed biex l-operaturi jkunu jistgħu japplikawha. Il-KESE jemmen li biex isiru avvanzi fis-suq uniku hemm bżonn u jkun utli li tiġi stabbilita proċedura ta' awtorizzazzjoni ċentralizzata u sistema armonizzata ta' sanzjonijiet. Il-KESE ifaħħar lill-Kummissjoni għar-rwol rilevanti li tagħti lill-EFSA fil-valutazzjoni tar-riskji tal-ikel ġdid, li ser iwassal għas-sigurtà u l-protezzjoni tal-konsumaturi u tal-industrija nnifisha. Il-KESE jinsab imħasseb dwar il-kunfidenzjalità tad-data li l-applikant jippreżenta għall-awtorizzazzjoni ta' ikel ġdid. Il-KESE jemmen li hemm bżonn li l-miżuri tranżitorji previsti fil-proposta jidħlu aktar fil-fond u jiġu ċċarati. Il-KESE jqis importanti li l-Kummissjoni tkun megħjuna mill-Kumitat Permanenti dwar il-Katina tal-Ikel u tas-Saħħa tal-Annimali. L-ikklonjar mhijiex teknika li qed tintuża bħalissa fl-UE għal skopijiet ta' biedja. Madankollu, l-ikklonjar isir f'pajjiżi bħall-Arġentina, il-Brażil, il-Kanada u l-Istati Uniti, avolja dawn il-pajjiżi ma setgħux jippreċiżaw sa liema punt jiġu prodotti annimali kklonjati. Iċ-ċittadini tal-UE esprimew il-fehma tagħhom, ġeneralment negattiva, dwar l-użu tat-teknika tal-ikklonjar għar-riproduzzjoni għal skopijiet ta' biedja. Peress li l-proposta għal Direttiva titlob għall-projbizzjoni provviżorja tal-ikklonjar tal-annimali u tal-introduzzjoni fis-suq ta' annimali u kloni ta' embrijuni fl-UE, l-Istati Membri għandhom jistabbilixxu l-miżuri neċessarji ta' kampjuni u ta' kontroll biex jiżguraw il-konformità mal-miżura adottata. Madanakollu għadha ma teżistix metodoloġija ta' analiżi vvalidata, akkreditata u armonizzata f'dan il-qasam. Għaldaqstant, hemm bżonn li l-Kummissjoni u l-Istati Membri jagħtu bidu għall-ħidma meħtieġa dwar dan. Il-KESE jħeġġeġ ukoll lill-Istati Membri jarmonizzaw is-sistemi ta' sanzjonijiet applikabbli f'każ ta' ksur, sabiex jiġi evitat li xi pajjiżi jkunu aktar permissivi jew laxki li jista' jwassal għal "kompetizzjoni għall-aktar livell baxx" bejniethom. Peress li l-proposta għal Direttiva titlob għall-projbizzjoni provviżorja tal-ikklonjar tal-annimali u tal-introduzzjoni fis-suq ta' annimali u kloni ta' embrijuni fl-UE, l-Istati Membri għandhom jistabbilixxu l-miżuri neċessarji ta' kampjuni u ta' kontroll biex jiżguraw il-konformità mal-miżura adottata. Madanakollu għadha ma teżistix metodoloġija ta' analiżi vvalidata, akkreditata u armonizzata f'dan il-qasam. Għaldaqstant, hemm bżonn li l-Kummissjoni u l-Istati Membri jagħtu bidu għall-ħidma meħtieġa dwar dan. Il-KESE jqis li d-definizzjoni ta' ikel ġdid tal-proposta hija bbażata fuq il-konsum u li għandha tkun aktar preċiża biex jiġi evitat li jidħlu f'din id-definizzjoni prodotti tal-ikel li mhumiex ikel ġdid (pereżempju pizza b'għamla ġdida). Il-KESE josserva li għandhom jingħataw dettalji tal-kriterji biex jiġu stabbiliti dak li wieħed jifhem b'tibdil sinifikanti sabiex jiġi determinat jekk ikel ġdid jidħolx fl-ambitu tal-applikazzjoni tal-proposta. Minkejja li fil-proposta jissemmew xi skadenzi (pereżempju disa' xhur biex l-EFSA toħroġ l-opinjoni tagħha, disa' oħra biex il-Kummissjoni tippreżenta l-att ta' implimentazzjoni korrispondenti tagħha biex tawtorizza ikel ġdid), hemm bżonn ta' aktar ċarezza u preċiżjoni b'mod li l-operatur ikun jaf id-dettalji marbutin mal-istat tas-sitwazzjoni tal-applikazzjoni ppreżentata. Din l-osservazzjoni għadha valida sal-aħħar, ħlief għall-fatt li l-lista li bħalissa qed tipproponi l-Kummissjoni ser tkun waħda biss, u mhux żewġ listi separati. Dawn l-osservazzjonijiet jibqgħu kompletament validi. Brussell, 30 ta' April 2014 Nhar it-13 ta' Frar 2014, il-Kummissjoni Ewropea ddeċidiet, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar Is-Sezzjoni Speċjalizzata għat-Trasport, l-Enerġija, l-Infrastruttura u s-Soċjetà tal-Informazzjoni, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar il-11 ta' April 2014. Matul l-498 sessjoni plenarja tiegħu li saret fid-29 u t-30 ta' April 2014 (seduta tad-29 ta' April), il-Kumitat Ekonomiku u Soċjali Ewropew adotta din l-Opinjoni b'209 voti favur, 4 voti kontra u 4 astensjonijiet. Il-KESE jilqa' b'sodisfazzjon il-Komunikazzjoni bħala appoġġ sinifikanti u ta' għajnuna għall-implimentazzjoni tal-Kurituri tan-Netwerk Ewlenin u l-proġetti predefiniti fi ħdanhom, kif definiti fit-Taqsima I tal-Anness I tar-Regolament li jistabbilixxi l-Faċilità Nikkollegaw l-Ewropa (ir-Regolament CEF (UE) Nru 1316/2013), abbażi tal-kriterji stabbiliti fir-Regolament dwar linji gwida tal-Unjoni għall-iżvilupp tan-netwerk trans-Ewropew u li jħassar id-Deċiżjoni Nru 661/2010/UE (il-Linji Gwida – Regolament (UE) Nru 1315/2013). Il-KESE japprezza li l-Komunikazzjoni tiffoka fuq is-sistema ta' governanza bħala l-mutur ewlieni ta' implimentazzjoni effiċjenti u l-appoġġ li hija tagħti għall-iżvilupp tal-pjani ta' ħidma għall-Kurituri tan-Netwerk Ewlenin bħala pass lejn pjanar transkonfinali koordinat fil-kurituri sabiex tintlaħaq kapaċità koerenti u jiġu evitati l-ostakli. Il-KESE jenfasizza l-importanza ta' interazzjoni armonjuża u effiċjenti bejn il-Koordinaturi, li l-attività tagħhom se tkun il-fattur ewlieni għal implimentazzjoni effiċjenti, tal-Fora tal-Kurituri bil-gruppi ta' ħidma tagħhom, u b'mod partikolari tal-partijiet interessati pubbliċi u privati f'livelli differenti, inkluża s-soċjetà ċivili. Il-KESE jinnota li l-iżgurar ta' koordinazzjoni ċara u koerenti se jkun diffiċli ħafna, meta wieħed iqis l-ambitu ġeografiku tal-Kurituri tan-Netwerk Ewlenin u l-ħtieġa biex ikun hemm koordinazzjoni ma' inizjattivi oħrajn, bħal pereżempju l-Kurituri Ferrovjarji tal-Merkanzija stabbiliti taħt ir-Regolament (KE) 913/2010, l-inizjattiva NAIADES II għall-iżvilupp ta' passaġġi fuq l-ilma interni, l-Awtostradi tal-Baħar u s-sistema għall-ġestjoni tat-traffiku ferrovjarju ERTMS, kif ukoll il-ħtieġa biex issir koordinazzjoni ma' partijiet interessati privati u pubbliċi. Jidher li hemm għodod disponibbli, pereżempju l-użu ta' gruppi ta' ħidma, biex tiġi solvuta din il-problema. F'dan il-kuntest, il-KESE jenfasizza l-importanza li s-sistema ta' governanza tkun tista' tinftiehem faċilment u tkun trasparenti. Il-KESE jittama li jsiru l-isforzi adegwati sabiex jiġi żgurat li dan l-objettiv importanti jintlaħaq sabiex jitjiebu l-interess u l-appoġġ tal-pubbliku għall-implimentazzjoni tat-TEN-T. Il-KESE jiġbed l-attenzjoni għar-rwol potenzjali ta' studji preliminari ta' proġetti li jsiru bir-reqqa u b'mod imparzjali bħala element li jista' wkoll jaqdi rwol importanti bħala aspett ta' qafas għal djalogu trasparenti. Għandha tingħata konsiderazzjoni wkoll lill-ħtieġa għal mekkaniżmu ta' riżoluzzjoni tat-tilwim. Madanakollu, il-KESE jara dgħufijiet fundamentali fl-effikaċja ta' sistema ta' governanza li ma' kull punt ta' teħid ta' deċiżjoni hija kompletament dipendenti fuq il-kunsens tal-Istati Membri u mhijiex appoġġata minn sistema b'saħħitha ta' infurzar legali meta l-għanijiet stabbiliti fil-Linji Gwida jew fir-Regolament CEF ma jiġux implimentati b'mod adegwat. Meta wieħed iqis il-karattru flessibbli tal-miżuri legali fi ħdan is-sistema ta' governanza, mibni fuq il-kunsens tal-Istati Membri u s-sidien tal-infrastruttura bħala prerekwiżit neċessarju għad-deċiżjonijiet bażiċi dwar l-iżvilupp tal-infrastruttura u bini ġdid, il-kofinanzjament tal-UE jsir partikolarment importanti. Fil-fehma tal-KESE, il-konfinanzjament tal-UE jrid jintuża b'mod konsistenti bħala mezz kif jintlaħqu ftehimiet ta' bini miftiehma u l-ikkompletar f'waqtu tagħhom. Irreferi għall-punt 4.7 hawn taħt. Bl-istess mod, il-KESE huwa mħasseb dwar ir-riżorsi baġitarji limitati disponibbli fil-livell tal-UE u l-pass bil-mod u l-prospettivi mhux ċari li taħthom jidher li qed jiżviluppaw mekkaniżmi ta' finanzjar alternattivi bħal bonds tal-proġetti u sħubijiet bejn il-privat u l-pubbliku. F'Diċembru 2013 il-Parlament Ewropew u l-Kunsill adottaw il-Linji Gwida u r-Regolament CEF. Il-Linji Gwida jipprovdu qafas ġdid għall-bini ta' netwerk multimodali għal infrastruttura transkonfinali sabiex tiġi faċilitata l-mobilità effiċjenti fl-użu tar-riżorsi u sostenibbli ta' nies u prodotti fi ħdan l-UE sabiex jitjiebu l-aċċessibilità u l-kompetittività fl-Unjoni Ewropea b'orizzont 2030/2050. Il-kofinanzjament tal-UE tal-proġetti tal-infrastruttura tat-trasport u prijoritajiet relatati għall-perjodu tal-Qafas Finanzjarju Pluriennali 2014-2020 (QFP) huma stabbiliti fir-Regolament CEF. Flimkien, il-Linji Gwida u r-Regolament CEF huma element importanti fl-implimentazzjoni tal-għanijiet tal-White Paper tal-2011 dwar il-Politika tat-Trasport. L-għanijiet ewlenin tal-Komunikazzjoni "Il-bini tan-Netwerk Ewlieni tat-Trasport: Il-Kurituri tan-Netwerk Ewlieni u l-Faċilità Nikkollegaw l-Ewropa" (COM (2013) 940) (Il-Komunikazzjoni) huma dawn: Tispjega kif il-Kummissjoni beħsiebha tappoġġa l-implimentazzjoni tal-Kurituri tan-Netwerk Ewlieni u l-istruttura ġestjonali tagħhom. Tipprovdi informazzjoni dwar il-baġit disponibbli, l-iżvilupp ta' strumenti ta' finanzjament u prijoritajiet ta' finanzjament. Tiggwida applikanti/benefiċjarji fir-rigward tal-ġestjoni tal-proġett u l-aspettattivi tal-Kummissjoni. Biex takkumpanja 'l-Komunikazzjoni, il-Kummissjoni ppubblikat Dokument ta' Ħidma tal-Persunal tal-Kummissjoni li jistabbilixxi l-metodu ta' ppjanar użat meta jiġu definiti n-netwerks komprensivi u ewlenin stipulati fil-Linji Gwida (SWD (2013) 542). Il-Komunikazzjoni tipprovdi spjegazzjoni dwar ir-rwol u l-funzjonament tal-Kurituri tan-Netwerk Ewlieni. Tenfasizza r-rwol tal-Koordinaturi Ewropej, u tal-Forum tal-Kurituri, possibbilment bl-għajnuna tal-gruppi ta' ħidma, bħala korp konsultattiv u pont bejn il-Koordinaturi u l-Istati Membri tal-UE, l-awtoritajiet fil-livelli kollha u partijiet interessati oħra. Huwa deskritt ir-rwol tal-Koordinaturi u tal-Forum fit-tfassil tal-pjan ta' ħidma għal kull kuritur sa Diċembru 2014, kif ukoll ir-rwol deċiżiv tal-Istati Membri kkonċernati matul il-proċess ta' implimentazzjoni, inklużi l-kompożizzjoni tal-Forum u l-approvazzjoni tal-pjan ta' ħidma. Il-pjan ta' ħidma se jiġi rivedut fl-2017, fl-istess waqt tal-pjan ta' ħidma li se jiġi stabbilit mill-Kummissjoni għall-implimentazzjoni tar-Regolament CEF, u fl-2023. Il-pjan ta' ħidma se janalizza s-sitwazzjoni attwali tal-kuritur u jiddefinixxi ħtiġijiet bħal ostakli, problemi ta' interoperabilità, inklużi ostakli amministrattivi u oħrajn simili għal servizzi tat-trasport multimodali u sostenibbli, u jipproponi soluzzjonijiet, inkluż finanzjament. Il-Komunikazzjoni ssemmi biss fil-qosor iż-żewġ koordinaturi orizzontali, għall-Awtostradi tal-Baħar u l-ERTMS (is-sistema ta' sinjali ferrovjarji komuni). Il-Komunikazzjoni tenfasizza wkoll l-importanza ta' kooperazzjoni bejn Kurituri tan-Netwerk Ewlieni u d-disa' Kurituri Ferrovjarji tal-Merkanzija maħluqa taħt ir-Regolament (KE) 913/2010 u li għandhom jiġu rappreżentati fil-Forum tal-Kurituri tan-Netwerk Ewlieni. Barra minn hekk, jissemmew proġetti oħra u l-Komunikazzjoni tesprimi t-tama li l-partijiet interessati involuti f'dawn il-proġetti se jieħdu interess fil-fora tal-kurituri u jikkontribwixxu għall-pjan ta' ħidma tal-Kuritur. L-Inizjattiva Marco Polo se tkompli iżda se tkun iffinanzjata bħala kwistjoni ta' servizzi ta' trasport tal-merkanzija innovattivi u sostenibbli marbuta mal-Linji Gwida u ffinanzjata taħt ir-Regolament CEF. Il-bqija tal-Komunikazzjoni tindirizza prijoritajiet ta' finanzjament taħt ir-Regolament CEF, u l-prijorità tingħata lil proġetti tal-Kurituri (transkonfinali, ostakli u multimodali). Hemm ukoll tqassim tal-prijoritajiet ta' finanzjament barra mill-kurituri, inkluż ammont żgħir għal proġetti tan-netwerk komprensiv. Il-Komunikazzjoni tindika l-prinċipji ġestjonali tagħha għal għotjiet u l-aspettattivi tagħha mill-proġetti. Tindika li l-Kummissjoni żżomm il-prerogattiv li tiffinanzja proġett parzjalment jekk parti minnu taqa' barra mill-prijoritajiet stipulati. Dewmien jew ġestjoni ħażina ta' proġetti jistgħu jwasslu biex il-finanzjament jitnaqqas jew jitneħħa u jiġi allokat mill-ġdid. L-intensità tal-finanzjament tal-ħidmiet fil-limiti stipulati fir-Regolament CEF se tkun ibbażata l-iżjed fuq analiżijiet tal-ispejjeż u l-benefiċċji u r-rilevanza tagħhom fir-rigward tal-pjani ta' ħidma tal-kurituri. Mit-total ta' EUR 26,3 biljun disponibbli għat-TEN-T għall-perjodu 2014-2020, EUR 11,3 biljun huma riżervati għall-pajjiżi ta' koeżjoni. L-ammont riżervat għal pajjiżi ta' koeżjoni se jmur kompletament għal proġetti predefiniti fuq in-netwerk ewlieni f'dawk il-pajjiżi, kif definiti fl-Anness I tar-Regolament CEF. L-allokazzjoni se tkun konsistenti mal-prinċipji tal-Fond ta' Koeżjoni fir-rigward tal-allokazzjoni skont il-pajjiż matul is-snin 2014-2016. L-intensità tal-finanzjament se tkun ogħla mil-limiti massimi normali tat-TEN-T, peress li se jiġu applikati l-prinċipji tal-fond ta' koeżjoni. Inkella, il-prinċipji ta' governanza u ta' ġestjoni jkunu l-istess. Se jsir sforz biex jiġu appoġġjati attivitajiet tal-programm fil-pajjiżi ta' koeżjoni. Fl-aħħar nett, il-Komunikazzjoni tagħti deskrizzjoni qasira ta' pjani ta' żvilupp u riżorsi riżervati għall-iżvilupp ta' strumenti finanzjarji. Il-konklużjoni hija li l-ammont riżervat għal dan il-proġett se jiddipendi l-iżjed fuq kemm dawn l-istrumenti jidħlu fis-suq. Il-KESE jilqa' b'sodisfazzjon il-Komunikazzjoni bħala għodda ta' valur għall-partijiet interessati b'interess fl-iżvilupp tan-netwerk TEN-T. Għalkemm l-iżjed li hija ta' valur miżjud huwa għall-partijiet interessati b'interess fi proġett predefinit fl-Anness I tar-Regolament CEF u li huma f'Kurituri tan-Netwerk Ewlieni jew huma involuti f'kuritur, hija ta' interess ukoll għall-atturi l-oħrajn. Il-KESE huwa tal-fehma li l-Komunikazzjoni għandha l-kwalitajiet neċessarji biex tkun għodda utli għall-appoġġ tal-implimentazzjoni tal-Linji Gwida tat-TEN-T u biex tispira mġiba li ttejjeb il-kooperazzjoni transkonfinali bejn dawk ikkonċernati kif ukoll effetti ta' sinerġija bejn il-programmi differenti indikati fil-Komunikazzjoni. Madanakollu, il-KESE jixtieq jagħmel għadd ta' osservazzjonijiet sabiex jikkjarifika ċerti punti bil-għan li l-Komunikazzjoni tkun tista' taqdi r-rwol tagħha b'mod iktar effettiv. L-istruttura ta' governanza – bil-Koordinatur, il-Forum tal-Kurituri u l-pjan ta' ħidma għal kull Kuritur tan-Netwerk Ewlieni – għandha l-kapaċità li tħaffef l-implimentazzjoni tal-Kurituri tan-Netwerk Ewlieni u t-twettiq tal-proġetti predefiniti fi ħdanhom, kif kien mistenni. Għaldaqstant, huwa importanti li tiġi stabbilita l-istruttura ta' governanza u li tibda taħdem mill-iktar fis possibbli. Għalhekk, il-KESE jilqa' b'sodisfazzjon l-isforzi tal-Komunikazzjoni f'termini tal-ippjanar tal-proċess tat-tnedija tas-sistema ta' governanza u t-tfassil tal-pjan ta' ħidma. Madanakollu, il-KESE jixtieq jieħu din l-opportunità biex jesprimi d-dispjaċir tiegħu li s-sistema ta' governanza proposta inizjalment għall-Kurituri tan-Netwerk Ewlieni ddgħajfet xi ftit meta mqabbla mal-proposta tal-Kummissjoni għal-Linji Gwida (COM/2011/0650 final/2 – 2011/0294 (COD)). Fil-fehma tal-KESE, huwa vitali kontroll adegwat tal-implimentazzjoni. Meta wieħed iqis dawn iċ-ċirkostanzi, il-KESE jenfasizza l-importanza partikolari ta' ppjanar ta' kostruzzjoni fiss li jiġi kkoordinat u miftiehem bejn il-Kummissjoni Ewropea, l-Istati Membri u s-sidien tal-infrastruttura. Dan se jkun fattur deċiżiv ta' suċċess għat-titjib tat-TEN-T. Fil-fehma tal-KESE għandu jkun wieħed mill-kompiti ewlenin tal-koordinaturi sabiex dawn il-proċeduri ta' koordinazzjoni jiġu megħjuna u jwasslu għal ftehimiet vinkolanti, u biex jeżerċitaw l-influwenza tagħhom biex dawn il-ftehimiet ikunu ta' suċċess. Il-ħlas ta' finanzjament tal-UE jista' jintuża sabiex jiġu żgurati kemm il-ftehimiet kif ukoll l-implimentazzjoni tagħhom. Fir-rigward tal-azzjoni tal-Koordinatur, il-KESE jenfasizza l-importanza tad-dmirijiet tal-Koordinaturi u l-opportunitajiet inerenti għal dan il-post biex jiġu solvuti problemi u jsir kontribut biex il-Kuritur ikkonċernat jimxi 'l quddiem. Barra minn hekk, il-Koordinaturi għandhom responsabbiltà sinifikanti biex jiżguraw li l-iżvilupp tal-Kurituri, b'mod globalment armonjuż, isir parti mill-iżvilupp ta' Żona Ewropea tat-Trasport unifikata, interoperabbli mil-lat tekniku, sostenibbli u produttiva. Biex dan iseħħ, prerekwiżit importanti huwa li l-Koordinatur jingħata riżorsi segretarjali adegwati. Il-KESE jenfasizza li, kemm għall-kredibilità kif ukoll sabiex jiġi żgurat kontribut utli massimu, il-Forum tal-Kurituri għandu jinkludi rappreżentanti tal-gruppi kollha tal-partijiet interessati, inklużi awtoritajiet nazzjonali, reġjonali u lokali, l-atturi tas-suq, l-impjegati mis-setturi kollha kkonċernati, l-imsieħba soċjali u l-utenti. Il-KESE jenfasizza l-importanza ta' koerenza bejn l-ippjanar fil-pjani ta' ħidma tal-Kurituri u l-pjan ta' ħidma pluriennali li se jiġi deċiż mill-Kummissjoni taħt ir-Regolament CEF. Madanakollu, il-KESE jassumi li dan mhux ħa joħloq problema, meta wieħed iqis il-prijoritajiet komuni stipulati fil-Komunikazzjoni u l-lista ta' proġetti predefiniti fl-Anness I għar-Regolament CEF. Peress li jidher li l-pjani rispettivi se jitfasslu b'mod parallel, il-KESE jenfasizza l-importanza tal-istruzzjonijiet stipulati fil-Komunikazzjoni f'dan ir-rigward, abbażi tad-dispożizzjonijiet tal-Linji Gwida u tar-Regolament CEF. Il-KESE jilqa' b'sodisfazzjon l-importanza li l-Komunikazzjoni bir-raġun tagħti lill-koordinazzjoni tal-attitivatjiet tal-Kurituri mal-Kurituri Ferrovjarji tal-Merkanzija (Regolament (UE) Nru 913/2010), il-programm NAIADES II għall-passaġġi tal-ilma interni (COM/2013/0623 final), l-inizjattiva tal-portijiet biex titjieb l-effiċjenza tal-portijiet (COM/2013/0295 final) u proġetti ta' żvilupp u sostenibbilità, sabiex tiġi evitata d-duplikazzjoni tal-ħidma u biex jinħolqu sinerġiji. Il-KESE jiddispjaċih ukoll li m'hemmx sistema għal din il-koordinazzjoni u l-ebda dispożizzjoni legali, bl-eċċezzjoni tal-obbligu stabbilit fil-Linji Gwida għal kooperazzjoni bejn il-Kurituri tan-Netwerk Ewlieni u l-Kurituri Ferrovjarji tal-Merkanzija, fejn hemm ukoll dispożizzjoni li tistipola li l-kurituri ferrovjarji rilevanti għandhom jiġu rappreżentati fil-Forum tal-Kurituri. Il-KESE jaħseb jekk ma jkunx utli li tal-inqas tiġi żgurata rappreżentazzjoni fil-Forum tal-Kurituri ta' proġetti jew programmi oħra ma' proġetti li huma rilevanti għal kull Kuritur. Eżempju wieħed ta' proġett huwa "Swiftly Green", li huwa proġett transkonfinali tat-tip ta' Kuritur Ekoloġiku (Green Corridor) b'konfigurazzjoni ġeografika li tagħmilha rilevanti għall-Kuritur tal-Netwerk Ewlieni Nordiku-Mediterran. Meta wieħed iqis l-importanza li l-Komunikazzjoni tagħti lill-Awtostradi tal-Baħar, dan jista' jkun il-każ ukoll bil-proġetti li għaddejjin bħalissa tal-Awtostradi tal-Baħar fuq Kuritur speċifiku. Fi kwalunkwe każ, il-KESE jiddikjara li trid titqies il-ħidma li diġà twettqet u jintużaw kemm jista' jkun l-infrastrutturi li diġà jeżistu. Jista' jagħti l-każ li jinqalgħu kwistjonijiet simili għal dawk bejn tipi differenti ta' kurituri jew proġetti, meta kurituri ewlenin tan-netwerk jiltaqgħu jew jikkoinċidu. Il-KESE jenfasizza li huwa importanti li jinstabu modi kif jiġu indirizzati dawn is-sitwazzjonijiet b'mod trasparenti u effiċjenti fl-użu ta' riżorsi. Il-KESE jinnota d-dualiżmu inerenti bejn l-istruttura ta' governanza tal-kurituri u d-deċiżjonijiet ta' finanzjament, li jittieħdu mill-Kummissjoni, skont kriterji speċifiċi u indipendentement mill-istruttura ta' governanza tal-kurituri. F'dan ir-rigward, il-KESE japprezza l-istqarrija fil-Komunikazzjoni li tirrikonoxxi r-rilevanza tal-pjani ta' ħidma tal-kurituri fir-rigward ta' deċiżjonijiet ta' finanzjament. Il-KESE jaqbel mal-prijoritajiet espressi fil-Komunikazzjoni u jieħu nota tal-prijorità għolja li ngħatat lill-konnessjonijiet ferrovjarji u lill-Awtostradi tal-Baħar, b'mod partikolari bejn gżejjer jew peniżoli u l-kontinent u lil miżuri biex titnaqqas -impronta tal-gassijiet b'effett ta' serra tat-trasport. F'dan il-kuntest, il-KESE jinnota l-konnessjonijiet tal-baħar madwar il-Baltiku, fil-Baħar tat-Tramuntana mal-Bajja ta' Biscay, u bejn għadd ta' portijiet fil-Mediterran, li kollha kemm huma għandhom il-karatteristika li jnaqqsu d-distanzi tat-trasport fuq l-art u/jew jiżviluppaw trasport kombinat. Il-KESE huwa mħasseb dwar l-inadegwatezza tar-riżorsi baġitarji tal-UE disponibbli u l-mistoqsijiet dwar il-possibilitajiet biex jiġu żviluppati mekkaniżmi ta' finanzjament alternattivi, inklużi bonds tal-proġetti u sħubijiet bejn il-pubbliku u l-privat. Il-KESE jinnota li s-somma tal-ammonti ssuġġerita għall-kofinanzjament tal-UE fir-rigward tal-prijoritajiet stabbiliti fil-Komunikazzjoni tidher li tiżboq is-somma disponibbli għal finanzjament. M'hemm xejn li jindika li tqisu, jew sa liema punt tqisu, il-possibilitajiet li jintużaw strumenti finanzjarji. Il-Komunikazzjoni tagħti importanza konsiderevoli lill-analiżijiet tal-ispejjeż u l-benefiċċji bħala għodda għall-valutazzjoni ta' proġett. Fir-rigward ta' proġetti f'pajjiżi ta' koeżjoni, il-Komunikazzjoni tirreferi għal metodu speċifiku użat għall-kalkolu tal-ispejjeż u l-benefiċċji meta qed jintużaw il-fondi ta' koeżjoni. Dan il-metodu ma jissemmix fir-rigward ta' pajjiżi mhux ta' koeżjoni, fejn issir referenza minflok għal metodu rikonoxxut. Il-KESE jistaqsi jekk metodu rakkomandat wieħed jew iktar jistgħux jiġu ssuġġeriti, pereżempju meta jsiru s-sejħiet. Dan jista' jtejjeb it-trasparenza u joħloq sitwazzjoni ta' kundizzjonijiet indaqs. Ikun ifisser li jsir pass wieħed iżjed lil hinn mill-pubblikazzjoni tal-prinċipji fundamentali għall-valutazzjoni tal-ispejjeż u l-benefiċċji u l-valur miżjud Ewropew imsemmi fl-Artikolu 51 tal-Linji Gwida. Il-KESE f'dan il-kuntest ifakkar fil-ħtieġa li jiġu meqjusa aspetti soċjali, ambjentali kif ukoll ekonomiċi meta jiġu eżaminati l-proġetti, skont l-istrateġija UE 2020. Dan jinkludi li jiġi assigurat li l-infrastruttura ppjanata tikkorrispondi għall-ħtiġijiet reali u li se tintuża b'mod adegwat. Brussell, 29 ta' April 2014.